http://www.thaigov.go.th

 วันนี้ (19 กันยายน 2560) เวลา 09.00 น.ณ อาคาร 100 ปี ศูนย์ภาษาและคอมพิวเตอร์ มหาวิทยาลัยราชภัฏพระนครศรีอยุธยา ตำบลประตูชัย อำเภอพระนครศรีอยุธยา จังหวัดพระนครศรีอยุธยา พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรีอย่างเป็นทางการนอกสถานที่ ครั้งที่ 2/2560

 ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พันเอก อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างกฎกระทรวง ฉบับที่ .. (พ.ศ. ….) ออกตามความในประมวลรัษฎากร ว่าด้วย การยกเว้นรัษฎากร (มาตรการภาษีเพื่อส่งเสริมการประกันสุขภาพ)

 2. เรื่อง ร่างระเบียบสำนักนายกรัฐมนตรีว่าด้วยคณะกรรมการเตรียมการด้านการรักษา ความมั่นคงปลอดภัยไซเบอร์แห่งชาติ พ.ศ. ....

 3. เรื่อง ร่างพระราชกฤษฎีกาให้ใช้บังคับบทบัญญัติมาตรา 31 แห่งพระราชบัญญัติ เครื่องหมายการค้า(ฉบับที่ 3) พ.ศ. 2559 พ.ศ. ….

 4. เรื่อง ร่างพระราชกฤษฎีกาจัดตั้งสำนักงานส่งเสริมเศรษฐกิจสร้างสรรค์

 (องค์การมหาชน) พ.ศ. ….

 5. เรื่อง ร่างพระราชบัญญัติเขตพัฒนาพิเศษภาคตะวันออก พ.ศ. ....

|  |
| --- |
| **เศรษฐกิจ- สังคม** |

 6. เรื่อง มาตรการช่วยเหลือเกษตรกรและรักษาเสถียรภาพราคาข้าว ปีการผลิต 2560/61 ด้านการตลาด

 7. เรื่อง ความก้าวหน้าในการวิเคราะห์พื้นที่เสี่ยงภัยแล้งและอุทกภัยและข้อเสนอแผนงาน โครงการบริหารจัดการน้ำในพื้นที่ภาคกลาง

 8. เรื่อง ขออนุมัติหลักการในการเตรียมความพร้อมโครงการคลองระบายน้ำหลาก

 บางบาล – บางไทร จังหวัดพระนครศรีอยุธยา

 9. เรื่อง ขออนุมัติการดำเนินโครงการ 9101 ตามรอยเท้าพ่อ ภายใต้ร่มพระบารมี เพื่อการ ฟื้นฟูอาชีพด้านการเกษตรแก่เกษตรกรผู้ประสบอุทกภัย ปี 2560

 10. เรื่อง โครงการภายใต้แผนการผลิตและการตลาดข้าวครบวงจร

 11. เรื่อง สรุปผลการปฏิบัติราชการของคณะรัฐมนตรีในพื้นที่ภาคกลาง

 12. เรื่อง ทิศทางการพัฒนาภาคกลางและพื้นที่กรุงเทพมหานคร ในช่วงแผนพัฒนา เศรษฐกิจและสังคมแห่งชาติ ฉบับที่ 12 (พ.ศ. 2560 – 2564)

 13. เรื่อง รายงานการดำเนินงานการอนุรักษ์และพัฒนานครประวัติศาสตร์ พระนครศรีอยุธยา

|  |
| --- |
| **ต่างประเทศ** |

 14. เรื่อง ขอความเห็นชอบร่างเอกสารผลลัพธ์การประชุมรัฐมนตรีเศรษฐกิจอาเซม ครั้งที่ 7

 15. เรื่อง การประชุมรัฐภาคีอนุสัญญามินามาตะว่าด้วยปรอท สมัยที่ 1

 16. เรื่อง ร่างถ้อยแถลงรัฐมนตรีว่าการกระทรวงการต่างประเทศของประเทศสมาชิกการ ประชุมว่าด้วยการส่งเสริมปฏิสัมพันธ์และมาตรการสร้างความไว้เนื้อเชื่อใจ ระหว่างประเทศในภูมิภาคเอเชีย (CICA) ในโอกาสครบรอบ 25 ปี

 17. เรื่อง ขออนุมัติร่างบันทึกความเข้าใจระหว่างรัฐบาลแห่งราชอาณาจักรไทยและรัฐบาล แห่งมาเลเซียว่าด้วยการจัดตั้งคณะกรรมการร่วมว่าด้วยความร่วมมือ

 ด้านความมั่นคงระหว่างไทยและมาเลเซีย

 18. เรื่อง การประชุมคณะผู้ว่าราชการจังหวัดและเจ้าแขวงชายแดนไทย-ลาว ครั้งที่ 10

 19. เรื่อง ขอความเห็นชอบในการรับรองและลงนามเอกสารในการประชุมว่าด้วยความ ร่วมมือทางวัฒนธรรมภายใต้กรอบความร่วมมือล้านช้าง-แม่โขง ณ เมืองหนิงโป สาธารณรัฐประชาชนจีน

 20. เรื่อง การประชุมระดับรัฐมนตรีแผนงานความร่วมมือทางเศรษฐกิจในอนุภูมิภาคลุ่ม แม่น้ำโขง 6 ประเทศ (GMS) ครั้งที่ 22 (The 22nd GMS Ministerial

 Conference) ณ กรุงฮานอย สาธารณรัฐสังคมนิยมเวียดนาม

 21. เรื่อง การขอความเห็นชอบต่อร่างแถลงข่าวร่วมการประชุมอาเซียน-เมอร์โคซูร์

 ระดับรัฐมนตรีในช่วงคู่ขนานการประชุมสมัชชาสหประชาชาติสมัยสามัญ

 สมัยที่ 72

 22. เรื่อง บันทึกความเข้าใจว่าด้วยความร่วมมือด้านสาธารณสุขระหว่าง

 กระทรวงสาธารณสุขแห่งราชอาณาจักรไทยกับกระทรวงสาธารณสุข

 แห่งราชอาณาจักรภูฎาน (Memorandum of Understanding on Health Cooperation between the Ministry of Public Health of the Kingdom of the Thailand and the Ministry of Health of the Kingdom of Bhutan)

|  |
| --- |
| **แต่งตั้ง** |

 23. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงสาธารณสุข)

 24. เรื่อง การแต่งตั้งข้าราชการให้ดำรงตำแหน่งประเภทวิชาการระดับทรงคุณวุฒิ

 (สำนักนายกรัฐมนตรี)

 25. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (สำนักนายกรัฐมนตรี)

 26. เรื่อง การแต่งตั้งข้าราชการ (สำนักนายกรัฐมนตรี)

 27. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (สำนักนายกรัฐมนตรี)

 28. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงยุติธรรม)

 29. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงวิทยาศาสตร์และเทคโนโลยี)

 30. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงวิทยาศาสตร์และเทคโนโลยี)

 31. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงศึกษาธิการ)

 32. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงสาธารณสุข)

 33. เรื่อง การแต่งตั้งประธานกรรมการและกรรมการอื่นในคณะกรรมการพัฒนาการ เศรษฐกิจและสังคมแห่งชาติ

 34. เรื่อง แต่งตั้งกรรมการผู้ทรงคุณวุฒิในคณะกรรมการป้องกันและปราบปรามการฟอกเงิน

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างกฎกระทรวง ฉบับที่ .. (พ.ศ. ….) ออกตามความในประมวลรัษฎากร ว่าด้วยการยกเว้นรัษฎากร (มาตรการภาษีเพื่อส่งเสริมการประกันสุขภาพ)**

 คณะรัฐมนตรีมีมติอนุมัติหลักการร่างกฎกระทรวง ฉบับที่ .. (พ.ศ. ….) ออกตามความในประมวลรัษฎากร ว่าด้วยการยกเว้นรัษฎากร (มาตรการภาษีเพื่อส่งเสริมการประกันสุขภาพ) ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้ **สาระสำคัญของร่างกฎกระทรวง**

 กำหนดให้ยกเว้นเงินได้เท่าที่ผู้มีเงินได้จ่ายเป็นเบี้ยประกันภัยให้แก่บริษัทประกันชีวิตหรือบริษัทประกันวินาศภัยที่ประกอบกิจการในราชอาณาจักร สำหรับการประกันสุขภาพของผู้มีเงินได้ตามจำนวนที่จ่ายจริง แต่ไม่เกิน 15,000 บาท ทั้งนี้ เมื่อรวมกับค่าลดหย่อนตามมาตรา 47 (1) (ง) แห่งประมวลรัษฎากร และเงินได้ที่ได้รับยกเว้นไม่ต้องนำมารวมคำนวณเพื่อเสียภาษีเงินได้ตามข้อ 2 (61) วรรคหนึ่ง และ (94) แห่งกฎกระทรวง ฉบับที่ 126 (พ.ศ. 2509) ออกตามความในประมวลรัษฎากร ว่าด้วยการยกเว้นรัษฎากรแล้ว ต้องไม่เกิน 100,000 บาท **ทั้งนี้ สำหรับเบี้ยประกันภัยที่ได้จ่ายตั้งแต่วันที่ 1 มกราคม 2560 เป็นต้นไป** และให้เป็นไปตามหลักเกณฑ์ และวิธีการที่อธิบดีกรมสรรพากรประกาศกำหนด

**2. เรื่อง ร่างระเบียบสำนักนายกรัฐมนตรีว่าด้วยคณะกรรมการเตรียมการด้านการรักษาความมั่นคงปลอดภัย ไซเบอร์แห่งชาติ พ.ศ. ....**

 คณะรัฐมนตรีมีมติเห็นชอบในหลักการร่างระเบียบสำนักนายกรัฐมนตรีว่าด้วยคณะกรรมการเตรียมการด้านการรักษาความมั่นคงปลอดภัยไซเบอร์แห่งชาติ พ.ศ. .... ตามที่กระทรวงดิจิทัลเพื่อเศรษฐกิจและสังคม (ดศ.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา โดยให้รับความเห็นของกระทรวงการคลัง กระทรวงการต่างประเทศ กระทรวงคมนาคม สำนักงานสภาความมั่นคงแห่งชาติ สำนักข่าวกรองแห่งชาติ ธนาคารแห่งประเทศไทย และสำนักเลขาธิการคณะรัฐมนตรีไปประกอบการพิจารณาด้วย แล้วดำเนินการต่อไปได้

 ดศ. เสนอว่า เนื่องจากขณะนี้ได้เกิดเหตุการณ์ซึ่งถือเป็นภัยคุกคามทางไซเบอร์เกิดขึ้นแล้ว โดยผู้กระทำการดังกล่าวได้ข่มขู่และโจมตีระบบหน่วยงานของรัฐจนได้รับความเสียหาย ตามที่ปรากฏในสื่อต่าง ๆ จึงมีความจำเป็นที่รัฐจะต้องจัดให้มีมาตรการในการรักษาความมั่นคงปลอดภัยไซเบอร์โดยเร่งด่วน แต่โดยที่ร่างพระราชบัญญัติว่าด้วยการรักษาความมั่นคงปลอดภัยไซเบอร์ พ.ศ. .... ที่คณะรัฐมนตรีมีมติเมื่อวันที่ 6 มกราคม 2558 อนุมัติหลักการ และให้ส่งสำนักงานคณะกรรมการกฤษฎีกาตรวจพิจารณานั้น ขณะนี้ยังอยู่ระหว่างดำเนินการ ดังนั้น ในระหว่างที่ยังไม่มีกฎหมายว่าด้วยการรักษาความมั่นคงปลอดภัยไซเบอร์ขึ้นใช้บังคับ จำเป็นต้องกำหนดให้มีคณะกรรมการเตรียมการด้านการรักษาความมั่นคงปลอดภัยไซเบอร์แห่งชาติ เพื่อเตรียมการด้านการพัฒนาและการรักษาความมั่นคงปลอดภัยไซเบอร์ เพื่อมิให้ส่งผลกระทบต่อความมั่นคงของประเทศด้านเศรษฐกิจ สาธารณสุข พลังงาน การทหาร ระบบการเตือนภัย และการรักษาความสงบเรียบร้อยภายในประเทศ อีกทั้งสามารถป้องกันหรือรับมือกับสถานการณ์ด้านภัยคุกคามทางไซเบอร์ได้อย่างทันท่วงที อันจะช่วยคุ้มครองและสร้างความเชื่อมั่นให้กับบุคคลที่เกี่ยวข้องทั้งภาครัฐ ภาคเอกชน และภาคประชาสังคมได้อย่างมีประสิทธิภาพ

 **สาระสำคัญของร่างระเบียบ**

 1. กำหนดบทนิยามคำว่า “ไซเบอร์” “ความมั่นคงปลอดภัยไซเบอร์” “หน่วยงานของรัฐ” “หน่วยงานเอกชน” และ “คณะกรรมการ”

 2. กำหนดให้มีคณะกรรมการเตรียมการด้านการรักษาความมั่นคงปลอดภัยไซเบอร์แห่งชาติ ประกอบด้วย นายกรัฐมนตรี เป็นประธานกรรมการ รองนายกรัฐมนตรีที่ได้รับมอบหมาย เป็นรองประธานคนที่หนึ่ง และรองประธานคนที่สอง รัฐมนตรีว่าการกระทรวงกลาโหม รัฐมนตรีว่าการกระทรวงดิจิทัลเพื่อเศรษฐกิจและสังคม เป็นกรรมการโดยตำแหน่ง กรรมการผู้ทรงคุณวุฒิซึ่งคณะรัฐมนตรีแต่งตั้งจำนวนไม่เกินเจ็ดคน เป็นกรรมการ โดยให้ปลัดกระทรวงดิจิทัลเพื่อเศรษฐกิจและสังคม เป็นกรรมการและเลขานุการ และให้รองปลัดกระทรวงดิจิทัลเพื่อเศรษฐกิจและสังคม เป็นกรรมการและผู้ช่วยเลขานุการ

 3. กำหนดให้คณะกรรมการมีหน้าที่และอำนาจ เช่น จัดทำนโยบายและแผนระดับชาติว่าด้วยการรักษาความมั่นคงปลอดภัยไซเบอร์แห่งชาติตามแนวทางในหมวด 2 ของร่างระเบียบฯ เสนอคณะรัฐมนตรีเพื่อพิจารณา ติดตาม ตรวจสอบ ประเมินผลการดำเนินการประสานความร่วมมือกับคณะกรรมการระดับชาติหรือคณะกรรมการที่ตั้งขึ้นตามกฎหมายอื่น เสนอแนะต่อคณะรัฐมนตรีในการจัดให้มีหรือปรับปรุงกฎหมาย กฎ ระเบียบ และข้อบังคับที่เกี่ยวข้อง และเตรียมการจัดตั้งสำนักงานคณะกรรมการรักษาความมั่นคงปลอดภัยไซเบอร์แห่งชาติ

 4. กำหนดให้สำนักงานปลัดกระทรวงดิจิทัลเพื่อเศรษฐกิจและสังคม เป็นหน่วยงานเลขานุการของคณะกรรมการ มีหน้าที่ปฏิบัติให้เป็นไปตามมติของคณะกรรมการ และปฏิบัติงานอื่น ตามที่คณะกรรมการหรือประธานกรรมการมอบหมาย

 5. กำหนดนโยบายและแผนระดับชาติว่าด้วยการรักษาความมั่นคงปลอดภัยไซเบอร์แห่งชาติซึ่งมีแนวทางการดำเนินการในเรื่องต่าง ๆ เช่น การบูรณาการและการจัดการความมั่นคงปลอดภัยไซเบอร์ของประเทศ การพัฒนาและการสร้างศักยภาพในการตอบสนองต่อสถานการณ์ฉุกเฉินทางความมั่นคงปลอดภัยไซเบอร์โดยการจัดทำแผนแม่บทด้านความมั่นคงปลอดภัยไซเบอร์แห่งชาติขึ้น การปกป้องด้านโครงสร้างพื้นฐานสำคัญทางสารสนเทศ (Critical Information Infrastructures) ของประเทศ เป็นต้น

 6. กำหนดในวาระแรกให้คณะกรรมการพิจารณากำหนดโครงสร้างพื้นฐานสำคัญทางสารสนเทศ (Critical Information Infrastructures) ของประเทศ และวางกรอบการประสานความร่วมมือระหว่างหน่วยงานของรัฐและหน่วยงานเอกชนโดยอย่างน้อยต้องประกอบด้วย หน่วยงานประสานงานกลาง หน่วยงานเผชิญเหตุฉุกเฉิน และกรอบมาตรฐานการรักษาความปลอดภัยทางไซเบอร์ (Cybersecurity Framework) ของหน่วยงานภาครัฐและเอกชนตามหลักการบริหารความเสี่ยง

 7. กำหนดค่าใช้จ่ายของคณะกรรมการ คณะอนุกรรมการ หรือคณะทำงานที่คณะกรรมการแต่งตั้ง หรือบุคคลใดซึ่งมาช่วยปฏิบัติงานตามที่คณะกรรมการมอบหมาย รวมทั้งค่าใช้จ่ายจำเป็นอย่างอื่นให้เบิกจ่ายจากงบประมาณรายจ่ายของสำนักงานปลัดกระทรวงดิจิทัลเพื่อเศรษฐกิจและสังคม สำหรับค่าตอบแทนของคณะกรรมการ คณะอนุกรรมการ คณะทำงาน และบุคคลดังกล่าวให้เป็นไปตามที่คณะรัฐมนตรีกำหนด

 8. กำหนดให้สำนักงบประมาณและกระทรวงการคลังสนับสนุนงบประมาณและเงินอื่นใดในการปฏิบัติหน้าที่ของคณะกรรมการ และสำนักงานปลัดกระทรวงดิจิทัลเพื่อเศรษฐกิจและสังคม

 9. กำหนดให้ระเบียบนี้เป็นอันยกเลิก เมื่อกฎหมายว่าด้วยการรักษาความมั่นคงปลอดภัยไซเบอร์มีผลใช้บังคับแล้ว

**3. เรื่อง ร่างพระราชกฤษฎีกาให้ใช้บังคับบทบัญญัติมาตรา 31 แห่งพระราชบัญญัติเครื่องหมายการค้า(ฉบับที่ 3) พ.ศ. 2559 พ.ศ. ….**

 คณะรัฐมนตรีมีมติอนุมัติหลักการร่างพระราชกฤษฎีกาให้ใช้บังคับบทบัญญัติมาตรา 31 แห่งพระราชบัญญัติเครื่องหมายการค้า (ฉบับที่ 3) พ.ศ. 2559 พ.ศ. …. ตามที่กระทรวงพาณิชย์ (พณ.) เสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วดำเนินการต่อไปได้

 พณ. เสนอว่า มาตรา 31 แห่งพระราชบัญญัติเครื่องหมายการค้า (ฉบับที่ 3) พ.ศ. 2559 **ได้เพิ่มบทบัญญัติหมวด 1/1 การจดทะเบียนเครื่องหมายการค้าภายใต้พิธีสารมาดริด** เพื่อรองรับหลักการตามพิธีสารมาดริด (Madrid Protocol) อันเป็นความตกลงระหว่างประเทศภายใต้กำกับขององค์การทรัพย์สินทางปัญญาโลก (World Intellectual Property Organization : WIPO) ซึ่งจะช่วยอำนวยความสะดวกแก่ผู้ประกอบการไทยในการยื่นคำขอจดทะเบียนเครื่องหมายการค้าไปยังประเทศต่าง ๆ กว่า 98 ประเทศทั่วโลก และมาตรา 2 แห่งพระราชบัญญัติเครื่องหมายการค้า (ฉบับที่ 3) พ.ศ. 2559 ได้บัญญัติให้บทบัญญัติมาตรา 31 จะให้ใช้บังคับเมื่อใดให้ตราเป็นพระราชกฤษฎีกา

 เพื่อเป็นการรองรับการจดทะเบียนเครื่องหมายการค้าภายใต้พิธีสารมาดริดดังกล่าว พณ. จึงได้เสนอร่างกฎกระทรวงการจดทะเบียนเครื่องหมายการค้าภายใต้พิธีสารมาดริด พ.ศ. …. มาเพื่อดำเนินการ และคณะรัฐมนตรีได้มีมติ (30 พฤษภาคม 2560) อนุมัติหลักการร่างกฎกระทรวงดังกล่าว และ สำนักงานคณะกรรมการกฤษฎีกา (สคก.) ได้ตรวจพิจารณาเสร็จแล้ว โดย สคก. มีความเห็นเพิ่มเติมว่า **โดยที่มาตรา 2 แห่งพระราชบัญญัติเครื่องหมายการค้า (ฉบับที่ 3) พ.ศ. 2559 ได้กำหนดให้บทบัญญัติเกี่ยวกับการจดทะเบียนเครื่องหมายการค้าภายใต้พิธีสารมาดริดจะใช้บังคับเมื่อใดให้ตราเป็นพระราชกฤษฎีกา ดังนั้น พณ. จึงต้องดำเนินการตามขั้นตอนดังกล่าวก่อนที่ร่างกฎกระทรวงฉบับนี้จะมีผลใช้บังคับ**

 ทั้งนี้ พณ. ได้ยื่นภาคยานุวัติสารต่อผู้อำนวยการใหญ่องค์การทรัพย์สินทางปัญญาโลกแล้ว เมื่อวันที่ 7 สิงหาคม 2560 ซึ่งจะทำให้พิธีสารมาดริดมีผลผูกพันประเทศไทยเมื่อพ้นกำหนด 3 เดือนนับแต่วันดังกล่าว (วันที่ 7 พฤศจิกายน 2560 เป็นต้นไป)

 **สาระสำคัญของร่างพระราชกฤษฎีกา**

 กำหนดให้บทบัญญัติเกี่ยวกับการจดทะเบียนเครื่องหมายการค้าภายใต้พิธีสารมาดริด มีผลใช้บังคับตั้งแต่วันที่ 7 พฤศจิกายน 2560 เป็นต้นไป

**4. เรื่อง ร่างพระราชกฤษฎีกาจัดตั้งสำนักงานส่งเสริมเศรษฐกิจสร้างสรรค์ (องค์การมหาชน) พ.ศ. ….**

 คณะรัฐมนตรีมีมติอนุมัติและเห็นชอบดังนี้

 1. อนุมัติหลักการร่างพระราชกฤษฎีกาจัดตั้งสำนักงานส่งเสริมเศรษฐกิจสร้างสรรค์ (องค์การมหาชน) พ.ศ. …. ตามที่รองนายกรัฐมนตรี (พลอากาศเอก ประจิน จั่นตอง) ในฐานะรัฐมนตรีกำกับดูแลสำนักงานบริหารและพัฒนาองค์ความรู้ (องค์การมหาชน) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 2. มอบหมายให้สำนักงาน ก.พ.ร. รับความเห็นของสำนักงานปลัดสำนักนายกรัฐมนตรีไปพิจารณาดำเนินการต่อไปด้วย

 3. เห็นชอบให้ยกเลิกมติคณะรัฐมนตรี (24 พฤศจิกายน 2558) ที่ให้โอนภารกิจด้านการส่งเสริมเศรษฐกิจสร้างสรรค์ไปไว้ที่สำนักงานส่งเสริมวิสาหกิจขนาดกลางและขนาดย่อม และมอบให้เป็นภารกิจของสำนักงานส่งเสริมเศรษฐกิจสร้างสรรค์ (องค์การมหาชน)

 **สาระสำคัญของร่างพระราชกฤษฎีกา**

 ร่างพระราชกฤษฎีกาจัดตั้งสำนักงานส่งเสริมเศรษฐกิจสร้างสรรค์ (องค์การมหาชน) พ.ศ. …. มีสาระสำคัญดังนี้

 1. กำหนดนิยามคำว่า “เศรษฐกิจสร้างสรรค์” “ความคิดสร้างสรรค์” “สำนักงาน” “คณะกรรมการ” “ผู้อำนวยการ” “เจ้าหน้าที่” “ลูกจ้าง” และคำว่า “รัฐมนตรี” เพื่อให้เกิดความชัดเจนใน การบังคับใช้

 2. กำหนดให้สำนักงานมีวัตถุประสงค์ในการส่งเสริมและพัฒนาเศรษฐกิจสร้างสรรค์ ส่งเสริมสนับสนุนนวัตกรรมและการพัฒนาความคิดสร้างสรรค์ รวมทั้งจัดเก็บข้อมูล สถิติองค์ความรู้ และนวัตกรรมต่าง ๆ พัฒนาผู้ประกอบการ และส่งเสริมให้เกิดการนำกระบวนคิดเชิงสร้างสรรค์ไปใช้ในการพัฒนาผลิตภัณฑ์ รวมทั้ง ส่งเสริมและประสานความร่วมมือกับหน่วยงานภาครัฐและภาคเอกชน

 3. กำหนดทุนและทรัพย์สินในการดำเนินงานของสำนักงานประกอบด้วยเงินหรือทรัพย์สินที่ได้รับโอนมาตามมาตรา 41 เงินที่รัฐบาลจ่ายให้เป็นทุนประเดิม เงินอุดหนุนทั่วไป เงินอุดหนุนจากเอกชน ค่าธรรมเนียม ค่าบำรุง ค่าตอบแทน ค่าบริการ หรือรายได้จากการดำเนินกิจการ รวมถึงดอกผลหรือผลประโยชน์ใด ๆ ที่เกิดจากทรัพย์สินของสำนักงาน

 4. กำหนดให้มีคณะกรรมการ ประกอบด้วยประธานกรรมการ ซึ่งคณะรัฐมนตรีแต่งตั้ง กรรมการโดยตำแหน่งจำนวน 4 คน และกรรมการผู้ทรงคุณวุฒิ จำนวนไม่เกิน 5 คน ซึ่งคณะรัฐมนตรีแต่งตั้ง โดยมีผู้อำนวยการเป็นกรรมการและเลขานุการโดยตำแหน่ง

 5. กำหนดให้ประธานกรรมการและกรรมการผู้ทรงคุณวุฒิต้องไม่เป็นข้าราชการซึ่งมีตำแหน่งหรือเงินเดือนประจำ พนักงานหรือลูกจ้างของส่วนราชการ หน่วยงานของรัฐ รัฐวิสาหกิจ หรือองค์กรปกครองส่วนท้องถิ่น เว้นแต่เป็นผู้สอนในสถาบันอุดมศึกษาของรัฐ และมีวาระอยู่ในตำแหน่งคราวละ 4 ปี เมื่อพ้นจากตำแหน่งตามวาระอาจได้รับแต่งตั้งอีกได้ แต่จะดำรงตำแหน่งติดต่อกันเกินสองวาระไม่ได้

 6. กำหนดให้คณะกรรมการมีอำนาจหน้าที่ควบคุมดูแลโดยทั่วไปซึ่งกิจการของสำนักงาน อำนาจเช่นว่านั้นให้รวมถึงการกำหนดนโยบายการบริหารงาน อนุมัติแผนการลงทุน แผนการเงิน ออกระเบียบ ข้อบังคับ ประกาศ หรือข้อกำหนดเกี่ยวกับสำนักงานในเรื่องการแบ่งส่วนงาน การกำหนดตำแหน่ง การคัดเลือก บรรจุ แต่งตั้ง วินัยและการลงโทษวินัย การออกจากตำแหน่ง การกำหนดเครื่องแบบผู้อำนวยการ เจ้าหน้าที่และลูกจ้าง รวมทั้งกำหนดเครื่องหมายของสำนักงาน เป็นต้น

 7. กำหนดหลักเกณฑ์เกี่ยวกับบัญชี การตรวจสอบ และการประเมินผลงาน โดยกำหนดให้การบัญชีของสำนักงานให้จัดทำตามหลักเกณฑ์ที่คณะกรรมการกำหนดซึ่งต้องเป็นไปตามมาตรฐานบัญชี และต้องจัดให้มีการตรวจสอบภายในเกี่ยวกับการเงิน การบัญชีและการพัสดุของสำนักงาน และให้ปฏิบัติงานของสำนักงานทำหน้าที่เป็นผู้ตรวจสอบภายในให้รับผิดชอบขึ้นตรงต่อคณะกรรมการ และการแต่งตั้ง โยกย้าย เลื่อนเงินเดือน และลงโทษวินัยของผู้ตรวจสอบภายใน ให้ผู้อำนวยการและคณะกรรมการตรวจสอบพิจารณาร่วมกันแล้วเสนอให้คณะกรรมการให้ความเห็นชอบก่อนดำเนินการ

 8. กำหนดบทเฉพาะกาล ในวาระเริ่มแรก ให้ผู้อำนวยการหรือรองผู้อำนวยการศูนย์สร้างสรรค์งานออกแบบตามพระราชกฤษฎีกาจัดตั้งสำนักงานบริหารและพัฒนาองค์ความรู้ (องค์การมหาชน) พ.ศ. 2547 ซึ่งดำรงตำแหน่งอยู่ก่อนวันที่พระราชกฤษฎีกานี้ใช้บังคับ ปฏิบัติหน้าที่ผู้อำนวยการตามพระราชกฤษฎีกานี้ไปพลางก่อน จนกว่าจะมีการแต่งตั้งผู้อำนวยการตามพระราชกฤษฎีกานี้ ซึ่งต้องไม่เกิน 90 วันนับแต่วันที่พระราชกฤษฎีกานี้ใช้บังคับ หากยังไม่สามารถสรรหาได้ให้ขยายเวลาได้อีกไม่เกิน 60 วัน

**5. เรื่อง ร่างพระราชบัญญัติเขตพัฒนาพิเศษภาคตะวันออก พ.ศ. ....**

 คณะรัฐมนตรีมีมติเห็นชอบร่างพระราชบัญญัติเขตพัฒนาพิเศษภาคตะวันออก พ.ศ. ....ของกระทรวงอุตสาหกรรม ที่สำนักงานคณะกรรมการกฤษฎีกาได้ปรับปรุงอีกครั้งเพื่อให้เป็นไปตามมติคณะรัฐมนตรี เมื่อวันที่ 11 เมษายน 2560 และให้ส่งคณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

  **สาระสำคัญของร่างพระราชบัญญัติเขตพัฒนาพิเศษภาคตะวันออก พ.ศ. ....**เป็นการกำหนดให้พื้นที่จังหวัดฉะเชิงเทรา จังหวัดชลบุรี และจังหวัดระยอง และพื้นที่อื่นใดที่อยู่ในภาคตะวันออกตามที่จะได้กำหนดเพิ่มเติมโดยพระราชกฤษฎีกาเป็นเขตพัฒนาพิเศษภาคตะวันออก เพื่อวัตถุประสงค์ในการพัฒนากิจกรรมทางเศรษฐกิจที่ทันสมัยและเป็นมิตรต่อสิ่งแวดล้อมเพิ่มขีดความสามารถในการแข่งขันของประเทศ มีการบริการภาครัฐแบบเบ็ดเสร็จครบวงจร จัดทำโครงสร้างพื้นฐานและระบบสาธารณูปโภคที่มีคุณภาพ และกำหนดการใช้ประโยชน์ในที่ดินอย่างเหมาะสมกับศักยภาพของพื้นที่โดยสอดคล้องกับการพัฒนาอย่างยั่งยืน

|  |
| --- |
| **เศรษฐกิจ- สังคม** |

**6. เรื่อง มาตรการช่วยเหลือเกษตรกรและรักษาเสถียรภาพราคาข้าว ปีการผลิต 2560/61 ด้านการตลาด**

 คณะรัฐมนตรีมีมติอนุมัติวงเงินงบประมาณที่ใช้ดำเนินโครงการตามมาตรการช่วยเหลือเกษตรกรและรักษาเสถียรภาพราคาข้าว ปีการผลิต 2560/61 ด้านการตลาด ตามที่กระทรวงพาณิชย์ (พณ.) เสนอ จำนวน 3 โครงการ วงเงินรวมทั้งสิ้น 87,216.17 ล้านบาท (วงเงินสินเชื่อ 33,510.00 ล้านบาท และวงเงินจ่ายขาด 53,706.17 ล้านบาท) ดังนี้

 1. โครงการที่ดำเนินการโดยธนาคารเพื่อการเกษตรและสหกรณ์การเกษตร (ธ.ก.ส.) จำนวน

2 โครงการ วงเงิน 86,276.17 ล้านบาท ประกอบด้วย

 1.1 โครงการสินเชื่อเพื่อรวบรวมข้าวและสร้างมูลค่าเพิ่มโดยสถาบันเกษตรกร วงเงินสินเชื่อ 12,500.00 ล้านบาท วงเงินจ่ายขาด 406.25 ล้านบาท

 1.2 โครงการสินเชื่อชะลอการขายข้าวเปลือกนาปี และการช่วยเหลือค่าเก็บเกี่ยวและปรับปรุงคุณภาพข้าวให้แก่เกษตรกรรายย่อยผู้ปลูกข้าวนาปี วงเงินสินเชื่อ 21,010.00 ล้านบาท วงเงินจ่ายขาด 52,359.92 ล้านบาท

 ทั้งนี้ ให้ ธ.ก.ส. ขอรับการจัดสรรงบประมาณรายจ่ายประจำปีตามความจำเป็นและเหมาะสมต่อไป

 2. โครงการที่ดำเนินการโดย พณ. จำนวน 1 โครงการ วงเงิน 940.00 ล้านบาท โดยเบิกจ่ายจาก งบกลาง รายการเงินสำรองเพื่อกรณีฉุกเฉินหรือจำเป็น ปีงบประมาณ พ.ศ. 2561

**7. เรื่อง ความก้าวหน้าในการวิเคราะห์พื้นที่เสี่ยงภัยแล้งและอุทกภัยและข้อเสนอแผนงานโครงการบริหารจัดการน้ำในพื้นที่ภาคกลาง**

 คณะรัฐมนตรีมีมติรับทราบความก้าวหน้าในการวิเคราะห์พื้นที่เสี่ยงอุทกภัยและภัยแล้งและเห็นชอบการกำหนดพื้นที่เพื่อแก้ไขปัญหาอุทกภัย ภัยแล้ง และน้ำเค็มรุกล้ำอย่างเป็นระบบในพื้นที่ภาคกลาง (Area-based) จำนวน 10 พื้นที่ เพื่อให้มีความชัดเจนในการบูรณาการของหน่วยงานที่เกี่ยวข้องในการแก้ไขปัญหาดังกล่าว ตามที่คณะกรรมการทรัพยากรน้ำแห่งชาติ (กนช.) เสนอ

  **สาระสำคัญของเรื่อง** กรมทรัพยากรน้ำในฐานะฝ่ายเลขานุการ กนช. ร่วมกับหน่วยงานที่เกี่ยวข้องวิเคราะห์พื้นที่ภัยแล้งและเสี่ยงอุทกภัยในพื้นที่ภาคกลางพบว่า มีพื้นที่เสี่ยงภัยแล้ง จำนวนทั้งสิ้น 4.1 ล้านไร่ คิดเป็นร้อยละ 5 ของพื้นที่เสี่ยงภัยแล้งทั้งประเทศ และมีพื้นที่เสี่ยงอุทกภัย 3.8 ล้านไร่ คิดเป็นร้อยละ 7 ของพื้นที่เสี่ยงอุทกภัยทั้งประเทศ นอกจากนี้ ในพื้นที่ภาคกลางมีพื้นที่เสี่ยงภัยจากการรุกล้ำของน้ำเค็มบริเวณปากแม่น้ำ จำนวน 3 สายที่สำคัญ ประกอบด้วย แม่น้ำเจ้าพระยา แม่น้ำท่าจีน และแม่น้ำแม่กลอง มีระยะทาง รวมทั้งสิ้น 230 กิโลเมตร ทั้งนี้ พื้นที่ภาคกลางประกอบด้วย 6 ลุ่มน้ำหลัก ได้แก่ ลุ่มน้ำเจ้าพระยา ลุ่มน้ำท่าจีน ลุ่มน้ำป่าสัก ลุ่มน้ำแม่กลอง ลุ่มน้ำเพชรบุรี และลุ่มน้ำชายฝั่งประจวบคีรีขันธ์ ครอบคลุมพื้นที่ 16 จังหวัด โดยมีพื้นที่ลุ่มน้ำรวม 40.63 ล้านไร่ เป็นพื้นที่การเกษตร 19.89 ล้านไร่ ซึ่งเป็นพื้นที่ชลประทาน 8.98 ล้านไร่ คิดเป็นร้อยละ 45 ของพื้นที่การเกษตรทั้งหมด โดยระบบชลประทานสามารถจัดสรรน้ำให้พื้นที่ชลประทานดังกล่าวตามความต้องการประมาณ 22,500 ล้านลูกบาศก์เมตรต่อปี ในขณะที่ยังมีความต้องการใช้น้ำเพื่อการเกษตรนอกเขตชลประทานอีก 9,900 ล้านลูกบาศก์เมตรต่อปี ดังนั้น เพื่อการบริหารจัดการแก้ไขปัญหาอุทกภัย ภัยแล้ง และการรุกล้ำของน้ำเค็มในพื้นที่ภาคกลางอย่างเป็นระบบ จึงได้กำหนดเป้าหมายการแก้ไขปัญหาดังกล่าวเชิงพื้นที่ (Area-based) ในพื้นที่ภาคกลาง จำนวน 10 พื้นที่ (ครอบคลุม 16 จังหวัด) ประกอบด้วย 1) ลุ่มน้ำแม่กลอง-ท่าจีน ตอนบน 2) ลุ่มน้ำสาขาที่ราบแม่น้ำท่าจีนตอนบน 3) ลุ่มน้ำสาขาที่ราบแม่น้ำเจ้าพระยา 4) ลุ่มน้ำเจ้าพระยาตอนล่าง 5) ลุ่มน้ำสาขาที่ราบแม่น้ำท่าจีนตอนล่าง 6) ลุ่มน้ำเพชรบุรี 7) ลุ่มน้ำสาขาคลองบางสะพานใหญ่ 8) ปากแม่น้ำเจ้าพระยา 9) ปากแม่น้ำท่าจีน และ 10) ปากแม่น้ำแม่กลอง

 **แผนพัฒนาระยะที่ 2** ปีงบประมาณ พ.ศ. 2561 – 2562 มีโครงการตามแผนพัฒนาทรัพยากรน้ำแบบบูรณาการ ประจำปีงบประมาณ พ.ศ. 2561 -2562 ของทั้งประเทศ รวมจำนวน 8,719 โครงการ มีพื้นที่ที่ได้รับประโยชน์ จำนวน 1,356,510 ไร่ คิดเป็นปริมาณน้ำที่เพิ่มขึ้น 375 ล้านลูกบาศก์เมตร โดยมีแผนงานโครงการของพื้นที่เสี่ยงอุทกภัย ภัยแล้ง และน้ำเค็มรุกล้ำในพื้นที่ภาคกลางตามการกำหนดพื้นที่บริหารจัดการ 10 พื้นที่ จำนวน 952 โครงการ มีพื้นที่รับประโยชน์จำนวน 630,752 ไร่ ปริมาณน้ำที่เพิ่มขึ้น 7 ล้านลูกบาศก์เมตร และจากผลการวิเคราะห์ข้อมูลดังกล่าว กรมชลประทาน กรมป้องกันและบรรเทาสาธารณภัย และกรมโยธาธิการและผังเมืองได้เสนอโครงการเร่งด่วนเพื่อการบริหารจัดการน้ำแบบบูรณาการประจำปีงบประมาณ พ.ศ. 2561 (กรมชลประทาน จำนวน 76 โครงการ) และกรมป้องกันและบรรเทาสาธารณภัย จำนวน 33 โครงการ

 **แผนพัฒนาระยะที่ 3** ปีงบประมาณ พ.ศ. 2563 – 2569 มีโครงการตามแผนพัฒนาทรัพยากรน้ำแบบบูรณาการ ประจำปีงบประมาณ พ.ศ. 2563 – 2569 ของพื้นที่ภาคกลาง จำนวน 352 โครงการ มีพื้นที่ได้รับประโยชน์ จำนวน 0.36 ล้านไร่ คิดเป็นปริมาณน้ำที่เพิ่มขึ้น 89 ล้านลูกบาศก์เมตร โดยเป็นแผนงานโครงการของพื้นที่เสี่ยงอุทกภัยและภัยแล้งในภาคกลางตามการกำหนดพื้นที่บริหารจัดการ 10 พื้นที่ จำนวน 107 โครงการ มีพื้นที่รับประโยชน์จำนวน 97,337 ไร่ คิดเป็นปริมาณน้ำที่เพิ่มขึ้น 26 ล้านลูกบาศก์เมตร

 ทั้งนี้ กรมชลประทานได้ดำเนินการจัดทำแผนการบรรเทาอุทกภัยในลุ่มน้ำเจ้าพระยา 9 แผนงาน ตามที่นายกรัฐมนตรีได้มีข้อสั่งการในการประชุมคณะรัฐมนตรีเมื่อวันที่ 8 พฤศจิกายน 2559 ให้กระทรวงเกษตรและสหกรณ์ (กษ.) ร่วมกับกระทรวงมหาดไทย (มท.) เร่งรัดทำแผนบริหารจัดการน้ำให้มีความชัดเจนและนำเสนอคณะรัฐมนตรีโดยเร็ว และให้ กนช. ได้เห็นชอบในหลักการแผนงานดังกล่าวในวันที่ 3 พฤษภาคม 2560 เรียบร้อยแล้ว โดยให้เร่งดำเนินการแผนการปรับปรุงระบบชลประทานเจ้าพระยาฝั่งตะวันออกตอนล่างและแผนระบายน้ำหลากของเจ้าพระยาฝั่งตะวันออก (ปรับปรุงคลองชัยนาท – ป่าสัก เป็นคลองส่งน้ำคู่ขนานคลองระบายน้ำ) รวมถึงการดำเนินการโครงการคลองระบายน้ำหลากบางบาล – บางไทร จังหวัดพระนครศรีอยุธยา ซึ่งเป็นส่วนหนึ่งของการดำเนินงานการแก้ไขปัญหาอุทกภัยและภัยแล้ง และได้บูรณาการแผนงานดังกล่าวไว้ในแผนการดำเนินการระยะที่ 2 และระยะที่ 3 แล้ว

**8. เรื่อง ขออนุมัติหลักการในการเตรียมความพร้อมโครงการคลองระบายน้ำหลากบางบาล – บางไทร จังหวัดพระนครศรีอยุธยา**

 คณะรัฐมนตรีมีมติเห็นชอบในหลักการการเตรียมความพร้อมในการดำเนินโครงการคลองระบายน้ำหลากบางบาล – บางไทร จังหวัดพระนครศรีอยุธยา ตามที่กระทรวงเกษตรและสหกรณ์ (กษ.) เสนอ และให้ กษ. ดำเนินการให้ถูกต้องเป็นไปตามบทบัญญัติของรัฐธรรมนูญแห่งราชอาณาจักรไทย รวมทั้งกฎหมายและระเบียบหลักเกณฑ์ที่เกี่ยวข้องอย่างเคร่งครัดต่อไป

 **สาระสำคัญของเรื่อง**

 กษ. รายงานว่า กรมชลประทานได้ดำเนินโครงการศึกษาความเหมาะสมและผลกระทบสิ่งแวดล้อม การบริหารจัดการน้ำพื้นที่แม่น้ำเจ้าพระยาฝั่งตะวันตก แล้วเสร็จเมื่อเดือนสิงหาคม 2557 และได้ศึกษาทบทวนความเหมาะสมโครงการคลองระบายน้ำหลากบางบาล – บางไทร แล้วเสร็จในปี พ.ศ. 2559 ปัจจุบันอยู่ระหว่างดำเนินการสำรวจออกแบบรายละเอียดประกอบการก่อสร้างคลองระบายน้ำหลากบางบาล – บางไทร และอาคารประกอบ ซึ่งในกระบวนการออกแบบจะต้องทำการชี้แจงทำความเข้าใจกับราษฎรเพื่อให้เกิดผลกระทบกับราษฎรในพื้นที่น้อยที่สุด ตามแผนงานจะออกแบบแล้วเสร็จในปี พ.ศ. 2562 และสามารถเริ่มกระบวนการก่อสร้างได้ในปี พ.ศ. 2562 โดยแผนงานก่อสร้างโครงการคลองระบายน้ำหลากบางบาล – บางไทร แบ่งเป็น 2 ระยะ ดังนี้

 1**. แผนงานระยะเร่งด่วน** เป็นการก่อสร้างคลองระบายน้ำหลากบางบาล – บางไทร ประตูระบายน้ำปลายคลอง อาคารจ่ายน้ำพร้อมสถานีสูบน้ำ สถานีสูบน้ำแบบ 2 ทาง พร้อมอาคารประกอบ สะพานรถยนต์ข้ามคลองงานป้องกันตลิ่งบริเวณปลายคลองและคันกั้นน้ำโดยรอบพื้นที่โครงการและอาคารประกอบ โดยจะเริ่มดำเนินการก่อสร้างในปีงบประมาณ พ.ศ. 2562

 2. **แผนงานระยะต่อไป** เป็นการก่อสร้างเขื่อนพระนครศรีอยุธยา เพื่อควบคุมและบริหารจัดการน้ำในแม่น้ำเจ้าพระยา ซึ่งจะเริ่มดำเนินการเมื่อมีความพร้อมครบทุกด้านแล้ว

 ทั้งนี้ **โครงการระบายน้ำหลากบางบาล – บางไทร จังหวัดพระนครศรีอยุธยา** เป็นโครงการที่มีความจำเป็นเร่งด่วนที่จะต้องดำเนินการเพื่อบรรเทาปัญหาอุทกภัยและเพิ่มประสิทธิภาพการบริหารจัดการน้ำในลุ่มน้ำเจ้าพระยา รวมทั้งเป็นโครงการลงทุนขนาดใหญ่อาจมีผลกระทบในวงกว้างในด้านการใช้พื้นที่เพื่อการก่อสร้าง ซึ่งต้องใช้ระยะเวลาและการบูรณาการความร่วมมือจากหลายภาคส่วนเพื่อให้การดำเนินการในส่วนนี้เป็นไปตามแผนงานที่วางไว้ ประกอบกับในคราวประชุมคณะรัฐมนตรีเมื่อวันที่ 4 เมษายน 2560นายกรัฐมนตรี มีข้อสั่งการให้ กษ. เป็นหน่วยงานหลักร่วมกับหน่วยงานที่เกี่ยวข้อง พิจารณากำหนดแนวทางการบริหารจัดการน้ำบริเวณ ลุ่มน้ำเจ้าพระยาเพิ่มเติม โดยเฉพาะการเพิ่มประสิทธิภาพการระบายน้ำในพื้นที่ฝั่งตะวันตกและพื้นที่ฝั่งตะวันออกของบริเวณลุ่มน้ำดังกล่าว ซึ่งโครงการนี้เป็นส่วนหนึ่งของแผนงานเพิ่มประสิทธิภาพการระบายน้ำดังกล่าว

**9. เรื่อง ขออนุมัติการดำเนินโครงการ 9101 ตามรอยเท้าพ่อ ภายใต้ร่มพระบารมี เพื่อการฟื้นฟูอาชีพด้านการเกษตรแก่เกษตรกรผู้ประสบอุทกภัย ปี 2560**

 คณะรัฐมนตรีมีมติอนุมัติตามที่กระทรวงเกษตรและสหกรณ์ (กษ.) เสนอ ดังนี้

 1. อนุมัติให้ดำเนินงานโครงการ 9101 ตามรอยเท้าพ่อ ภายใต้ร่มพระบารมี เพื่อการฟื้นฟูอาชีพด้านการเกษตรแก่เกษตรผู้ประสบอุทกภัย ปี 2560

 2. อนุมัติวงเงินงบประมาณเพื่อดำเนินโครงการ 9101 ตามรอยเท้าพ่อ ภายใต้ร่มพระบารมี เพื่อการฟื้นฟูอาชีพการเกษตรแก่เกษตรกรผู้ประสบอุทกภัย ปี 2560 จำนวน 2,295.00 ล้านบาท จากงบประมาณรายจ่ายประจำปีงบประมาณ พ.ศ. 2560 งบกลางรายการเงินสำรองรายจ่ายเพื่อกรณีฉุกเฉินหรือจำเป็น

 **สาระสำคัญของเรื่อง**

 กษ. รายงายว่า

 1. ปัญหาอุทกภัยครั้งใหญ่จากพายุเซินกาและตาลัสทำให้เกิดความเสียหายอย่างรุนแรงเป็นบริเวณกว้างอย่างต่อเนื่อง และได้สร้างความเดือดร้อน ความเสียหายแก่ประชาชน ทั้งในส่วนของบ้านเรือนและทรัพย์สินต่าง ๆ รวมถึงพื้นที่การเกษตรและผลผลิตทางการเกษตรได้รับความเสียหายอย่างหนักเช่นเดียวกัน ทำให้เกษตรกรขาดรายได้จากการประกอบอาชีพทางการเกษตรเป็นจำนวนมาก จึงเป็นเรื่องจำเป็นอย่างยิ่งที่จะช่วยเหลือเพื่อให้เกษตรกรที่ประสบอุทกภัยมีอาหารบริโภคในครัวเรือนหลังน้ำลด อันเป็นการลดรายจ่ายและสร้างรายได้ให้แก่เกษตรกร ฟื้นฟูอาชีพและส่งเสริมอาชีพด้านการเกษตรให้แก่เกษตรกรที่ประสบอุทกภัย โดยเร่งสำรวจความเสียหายของเกษตรกรทุกรายที่ได้รับความเสียหายด้านการเกษตร เพื่อฟื้นฟูอาชีพด้านการเกษตรแก่เกษตรกรผู้ประสบอุทภัย ปี 2560 โดยให้ความสำคัญกับชุมชนเป็นผู้กำหนดโครงการผ่านกระบวนการมีส่วนร่วมของชุมชนและบริหารจัดการด้วยตนเอง เพื่อฟื้นฟูอาชีพทางการเกษตรโดยใช้ศูนย์เรียนรู้การเพิ่มประสิทธิภาพการผลิตสินค้าเกษตร (ศพก.) เป็นกลไกในการขับเคลื่อนการดำเนินงานโครงการในระดับพื้นที่และให้ชุมชนมีส่วนร่วม

 2. กษ. ได้จัดทำโครงการ 9101 ตามรอยเท้าพ่อ ภายใต้ร่มพระบารมี เพื่อการฟื้นฟูอาชีพด้านการเกษตรแก่เกษตรกรผู้ประสบอุทกภัย ปี 2560 โดยมีหลักการสำคัญให้ชุมชนเป็นผู้กำหนดโครงการผ่านกระบวนการมีส่วนร่วมของชุมชนและบริหารจัดการด้วยตนเองเพื่อฟื้นฟูอาชีพทางการเกษตรให้แก่เกษตรกรผู้ประสบอุทกภัยและเพื่อให้เกษตรกรสามารถดำรงชีวิตอยู่ต่อไปได้ ตลอดจนฟื้นฟูอาชีพให้เกษตรกรมีรายได้เลี้ยงครอบครัวในระยะต่อไป

 3. โครงการ 9101 ตามรอยเท้าพ่อ ภายใต้ร่มพระบารมี เพื่อการฟื้นฟูอาชีพด้านการเกษตรแก่เกษตรกรผู้ประสบอุทภัย ปี 2560 มีวัตถุประสงค์เพื่อให้เกษตรกรที่ประสบอุทกภัยมีอาหารบริโภคในครัวเรือนหลังน้ำลด อันเป็นการลดรายจ่ายและสร้างรายได้ให้แก่เกษตรกร ฟื้นฟูและส่งเสริมอาชีพด้านการเกษตรให้แก่เกษตรกรที่ประสบอุทกภัย โดยกรมส่งเสริมการเกษตร กษ. เป็นหน่วยงานรับผิดชอบ

 **เป้าหมายพื้นที่** ชุมชนตามโครงการ 9101 ตามรอยเท้าพ่อ ภายใต้ร่มพระบารมี เพื่อการพัฒนาการเกษตรอย่างยั่งยืน ตามมติคณะรัฐมนตรีเมื่อวันที่ 4 กรกฎาคม 2560 ที่ประสบอุทกภัย จำนวน 43 จังหวัด ดังนี้ เชียงใหม่ ลำปาง กาฬสินธุ์ อุดรธานี ลพบุรี

 เชียงราย น่าน ร้อยเอ็ด บึงกาฬ สระบุรี

 สุโขทัย พะเยา นครราชสีมา หนองบัวลำภู ชลบุรี

 อุตรดิตถ์ แม่ฮ่องสอน สกลนคร อำนาจเจริญ จันทรบุรี

 พิษณุโลก ตาก นครพนม บุรีรัมย์ ตรัง

 พิจิตร ศรีสะเกษ ยโสธร เลย ชุมพร

 นครสวรรค์ ขอนแก่น มุกดาหาร สุรินทร์ สตูล

 เพชรบูรณ์ ชัยภูมิ หนองคาย ชัยนาท

 อุทัยธานี มหาสารคาม อุบลราชธานี พระนครศรีอยุธยา

 **เงื่อนไขการสมัครเข้าร่วมโครงการ** 1) เป็นเกษตรกรที่อยู่ในพื้นที่ที่ประกาศเขตการให้ความช่วยเหลือผู้ประสบภัยพิบัติกรณีฉุกเฉิน (อุทกภัย) 2) เป็นเกษตรกรที่ได้รับความเสียหายและผ่านการรับรองจากคณะกรรมการให้ความช่วยเหลือผู้ประสบภัยพิบัติอำเภอ (ก.ช.ภ.อ.) และ 3) เกษตร 1 ครัวเรือน สามารถเลือกกิจกรรมใดกิจกรรมหนึ่งเท่านั้น

**10. เรื่อง โครงการภายใต้แผนการผลิตและการตลาดข้าวครบวงจร**

 คณะรัฐมนตรีมีมติเห็นชอบดังนี้

 1. เห็นชอบให้ขยายระยะเวลาการจ่ายเงินกู้โครงการปรับเปลี่ยนพื้นที่นาไม่เหมาะสมเพื่อส่งเสริมการประกอบอาชีพปศุสัตว์ ปี 2559/60 ออกไปอีก 6 เดือน คือ **จากเดิม**สิ้นสุดวันที่ 30 กันยายน 2560 **เป็นสิ้นสุด**วันที่ 31 มีนาคม 2561

 2. กำหนดเป็นนโยบายให้หน่วยงานของรัฐสนับสนุนการซื้อข้าวคุณภาพจากโครงการส่งเสริมการผลิตข้าวอินทรีย์และข้าว GAPและมอบหมายให้กระทรวงมหาดไทย (มท.) โดยผู้ว่าราชการจังหวัด บูรณาการกับ กษ. และกระทรวงพาณิชย์ (พณ.) ในการเชื่อมโยงตลาดข้าวอินทรีย์ ข้าว GAP และข้าวเพื่อสุขภาพระหว่างกลุ่มเกษตรกรกับผู้ประกอบการค้าในจังหวัด ตามที่กระทรวงเกษตรและสหกรณ์ (กษ.) เสนอ

 **สาระสำคัญของเรื่อง**

 การขยายระยะเวลาการจ่ายเงินกู้โครงการปรับเปลี่ยนพื้นที่นาไม่เหมาะสมเพื่อส่งเสริมการประกอบอาชีพปศุสัตว์ ปี 2559/60 นั้น เนื่องจากกลุ่มเกษตรกรไม่สามาถดำเนินการเบิกจ่ายเงินกู้ได้ทันกำหนดระยะเวลาโครงการวันที่ 30 กันยายน 2560 และจะส่งผลกระทบต่อเกษตรกรผู้เข้าร่วมโครงการในกลุ่มที่อยู่ระหว่างขอสินเชื่อ ทำสัญญา และเบิกจ่ายเงินต้องเสียสิทธิ์ในการเข้าร่วมโครงการ **จึงมีความจำเป็นต้องขยายระยะเวลาการจ่ายเงินกู้โครงการ จากเดิมสิ้นสุดวันที่ 30 กันยายน 2560 เป็นสิ้นสุดวันที่ 31 มีนาคม 2561**

 **2. การขอรับการสนับสนุนการดำเนินงานในการซื้อขายข้าวจากโครงการส่งเสริมการผลิตข้าวคุณภาพของรัฐ**

 กษ. ได้ดำเนินโครงการส่งเสริมสนับสนุนให้ชาวนาผลิตข้าวคุณภาพมากขึ้น ทั้งข้าวอินทรีย์ ที่มีเป้าหมายขยายพื้นที่การผลิต ให้ได้ 1 ล้านไร่ และข้าว GAP ที่จะขายให้ได้ 19.38 ล้านไร่ ภายในปี 2564 ซึ่ง พณ. และ กษ. ได้ร่วมกันดำเนินโครงการเชื่อมโยงตลาดข้าวอินทรีย์และข้าว GAP ครบวงจร เพื่อเชื่อมโยงตลาดรองรับการขยายตัวของผลผลิตข้าวคุณภาพ ปลอดภัย เพื่อให้ชาวนาขายข้าวได้ในราคาที่สูงขึ้นสอดคล้องกับคุณภาพและมาตรฐาน อย่างไรก็ตาม การดำเนินโครงการยังไม่สามารถเชื่อมโยงตลาดได้อย่างทั่วถึง จึงต้องประสานความร่วมมือกับส่วนราชการและหน่วยงานในระดับภูมิภาคหลายหน่วยงาน อีกทั้งเพื่อเป็นการหาตลาดรองรับผลผลิตข้าวคุณภาพจากโครงการของรัฐที่จะเพิ่มขึ้นอย่างต่อเนื่อง จึงจำเป็นต้องขับเคลื่อนการดำเนินการเชื่อมโยงตลาดให้ครอบคลุมทุกพื้นที่ ควบคู่กับการส่งเสริมสนับสนุนให้มีตลาดมารองรับผลผลิตข้าว จึงกำหนดนโยบายเพื่อเปิดโอกาสให้หน่วยงานภาครัฐมีส่วนช่วยชาวนาไทย ด้วยการสนับสนุนซื้อข้าวคุณภาพจากโครงการส่งเสริมการผลิตข้าวคุณภาพของรัฐ รวมทั้งให้แต่ละจังหวัดได้มีการบูรณาการหน่วยงานที่เกี่ยวข้องในการเชื่อมโยงตลาดข้าวอินทรีย์ ข้าว GAP และข้าวเพื่อสุขภาพระหว่างกลุ่มเกษตรกรกับผู้ประกอบการภายในจังหวัด

**11. เรื่อง สรุปผลการปฏิบัติราชการของคณะรัฐมนตรีในพื้นที่ภาคกลาง**

 คณะรัฐมนตรีมีมติเห็นชอบแนวทางและข้อสั่งการของนายกรัฐมนตรี รองนายกรัฐมนตรี และรัฐมนตรีในการปฏิบัติราชการในพื้นที่ภาคกลาง ตามที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) เสนอโดยมอบหมายให้หน่วยงานที่เกี่ยวข้องรับข้อสั่งการไปพิจารณาดำเนินการต่อไป

ตามที่คณะรัฐมนตรีเห็นชอบให้มีการจัดประชุมคณะรัฐมนตรีอย่างเป็นทางการนอกสถานที่ ณ จังหวัดพระนครศรีอยุธยา ในวันที่ 19 กันยายน 2560 โดยมอบหมายให้ สศช. จัดประชุมร่วมนายกรัฐมนตรีกับภาคเอกชน และเตรียมแผนการลงพื้นที่ของคณะรัฐมนตรี พร้อมทั้งรวบรวมและจัดทำรายงานสรุป เพื่อนำเสนอคณะรัฐมนตรี นั้น สศช. ได้เสนอผลสรุป 2 เรื่อง ได้แก่ (1) ผลสรุปการพบปะหารือระหว่างนายกรัฐมนตรีกับผู้ว่าราชการจังหวัด ผู้แทนภาคเอกชน ผู้บริหารท้องถิ่น และผู้แทนเกษตรกรในภาคกลาง วันที่ 18 กันยายน 2560 ณ ห้องประชุมอู่ทอง ชั้น 3 โรงแรมคลาสสิค คามิโอ จังหวัดพระนครศรีอยุธยา และ (2) รายงานผลการติดตามงานและโครงการ รวมทั้งแนวทางและข้อสั่งการการแก้ไขปัญหาของคณะรัฐมนตรีในการติดตามงานในพื้นที่ภาคกลาง ระหว่างวันที่ 8-18 กันยายน 2560 มีรายละเอียดดังนี้

 **1. ผลสรุปการพบปะหารือระหว่างนายกรัฐมนตรีกับผู้ว่าราชการจังหวัด ผู้แทนภาคเอกชน ผู้บริหารท้องถิ่น และผู้แทนเกษตรกรในภาคกลาง** วันที่ 18 กันยายน 2560 ณ ห้องประชุม
อู่ทอง ชั้น 3 โรงแรมคลาสสิค คามิโอ จังหวัดพระนครศรีอยุธยา มีข้อสั่งการโดยสรุปดังนี้

 **1.1 เรื่องเร่งด่วน** 2 เรื่องได้แก่

 **1.1.1 ด้านการค้าการลงทุน** เร่งรัดดำเนินการเขตเศรษฐกิจพิเศษกาญจนบุรี โดยขอให้กรมธนารักษ์เร่งรัดดำเนินการเปิดประมูลให้เอกชนเช่าที่ดิน ทั้งนี้ควรจะแบ่งเป็นพื้นที่ที่มีความพร้อมก่อน (Phasing) โดยเฉพาะพื้นที่ที่เอกชนมีความสนใจลงทุนประมาณ 500 ไร่

  **ข้อสั่งการ** : มอบหมายให้สำนักงานคณะกรรมการพัฒนาการเศรษฐกิจและสังคมแห่งชาติ ร่วมกับกระทรวงการคลังรับไปเร่งรัดดำเนินการเปิดประมูลให้เอกชนเช่าที่ดิน โดยให้ความสำคัญกับการแบ่งพื้นที่ที่มีความพร้อมก่อน (Phasing) โดยเฉพาะพื้นที่ที่เอกชนมีความสนใจลงทุนประมาณ 500 ไร่ และให้นำเสนอคณะกรรมการนโยบายเขตพัฒนาเศรษฐกิจพิเศษ (กนพ.) ตามขั้นตอนต่อไป

 **1.1.2 ด้านการบริหารจัดการน้ำ** ขอให้พิจารณาจัดทำเขื่อนป้องกันตลิ่งถาวร เพื่อบรรเทาผลกระทบจากน้ำท่วมที่เกิดจากน้ำที่ระบายจากเขื่อนเจ้าพระยาบริเวณชุมชนริมคลองโผงเผง หมู่ที่ 3,4,5,6 ตำบลโผงเผง จังหวัดอ่างทอง ระยะทาง 3.2 กิโลเมตร

 **ข้อสั่งการ** : มอบหมายให้กระทรวงมหาดไทย ร่วมกับกระทรวงเกษตรและสหกรณ์ เร่งพิจารณาศึกษาวิธีการบริหารจัดการน้ำ รวมถึงความจำเป็นในการก่อสร้างเขื่อนป้องกันตลิ่งถาวรหรือแนวทางเลือก อื่นที่เหมาะสม เพื่อบรรเทาผลกระทบจากน้ำท่วมที่เกิดจากน้ำที่ระบายจากเขื่อนเจ้าพระยาบริเวณชุมชน ริมคลองโผงเผง และขอรับการสนับสนุนตามขั้นตอนต่อไป

 **1.2 ด้านการพัฒนาคมนาคมขนส่ง**

**1.2.1 โครงการของพื้นที่ที่สอดคล้องกับโครงการที่บรรจุอยู่ในยุทธศาสตร์การพัฒนาด้านการคมนาคมขนส่ง** ประกอบด้วย (1) การปรับปรุงท่าเทียบเรือแม่น้ำเจ้าพระยา 17 แห่ง (2) การก่อสร้างเส้นทางมอเตอร์เวย์สายใหม่บางปะอิน-นครสวรรค์ (3) โครงการก่อสร้างระบบรถไฟชานเมืองสายสีแดงเข้ม ช่วงรังสิต – มหาวิทยาลัยธรรมศาสตร์ศูนย์รังสิต (4) การต่อขยายทางยกระดับอุตราภิมุข (ดอนเมืองโทลล์เวย์) เชื่อมต่อทางหลวงหมายเลข 32 และ (5) โครงการสร้างทางหลวงสายเลี่ยงเมือง จากสามแยกวังมะนาว – บรรจบทางหลวง หมายเลข 3510 (หนองหญ้าปล้อง) จังหวัดเพชรบุรี ระยะทางประมาณ 35 กิโลเมตร

**ข้อสั่งการ** : มอบหมายให้กระทรวงคมนาคมรับข้อเสนอไปพิจารณาจัดลำดับความสำคัญและความจำเป็นเร่งด่วนและดำเนินการตามขั้นตอน โดยให้คำนึงถึงความเชื่อมโยงกับระบบขนส่งมวลชนรูปแบบอื่น รวมทั้งไม่ให้มีผลกระทบต่อสิ่งแวดล้อมและต้องสอดคล้องกับความต้องการของประชาชนในพื้นที่ ทั้งนี้การปรับปรุงท่าเทียบเรือแม่น้ำเจ้าพระยา 17 แห่งจะต้องสอดคล้องกับการพัฒนาการท่องเที่ยวทางน้ำ

**1.2.2 โครงการที่ต้องการให้เร่งรัดดำเนินการ** ประกอบด้วย (1) ขยายช่องจราจรจาก 2 ช่องจราจร เป็น 4 ช่องจราจร ของกรมทางหลวงชนบท เส้นทางถนนสาย หนองแค – หนองเสือ – หนองจอก – หนองงูเห่า เลียบคลองระพีพัฒน์ (คลอง 13) และ (2) พัฒนาเส้นทาง สิงห์บุรี อยุธยาและบางปะหัน เพื่อกระจายการจราจรบนถนนสายเอเชีย (สาย 32) ในช่วงเส้นทางผ่านจังหวัดชัยนาท ที่กรมทางหลวงได้มีแผนก่อสร้างถนน วงแหวนรอบที่ 3 ซึ่งห่างจากวงแหวนกาญจนาภิเษก ประมาณ 15 กิโลเมตร

**ข้อสั่งการ** : มอบหมายให้กระทรวงคมนาคมรับข้อเสนอไปพิจารณาจัดลำดับความสำคัญตามความจำเป็นเร่งด่วน และเร่งดำเนินการตามขั้นตอนต่อไป

**1.2.3 การแก้ปัญหาอุบัติเหตุและการจราจรติดขัดบนเส้นทางหลักและระบบขนส่งทางน้ำ** ประกอบด้วย (1) เร่งรัดการก่อสร้างสะพานกลับรถรูปเกือกม้าบนถนนพหลโยธินและถนนมิตรภาพให้ดำเนินการเร็วขึ้น ในปี 2561 – 2562 (2) ก่อสร้างทางยกระดับสะพานข้ามคลองรังสิต คลอง 1-14 (ถนนรังสิต – นครนายก) เพื่อทำจุดกลับรถใต้สะพาน (3) เร่งรัดการเปิดให้บริการขนส่งผู้โดยสารและสินค้าทางน้ำโดยเรือเฟอร์รี่ข้ามอ่าวไทยเพิ่มเติมจากที่มีอยู่แล้ว และ (4) เร่งรัดการแก้ไขปัญหาและพัฒนาท่าเรือขนถ่ายสินค้า เส้นทางลำน้ำเจ้าพระยา ที่บริเวณอำเภอนครหลวง จังหวัดพระนครศรีอยุธยา

**ข้อสั่งการ** : มอบหมายให้กระทรวงคมนาคมร่วมกับหน่วยงานที่เกี่ยวข้องทั้งภาครัฐและเอกชนรับไปพิจารณาเร่งรัดศึกษาในรายละเอียดของความเหมาะสมและความคุ้มค่าของการลงทุนในการแก้ไขปัญหาอุบัติเหตุและการจราจรติดขัดบนเส้นทางหลักและระบบขนส่งทางน้ำ ทั้งนี้ในการก่อสร้างสะพานกลับรถรูปเกือกม้าบนถนนพหลโยธินและถนนมิตรภาพให้ภาคเอกชนรับไปช่วยสร้างความเข้าใจกับประชาชนในพื้นที่ในการกำหนดจุดที่ตั้งการก่อสร้าง

**1.2.4** **ด้านการค้าการลงทุน** กำหนดรูปแบบการก่อสร้างสถานี Hi Speed Train ของการรถไฟแห่งประเทศไทย และสถานีขนส่งทางบกของกรมการขนส่งทางบกในพื้นที่จังหวัดพระนครศรีอยุธยา

**ข้อสั่งการ** : มอบหมายให้กระทรวงคมนาคมรับไปพิจารณาความเหมาะสมของการก่อสร้างสถานี Hi Speed Train ในพื้นที่จังหวัดพระนครศรีอยุธยา โดยการออกแบบให้คำนึงถึงภูมิสถาปัตย์และ

อัตลักษณ์ของความเป็นเมืองมรดกโลก

**1.3 ด้านการบริหารจัดการน้ำ**

**1.3.1 การแก้ไขปัญหาน้ำท่วมและน้ำเค็ม**ประกอบด้วย (1) ขอให้พิจารณาจัดสรรงบประมาณและดำเนินการแก้ไขปัญหาน้ำเค็มรุกล้ำ โดยสร้างประตูระบายน้ำในพื้นที่แม่น้ำแม่กลองและแม่น้ำท่าจีน (2) ขอให้พิจารณาพัฒนาแนวทุ่งรับน้ำในพื้นที่จังหวัดอ่างทองและพระนครศรีอยุธยา เป็นแก้มลิงศรีบัวทอง เชื่อมโยงจังหวัดอ่างทองในพื้นที่อำเภอโพธิ์ทอง อำเภอแสวงหา กับอำเภอผักไห่ จังหวัดพระนครศรีอยุธยา

**ข้อสั่งการ** : (1) มอบหมายให้กระทรวงเกษตรและสหกรณ์รับไปพิจารณาจัดลำดับความจำเป็นเร่งด่วนของการแก้ไขปัญหาน้ำเค็มรุกล้ำดังกล่าว ทั้งนี้จะต้องดำเนินการให้สอดคล้องกับความต้องการของประชาชนและเกิดการยอมรับในพื้นที่ด้วย

 (2) มอบหมายให้กระทรวงเกษตรและสหกรณ์ร่วมกับกระทรวงทรัพยากรธรรมชาติและสิ่งแวดล้อมรับไปศึกษาแนวทางการพัฒนาแนวทุ่งรับน้ำทั้งในเขตและนอกเขตชลประทาน โดยคำนึงถึงต้องการของชุมชนในพื้นที่จังหวัดอ่างทองและพระนครศรีอยุธยารวมทั้งพื้นที่ใกล้เคียงด้วย

**1.3.2 การแก้ไขปัญหาการจัดการน้ำ** โดยให้เร่งรัดดำเนินการ ได้แก่ (1) ขอให้จังหวัดปทุมธานีไปทำความเข้าใจกับท่าทรายและประสานกรมชลประทานในการปรับปรุงประตูสูบน้ำให้เป็นประตูสูบน้ำอย่างถาวรชิดแม่น้ำเจ้าพระยา และ (2) ขอให้รับข้อเสนอของสภาเกษตรกรจังหวัดเพชรบุรี ประกอบการพิจารณาการก่อสร้างระบบท่อผันน้ำจากเขื่อนแก่งกระจานลงอ่างเก็บน้ำทุ่งขาม ระยะทางประมาณ 36 กิโลเมตร

**ข้อสั่งการ** : (1) มอบหมายให้กระทรวงเกษตรและสหกรณ์รับไปพิจารณาจัดลำดับความจำเป็นเร่งด่วนของการดำเนินการปรับปรุงประตูสูบน้ำให้เป็นประตูสูบน้ำถาวร โดยให้กระทรวงมหาดไทยรับไปสร้างความเข้าใจกับท่าทรายถึงเหตุผลและความจำเป็นของการดำเนินการดังกล่าว

 (2) มอบหมายให้กระทรวงมหาดไทยเร่งศึกษาการก่อสร้างระบบท่อผันน้ำจากเขื่อนแก่งกระจานลงอ่างเก็บน้ำทุ่งขาม โดยคำนึงถึงความเหมาะสมและความคุ้มค่าของแต่ละทางเลือกระหว่างระบบคลองส่งน้ำด้วยแรงโน้มถ่วง (Gravity) กับ การใช้ระบบสูบน้ำด้วยไฟฟ้า

**1.3.3 ข้อเสนอเพิ่มเติม** ประกอบด้วย (1) ขอให้พิจารณาความเป็นไปได้ของข้อเสนอการสูบน้ำกลับจากเขื่อนเพชรบุรีไปยังเขื่อนแก่งกระจาน และ (2) ขอให้หน่วยงานที่จะจัดตั้งใหม่ให้ความสำคัญกับข้อมูลธรณีฟิสิกส์และการไหลของน้ำให้มากขึ้น เพื่อใช้ประโยชน์ในการจัดทำโครงการและสามารถนำไปต่อยอดการจัดทำ Application เพื่อให้เกษตรกรนำไปใช้ประโยชน์

**ข้อสั่งการ** : (1) มอบหมายให้กระทรวงพลังงานรับข้อเสนอการสูบน้ำกลับจาก เขื่อนเพชรบุรีไปยังเขื่อนแก่งกระจานไปพิจารณาตามขั้นตอน โดยการพิจารณาให้คำนึงถึงความเป็นไปได้ ความคุ้มค่า รวมทั้งความต้องการของประชาชนในพื้นที่

 (2) มอบหมายให้สำนักงานทรัพยากรน้ำแห่งชาติร่วมกับกระทรวงทรัพยากรธรรมชาติและสิ่งแวดล้อมรับข้อเสนอไปบูรณาการการบริหารจัดการน้ำ โดยให้ความสำคัญกับข้อมูลธรณีฟิสิกส์ และการไหลของน้ำให้มากขึ้น เพื่อต่อยอดการจัดทำ Application เพื่อให้เกษตรกรนำไปใช้ประโยชน์

 **1.4 ด้านการเกษตร**

 **1.4.1** **การส่งเสริมธุรกิจมะพร้าว** โดย (1) ขอให้พัฒนาสายพันธุ์มะพร้าวทานอ่อนและมะพร้าวผลิตกะทิให้เพียงพอ (2) ควบคุมการนำเข้ามะพร้าวจากต่างประเทศ ซึ่งโดยปกติจะมีการอนุมัติให้มีการนำเข้ามะพร้าวแก่จากประเทศอินโดนีเซียและฟิลิปปินส์ ในห้วงเวลาที่ขาดแคลนของทุกปีและ (3) ขอให้เจรจากับสาธารณรัฐประชาชนจีนให้ได้รับสิทธิประโยชน์เช่นเดียวกับกลุ่มประเทศ CLMV

 **ข้อสั่งการ** : มอบหมายให้กระทรวงเกษตรและสหกรณ์ร่วมกับกระทรวงพาณิชย์และหน่วยงานที่เกี่ยวข้องรับไปพิจารณาการสนับสนุนและส่งเสริมมะพร้าวไทย ตั้งแต่การแก้ไขการขาดแคลนพันธุ์มะพร้าว การควบคุมการลักลอบการนำเข้า และการขยายตลาดไปยังสาธารณรัฐประชาชนจีนซึ่งขณะนี้มีอัตราภาษีนำเข้าที่ร้อยละ 0 อยู่แล้ว

 **1.4.2 เกษตรปลอดภัย** โดย (1) ต้นทาง ขอให้จัดให้มีเครื่องหมายรับรองสินค้าเกษตรปลอดภัยให้สอดคล้องกับมาตรฐานสากล (2) กลางทาง ขอให้หน่วยงานที่เกี่ยวข้องเพิ่มห้อง Lab และเพิ่มบุคลากรตรวจรับรองเกษตรปลอดภัย 16 จังหวัดภาคกลาง และ (3) ปลายทาง พัฒนาศูนย์รวบรวมและกระจายสินค้าเกษตรปลอดภัย ในพื้นที่สำนักงานสหกรณ์จังหวัดปทุมธานี อำเภอคลองหลวง

 **ข้อสั่งการ** : มอบหมายให้กระทรวงเกษตรและสหกรณ์ร่วมกับกระทรวงมหาดไทย สถาบันการศึกษา และหน่วยงานที่เกี่ยวข้อง รับไปพิจารณาการส่งเสริมและการสนับสนุนสินค้าเกษตรปลอดภัยให้เป็นสินค้าที่ได้รับความนิยมในตลาดโลกรวมทั้งให้มีการประชาสัมพันธ์สถานที่ตั้งห้อง Lab ตรวจรับรองเกษตรปลอดภัยที่กระจายอยู่ในพื้นที่ภาคกลาง 46 แห่ง เพื่อสร้างความรับรู้ให้แก่ประชาชนในวงกว้าง

 **1.4.3** **การประมง** โดยขอรับการสนับสนุนการจัดตั้งศูนย์แปรรูปอาหารทะเลครบวงจรและจำหน่ายอาหารทะเล โดยขอยกเว้นระเบียบกรมธนารักษ์ในการเช่าที่ราชพัสดุ

 **ข้อสั่งการ** : มอบหมายให้กระทรวงเกษตรและสหกรณ์ร่วมกับกระทรวงมหาดไทย กระทรวงการคลัง และหน่วยงานที่เกี่ยวข้องรับไปพิจารณาการขอรับการสนับสนุนเพื่อจัดตั้งศูนย์แปรรูปอาหารทะเลครบวงจรและจำหน่ายอาหารทะเล จังหวัดสมุทรสงคราม โดยคำนึงถึงความต้องการของผู้ประกอบการรายย่อยในพื้นที่ ความคุ้มค่าในการลงทุนและรูปแบบการบริหารจัดการศูนย์ฯ ที่จะต้องไม่เป็นภาระของภาครัฐในอนาคตทั้งนี้การขอยกเว้นระเบียบกรมธนารักษ์ในการเช่าที่ราชพัสดุนั้น มอบหมายให้กระทรวงการคลังรับไปพิจารณาลดค่าเช่าตามความเหมาะสมต่อไป

 **1.4.4** **ขอทบทวนมติการประชุมคณะกรรมการนโยบายและบริหารจัดการข้าว (นบข.)** โดยขอเพิ่มค่าเก็บเกี่ยวให้เกษตรกรที่กำหนดให้ไร่ละ 1,200 บาท ไม่เกิน 10 ไร่ต่อราย เป็นไร่ละ 1,200 บาท ไม่เกิน 20 ไร่ต่อราย

 **ข้อสั่งการ** : มอบหมายให้กระทรวงพาณิชย์รับข้อเสนอไปพิจารณาโดยคำนึงถึงงบประมาณและหลักเกณฑ์อื่นๆอย่างรอบคอบ หากมีความเหมาะสมในการปรับปรุงมาตรการ จึงเสนอ คณะกรรมการนโยบายและบริหารจัดการข้าว (นบข.) เพื่อพิจารณาตามขั้นตอน

 **1.5 ด้านการท่องเที่ยว**

 **1.5.1 การส่งเสริมการท่องเที่ยววิถีชีวิตแม่น้ำเจ้าพระยาตอนกลาง** โดย (1) เห็นควรเพิ่มจังหวัดชัยนาทในเขตพัฒนาการท่องเที่ยววิถีชีวิตลุ่มแม่น้ำเจ้าพระยาตอนกลางภายใต้ยุทธศาสตร์การท่องเที่ยวไทย พ.ศ. 2558 – 2560 (2) เห็นควรเพิ่มจังหวัดสระบุรีในเป้าหมายการพัฒนาภาคกลาง ในช่วงแผนพัฒนาเศรษฐกิจและสังคมแห่งชาติ ฉบับที่ 12 ภายใต้ยุทธศาสตร์การพัฒนาแหล่งท่องเที่ยวที่มีชื่อเสียงระดับนานาชาติและสร้างความเชื่อมโยงเพื่อกระจายการท่องเที่ยวทั่วทั้งภาค และ (3) ขอให้พิจารณาวางระบบการขนส่งมวลชนเชื่อมต่อจากสถานีหลักไปยังแหล่งท่องเที่ยวในชุมชน

 **ข้อสั่งการ** : (1) มอบหมายให้กระทรวงการท่องเที่ยวและกีฬาพิจารณาความเป็นไปได้และความเหมาะสมในการเพิ่มจังหวัดชัยนาทให้อยู่ในเขตพัฒนาการท่องเที่ยววิถีชีวิตลุ่มแม่น้ำเจ้าพระยาตอนกลางภายใต้ยุทธศาสตร์การท่องเที่ยวไทย พ.ศ. 2558 – 2560 นอกจากนี้การพัฒนาการท่องเที่ยวในภาพรวมของประเทศจะต้องให้ความสำคัญกับศักยภาพของแต่ละจังหวัดเพื่อสร้างความเชื่อมโยงของเส้นทางและกิจกรรมภายในภาค ระหว่างภาคสู่ภาค และระหว่างภาคสู่กลุ่มประเทศ CLMV

 (2) มอบหมายให้สำนักงานคณะกรรมการพัฒนาการเศรษฐกิจและ สังคมแห่งชาติรับข้อเสนอการเพิ่มจังหวัดสระบุรีไปพิจารณาประกอบการกำหนดเป้าหมายการพัฒนาภาคกลางใน ช่วงแผนพัฒนาเศรษฐกิจและสังคมแห่งชาติ ฉบับที่ 12

 (3) มอบหมายให้กระทรวงคมนาคมร่วมกับหน่วยงานที่เกี่ยวข้องรับไปศึกษาในรายละเอียดของการวางระบบขนส่งมวลชนเชื่อมต่อจากสถานีหลักไปยังแหล่งท่องเที่ยว
ในชุมชน โดยคำนึงถึงความเหมาะสมและความคุ้มค่า รวมทั้งความต้องการและผลกระทบที่มีต่อชุมชนในพื้นที่ด้วย

 **1.5.2** **ข้อเสนอเพิ่มเติม** ได้แก่ (1) ขอให้มีการกำหนดแนวทางการทำงานร่วมกันกรณีข้ามภาคเป็นการเฉพาะ เนื่องจากการพัฒนาแหล่งท่องเที่ยวชายฝั่งทะเลอ่าวไทย (The Royal Coast) ประกอบด้วยจังหวัดเพชรบุรี ประจวบคีรีขันธ์ อยู่ในภาคกลาง ส่วนชุมพร และระนอง อยู่ในภาคใต้ และ (2) ขอรับการสนับสนุนการบริหารจัดการตามแผนแม่บทเนรมิตอยุธยา

 **ข้อสั่งการ** : (1) มอบหมายให้กระทรวงการท่องเที่ยวและกีฬานำแนวทางการทำงานร่วมกันในการพัฒนาแหล่งท่องเที่ยวชายฝั่งทะเลอ่าวไทย (The Royal Coast) ไปพิจารณาในคณะกรรมการนโยบายการท่องเที่ยวแห่งชาติ

 (2) มอบหมายให้กระทรวงวัฒนธรรมร่วมกับกระทรวงการท่องเที่ยวและกีฬาร่วมกับประชารัฐกลุ่มการส่งเสริมการท่องเที่ยว & MICE (D3) จัดทำแนวทางการบริหารจัดการตามแผนแม่บทเนรมิตอยุธยาให้ชัดเจนเพื่อเสนอรัฐบาล นอกจากนั้นข้อเสนอบางเรื่องจะเป็นประโยชน์ในการนำไปพัฒนาในแหล่งท่องเที่ยวพื้นที่อื่นๆ ของประเทศด้วย

 **1.6 ข้อสั่งการนายกรัฐมนตรีเพิ่มเติม**

 **1.6.1 การพัฒนาเส้นทางรถไฟสายเก่าช่วงสุพรรณบุรี-อ่างทอง-ลพบุรี** เชื่อมเส้นทางเหนือ-ใต้มอบหมายให้กระทรวงคมนาคมรับไปพิจารณาความคุ้มค่าเพื่อใช้ประโยชน์พื้นที่ของการรถไฟแห่งประเทศไทย (รฟท.) ตามขั้นตอนต่อไป

 **1.6.2 การพัฒนาเส้นทางรถไฟนครหลวง-ภาชี** ระยะทาง 1 กิโลเมตร มอบหมายให้กระทรวงคมนาคมรับไปพิจารณาความเหมาะสมในรายละเอียดของการพัฒนาเส้นทางดังกล่าว

 **1.6.3 การจัดทำแผนงาน/โครงการพัฒนาของประเทศ**ขอให้คำนึงถึงผู้มีรายได้น้อย ผู้ประกอบการ SMEs และการส่งเสริมให้ภาคเอกชนมีส่วนร่วมในการดำเนินการของภาครัฐ โดยคำนึงถึงความสอดคล้องกับการวางแผนพัฒนาประเทศในระยะยาวตามยุทธศาสตร์ชาติระยะ 20 ปี

**2. ผลการปฏิบัติราชการของคณะรัฐมนตรีในพื้นที่ภาคกลาง**

ผลการปฏิบัติราชการในพื้นที่ภาคกลางของรองนายกรัฐมนตรี รัฐมนตรี และรัฐมนตรีช่วยว่าการกระทรวง ลงพื้นที่ตรวจราชการ รวม 25 คน โดยมีประเด็นการพัฒนาและข้อสั่งการโดยสรุป ดังนี้

**2.1 พัฒนาคุณภาพชีวิตและแก้ไขปัญหาสิ่งแวดล้อม**

 **(1)** **การส่งเสริมและจัดสวัสดิการให้แก่ผู้สูงอายุ คนพิการ ผู้ด้อยโอกาส เด็กและเยาวชน เพื่อแก้ไขปัญหาความยากจน และพัฒนาคุณภาพชีวิต** ข้อสั่งการ : 1) มอบให้กระทรวงพัฒนาสังคมฯ ร่วมกับกระทรวงมหาดไทย (อปท.) และส่วนราชการที่เกี่ยวข้อง ดำเนินการขยายผลการสร้าง ปรับปรุง ซ่อมแซมที่อยู่อาศัย สำหรับผู้สูงอายุ คนพิการ ผู้ด้อยโอกาสทางสังคมให้ครบตามเป้าหมายขยายผลสภาเด็กและเยาวชนให้มี ทั่วประเทศ พร้อมทั้งสนับสนุนการจัดกิจกรรมและเปิดเวทีแสดงความคิดเห็นที่เป็นประโยชน์ต่อสังคมอย่างต่อเนื่องและขยายผลความสำเร็จในการนำระบบข้อมูลสารสนเทศภูมิศาสตร์ ไปใช้ในการจัดสวัสดิการสังคมและให้ความช่วยเหลือผู้ประสบปัญหาทางสังคมได้อย่างมีประสิทธิภาพ 2) มอบให้กระทรวงพัฒนาสังคมฯบูรณาการการทำงานร่วมกับหน่วยงานต่าง ๆ และภาคประชาสังคมในพื้นที่ เพื่อให้ความช่วยเหลือและจัดสวัสดิการให้เด็กและเยาวชน สตรีและครอบครัว คนพิการ ผู้ด้อยโอกาส และผู้สูงอายุ ให้มีความมั่นคงด้านที่อยู่อาศัย ส่งเสริมอาชีพ สร้างงาน สร้างรายได้และพัฒนาศักยภาพของกลุ่มเป้าหมายอย่างต่อเนื่อง

 **(2)** **ร้านค้าธงฟ้าประชารัฐในโครงการเพิ่มความเข้มแข็งของเศรษฐกิจฐานรากตามแนวทางประชารัฐ** ข้อสั่งการ : มอบหมายให้พาณิชย์จังหวัดตรวจสอบการกระจายสินค้า เตรียมความพร้อมของร้านค้าและสินค้าที่เข้าร่วมโครงการอย่างต่อเนื่อง และพัฒนาต่อยอดระบบร้านค้า รวมถึงบูรณาการทุกภาคส่วนในการขับเคลื่อนนโยบายร้านค้าประชารัฐ

 **(3) การตรวจเยี่ยมโครงการสาธารณสุข** ข้อสั่งการ : 1) มอบหมายผู้บริหารกระทรวงสาธารณสุข ขยายผลความสำเร็จโครงการพัฒนาอนามัยสิ่งแวดล้อมในโรงพยาบาล (GCH) ของโรงพยาบาลสมเด็จพระสังฆราช องค์ที่ 17 ไปสู่โรงพยาบาลทุกภูมิภาค 2) ให้โรงพยาบาลทุกแห่งถือปฏิบัติตามแนวทางของกระทรวงสาธารณสุขในการส่งเสริมการใช้ยาอย่างสมเหตุสมผล (RDU) 3) มอบหมายกระทรวงสาธารณสุขบูรณาการร่วมกับกระทรวงมหาดไทย กระทรวงการพัฒนาสังคมและความมั่นคงของมนุษย์ และสำนักงานหลักประกันสุขภาพแห่งชาติ ปรับปรุงคู่มือการปฏิบัติงานการดูแลระยะยาวด้านสาธารณสุขสำหรับผู้สูงอายุที่มีภาวะพึ่งพิง (LTC) โดยหารือสำนักงานการตรวจเงินแผ่นดินตรวจสอบความถูกต้องก่อนประกาศใช้คู่มือ เพื่อให้เกิดประสิทธิภาพสูงสุด

 **(3)** **แก้ปัญหามลพิษทางอากาศ** ข้อสั่งการ : 1) มอบหมายให้กรมควบคุมมลพิษ และกรมส่งเสริมคุณภาพสิ่งแวดล้อม ไปพิจารณาหาแนวทาง/มาตรการในการแก้ไขปัญหา
2) เห็นชอบให้กรมทรัพยากรธรณีจัดสำรวจและทำแผนที่ด้านทรัพยากรแร่เป็นรายพื้นที่ และประสานกรมอุตสาหกรรมเหมืองแร่ พิจารณาการให้สัมปทานเหมืองแร่ รวมถึงการพิจารณาการอนุญาตใช้พื้นที่ในการทำเหมืองแร่ของกรมป่าไม้ 3) มอบหมายให้ทุกหน่วยงานในสังกัดกระทรวงทรัพยากรธรรมชาติและสิ่งแวดล้อม นำข้อเสนอแนะ ที่เกี่ยวข้องไปดำเนินการ

 **(4)** **แก้ไขปัญหาขยะ** ข้อสั่งการ :1)มอบหมายกรมส่งเสริมคุณภาพสิ่งแวดล้อม พิจารณาดำเนินการการขับเคลื่อนเครือข่ายอาสาสมัครพิทักษ์ทรัพยากรธรรมชาติและสิ่งแวดล้อมหมู่บ้านโดยขอสนับสนุนงบประมาณสำหรับจัดการประชุม 2) ให้สำนักงานปลัดกระทรวงทรัพยากรธรรมชาติและสิ่งแวดล้อม มีหนังสือแจ้งหน่วยงานที่เกี่ยวข้อง เช่น กระทรวงมหาดไทย เพื่อพิจารณาสนับสนุนชุมชนในการคัดแยกขยะ 4) ให้หน่วยงานในสังกัดกระทรวงทรัพยากรธรรมชาติและสิ่งแวดล้อม นำข้อเสนอแนะที่เกี่ยวข้องกับหน่วยงาน ไปดำเนินงานโดยด่วน

 **2.2 พัฒนาคุณภาพแหล่งท่องเที่ยว**

 **(1**) **โครงการอนุรักษ์และพัฒนานครประวัติศาสตร์พระนครศรีอยุธยา**ข้อสั่งการ : มอบหมายให้กรมศิลปากร กระทรวงวัฒนธรรม ดำเนินการ1) รวบรวมและจัดระบบข้อมูล องค์ความรู้ และหลักฐานทางโบราณคดีที่มีการค้นพบใหม่ นำเสนอและจัดแสดงสำหรับบริการการเรียนรู้และส่งเสริมการท่องเที่ยว โดยนำเทคโนโลยีสมัยใหม่มาใช้ในการนำเสนอให้น่าสนใจ สะดวกต่อการเข้าถึง 2) เร่งรัดจัดทำแผนแม่บทโครงการอนุรักษ์และพัฒนานครประวัติศาสตร์พระนครศรีอยุธยาให้แล้วเสร็จโดยเร็ว และมีการศึกษา วิเคราะห์ สภาพปัญหาและแสวงหาแนวทางในการแก้ไขปัญหาของพื้นที่ โดยบูรณาการร่วมกับภาครัฐ ภาคเอกชน และภาคประชาชนในลักษณะกลไกประชารัฐ 3) นำผลสรุปการดำเนินงานตามข้อสั่งการข้อ 1 และ 2 เสนอต่อที่ประชุมคณะกรรมการอำนวยการและควบคุมการดำเนินงานโครงการอนุรักษ์และพัฒนานครประวัติศาสตร์พระนครศรีอยุธยาโดยเร็ว 4) จัดหลักสูตรอบรมเพื่อพัฒนาบุคลากรเกี่ยวกับการอนุรักษ์และบูรณะโบราณสถานเป็นการเฉพาะ

 **(2) การท่องเที่ยวโดยชุมชน**ข้อสั่งการ :มอบหมายให้สำนักงานการท่องเที่ยวและกีฬาจังหวัดพระนครศรีอยุธยา ประมวลปัญหาและความต้องการของพื้นที่และชุมชน เพื่อสนับสนุนโครงการและงบประมาณภายใต้แผนปฏิบัติการพัฒนาการท่องเที่ยวภายในเขตพัฒนาการท่องเที่ยววิถีชีวิตลุ่มแม่น้ำเจ้าพระยาตอนกลาง ประจำปีงบประมาณ พ.ศ. 2562 และให้มีการประสานงานกับกลุ่มประชารัฐ เพื่อช่วยส่งเสริมการตลาด สร้างมูลค่าเพิ่มให้ผลิตภัณฑ์กระเป๋า รวมทั้งการส่งออกไปยังตลาดต่างประเทศ

 **2.3 ยกระดับการผลิตสินค้าเกษตรและอุตสาหกรรม**

 **(1**) **ยุทธศาสตร์การพัฒนาและการลงทุนภาคกลาง**ข้อสั่งการ :
1) มอบหมายให้สภาอุตสาหกรรมแห่งประเทศไทยและสภาหอการค้าแห่งประเทศไทยสรุปประเด็นนำเสนอของภาคเอกชนที่มีลำดับความสำคัญสูงประมาณ 5-6 เรื่อง อาทิ เรื่องเกษตรยั่งยืน เรื่องน้ำ อุตสาหกรรมเชิงนิเวศ เขตเศรษฐกิจพิเศษ ทรัพยากรมนุษย์โดยเฉพาะเรื่องอาชีวะ หรือเรื่องมาตรฐานต่างๆ เพื่อให้กระชับและตรงประเด็นว่าต้องการให้รัฐบาลสนับสนุนเรื่องอะไร โดยให้จัดทำเป็นเอกสารเสนอนายกรัฐมนตรีก่อนวันประชุมร่วมกับผู้ว่าราชการจังหวัด ผู้แทนภาคเอกชน และผู้บริหารท้องถิ่น 2) มอบหมายผู้ว่าราชการจังหวัดไปหารือร่วมกัน ในเรื่องร่างทิศทางการพัฒนาภาคกลาง สถานการณ์การลงทุน ภาพรวมการวิจัยและนวัตกรรมในภาคกลาง รวมทั้งภาพรวมการดำเนินการกองทุนหมู่บ้าน นำเสนอ สศช. เพื่อประกอบการพิจารณาปรับปรุงร่างทิศทางการพัฒนาภาคกลาง

 **(2) โครงการดิจิทัลชุมชนด้านอีคอมเมิร์ซ (Digital Community e - Commerce)** ข้อสั่งการ : มอบหมายให้บริษัท ไปรษณีย์ไทย จำกัด ใช้เครือข่ายที่กระจายอยู่ทั่วประเทศเป็นจุดติดตั้งระบบ POS เพื่อเพิ่มช่องทางในการจำหน่ายสินค้าของชุมชน ให้ครอบคลุมทั่วประเทศ และให้ช่วยเหลือชุมชนในการจำหน่ายสินค้าการเกษตรและอื่นๆ โดยคิดค่าขนส่งในราคาที่ถูกลง รวมถึงพัฒนาระบบการขนส่งสินค้าที่เน่าเสียง่ายให้จัดส่งถึงผู้บริโภคได้โดยเร็ว

 **(3) โครงการกำกับดูแลและสนับสนุนให้แรงงานมีความปลอดภัยและสุขภาพอนามัยที่ดีในการทำงาน** ข้อสั่งการ : มอบหมายกรมสวัสดิการและคุ้มครองแรงงาน สร้างการรับรู้ผลการดำเนินงาน ในด้านความปลอดภัยและด้านการจัดสวัสดิการให้แก่พนักงานในสถานประกอบการเพื่อเป็นต้นแบบและนำไปขยายผลสู่สถานประกอบการอื่น ๆ ต่อไป

 **(4)** **แก้ไขปัญหาและแนวทางช่วยเหลือแรงงาน** ข้อสั่งการ : มอบหมายให้ทุกกรมในกระทรวงแรงงาน และสำนักงานประกันสังคม บูรณาการการทำงานในพื้นที่กับภาคีเครือข่ายทุกภาคส่วนให้สามารถแก้ไขปัญหาแรงงานได้อย่างครบวงจร และส่งเสริมให้แรงงานนอกระบบเข้าถึงหลักประกันสังคม (มาตรา 40) โดยเครือข่ายอาสาสมัครแรงงานประชาสัมพันธ์สร้างการรับรู้และในปี 2561 การบริการจัดการแรงงานนอกระบบ ต้องเห็นผลสัมฤทธิ์มากยิ่งขึ้น

 **(5) โครงการกลุ่มวิสาหกิจชุมชนสวนกล้วยอู่ทอง** ข้อสั่งการ : มอบหมายให้สำนักงานพลังงานจังหวัดติดตามผลการดำเนินงานและความก้าวหน้าของกลุ่มวิสาหกิจชุมชน ให้สามารถพัฒนา ต่อยอด ยกระดับเป็น Smart farmer อย่างแท้จริง เพื่อให้โครงการที่สำนักงานพลังงานจังหวัดสุพรรณบุรีส่งเสริมเกิดความยั่งยืน

 **(6) ตรวจเยี่ยมอุทยานสรรค์อ่างทองหนองเจ็ดเส้นฯ ศูนย์เรียนรู้การเพิ่มประสิทธิภาพการผลิตสินค้าเกษตร และวิสาหกิจชุมชนการเกษตรปลอดภัยในพื้นที่จังหวัดอ่างทอง**ข้อสั่งการ : ให้สำนักงานเลขานุการรองนายกรัฐมนตรีประสานกับกระทรวงดิจิทัลเพื่อเศรษฐกิจและสังคมการเพื่อตรวจสอบความคืบหน้าในการติดตั้งระบบอินเทอร์เน็ตของหมู่บ้าน หมู่ที่ 4 ต.ไผ่ดำพัฒนา อ.วิเศษชัยชาญ จ.อ่างทอง

 **(7)** **ติดตามการดำเนินงานขยายผลการขับเคลื่อนการใช้เทคโนโลยีปุ๋ยสั่งตัด** โดยให้ข้อเสนอแนะในการดำเนินงานและรับฟังปัญหาข้อเสนอจากเกษตรกรมาเพื่อพิจารณาดำเนินการต่อไป

 **(8) โครงการสูบน้ำพลังงานแสงอาทิตย์เพื่อลดต้นทุนการเกษตรด้วยพลังงานสะอาด** ข้อสั่งการ : มอบหมายให้พลังงานจังหวัด 1) สนับสนุนให้มีการนำพลังงานแสงอาทิตย์ไปใช้ประโยชน์ในด้านอื่นๆ ในช่วงที่ไม่ได้นำพลังงานแสงอาทิตย์ไปใช้สูบน้ำ อาทิ การนำไปใช้ในส่วนราชการ
2) ประสานกับกระทรวงมหาดไทย เพื่อให้มีการนำแนวทางการดำเนินงานไปขยายผลในพื้นที่อื่นๆ ต่อไป  **(9) การพัฒนาวิสาหกิจชุมชน เกษตรกรและผู้ประกอบการ OTOP**
ข้อสั่งการ : 1) มอบหมายให้หน่วยงานในสังกัดกระทรวงวิทยาศาสตร์ฯ นำงบประมาณปี 2561มาส่งเสริมและขยายความช่วยเหลือเพื่อให้เกิดผู้ประกอบการ/วิสาหกิจชุมชนรายใหม่ และพัฒนาศักยภาพวิสาหกิจชุมชนรายเดิมทั้งการพัฒนาผลิตภัณฑ์ การเพิ่มมูลค่า การยืดอายุผลิตภัณฑ์ บรรจุภัณฑ์ และการพัฒนาให้ได้มาตรฐาน อย. มผช. และ มาตรฐานอื่นๆ ที่สูงขึ้นรวมทั้งสร้างเครือข่ายกับสถาบันการศึกษา เพื่อให้ความช่วยเหลือชุมชนอย่างมีประสิทธิภาพมากยิ่งขึ้น 2) ให้มีการเชื่อมโยงความช่วยเหลือ ให้ครอบคลุมตลอดห่วงโซ่อุปทาน (Supply Chain) รวมทั้งประสานแหล่งเงินทุน เพื่อพัฒนาเครื่องมืออุปกรณ์และโรงเรือน 3) ให้สถาบันวิจัยวิทยาศาสตร์และเทคโนโลยีแห่งประเทศไทย และสำนักงานพัฒนาวิทยาศาสตร์และเทคโนโลยีแห่งชาติ ขยายผลการทำงานร่วมกับกระทรวงเกษตรและสหกรณ์ สภาเกษตรกรแห่งชาติ ธนาคารเพื่อการเกษตรและสหกรณ์ ในการยกระดับศักยภาพเกษตรกรด้านเทคโนโลยีและนวัตกรรมเพื่อพัฒนาและเพิ่มมูลค่าผลิตภัณฑ์สินค้าเกษตร โดยให้จัดทำข้อเสนอโครงการในพื้นที่ภาคกลาง 5 จังหวัด วงเงิน 40.56 ล้านบาท

 **(10) โครงการผลิตไบโอดีเซลจากปาล์มน้ำมัน** ข้อสั่งการ : 1) มอบหมายให้กรมธุรกิจพลังงานและกรมพัฒนาพลังงานทดแทนและอนุรักษ์พลังงาน กำหนดแนวทางในการส่งเสริมให้เกิดการใช้น้ำมันไบโอดีเซลให้มากขึ้น 2) ให้กระทรวงพลังงานหารือร่วมกับกระทรวงเกษตรและสหกรณ์ และกระทรวงพาณิชย์ ในการบริหารจัดการปริมาณสำรองของน้ำมันปาล์มที่ใช้เป็นวัตถุดิบ ให้มีปริมาณที่เหมาะสม เพื่อรักษาเสถียรภาพราคาน้ำมันปาล์ม โดยเฉพาะความชัดเจนและทันเวลาของข้อมูลสต๊อกน้ำมันปาล์ม เพื่อให้สามารถบริหารจัดการได้อย่างมีประสิทธิภาพ

 **(11)** **ตรวจสอบการดำเนินงานด้านการผลิตปิโตรเลียมของแหล่งน้ำมันดิบอู่ทอง 1-7** ข้อสั่งการ : มอบหมายให้กรมเชื้อเพลิงธรรมชาติกำกับดูแลเรื่องความปลอดภัยในการผลิตปิโตรเลียมของผู้ประกอบการ

 **(12) การดำเนินการตรวจเครื่องทองโบราณและพิพิธภัณฑ์อิเล็กทรอนิกส์** ข้อสั่งการ : 1) มอบหมายให้สถาบันเทคโนโลยีนิวเคลียร์แห่งชาติศึกษาความเป็นไปได้ของโครงการจัดตั้งศูนย์ความเป็นเลิศ (Excellence Center) ด้านการวิเคราะห์อายุวัตถุโดยใช้วิธีนิวเคลียร์แบบครบวงจร และยกระดับสู่อาเซียน 2) ควรมีการถ่ายทอดเทคโนโลยีพิพิธภัณฑ์อิเล็กทรอนิกส์ให้กับพิพิธภัณฑ์อื่นๆ ที่ยังไม่ได้ดำเนินการ โดยมอบหมายให้ สำนักงานพัฒนาวิทยาศาสตร์และเทคโนโลยีแห่งชาติ (พว.) ขยายผลการดำเนินการกับหน่วยต่างๆ ที่เกี่ยวข้องต่อไป

 **(13) โครงการแนวทางประชารัฐเพื่อการพัฒนาอุตสาหกรรมเป้าหมาย
S-Curve ในพื้นที่ภาคกลางเพื่อการเป็นฐานเศรษฐกิจชั้นนำของประเทศ** ข้อสั่งการ : 1) มอบหมายกระทรวงอุตสาหกรรมร่วมกับหน่วยงานที่เกี่ยวข้องส่งเสริมและพัฒนาผู้ประกอบการให้สามารถแปรรูปเพิ่มมูลค่าผลผลิตทางการเกษตรเพื่อมุ่งสู่อุตสาหกรรม 4.0 โดยการประยุกต์ใช้เทคโนโลยีและนวัตกรรมเข้ามาช่วยตั้งแต่ต้นทาง จนถึงปลายทาง เพื่อให้ได้ผลิตภาพและคุณภาพสูง โดยในอนาคตการแปรรูปการเกษตรจะไปในแนวทาง Bio Economy 2) มอบหมายกระทรวงอุตสาหกรรมให้ความช่วยเหลือตั้งแต่การทำต้นแบบเชิงอุตสาหกรรม (Prototype) การทดลองผลิตแบบ Small Lot การพัฒนามาตรฐาน การทดลองตลาด และการส่งเสริมการลงทุน โดยผ่าน 3โครงการสำคัญ คือ (1) ศูนย์ปฏิรูปอุตสาหกรรมสู่อนาคต (2) โครงการเชื่อมโยงการค้า การลงทุน ผู้ประกอบการอาหารเพื่ออุตสาหกรรมอาหารอนาคตและ (3) โครงการจัดตั้งนิคมอุตสาหกรรมอาหารครบวงจร เพื่อพัฒนาให้เป็นเมืองนวัตกรรมอาหารอนาคตที่ครบวงจร เพื่อเพิ่มมูลค่าของอาหารหรือผลิตภัณฑ์ และการพัฒนาธุรกิจ เชื่อมโยงต้นน้ำ กลางน้ำ ปลายน้ำด้วยกัน 3) มอบหมายศูนย์ส่งเสริมอุตสาหกรรมภาคที่ 8 หารือกับกองส่งเสริมดิจิทัลถึงความเป็นไปได้ในการจัดทำโครงการกิจกรรมส่งเสริม SMEs ทำตลาดสินค้าอุตสาหกรรมในรูปแบบบีทูบี (การค้าบนอินเตอร์เน็ตระหว่างธุรกิจต่อธุรกิจ) ผ่านเว็บไซด์ของไทย 4) มอบหมายสถาบันไฟฟ้าและอิเล็กทรอนิกส์ ซึ่งอยู่ระหว่างการดำเนินโครงการ Electronic Design Laboratory และการพัฒนาบุคลากรสำหรับอุตสาหกรรมอิเล็กทรอนิกส์อัจฉริยะ (Smart Electronics) รวมถึงการปรับปรุงหลักสูตรการเรียนการสอนของสถาบันการศึกษาเพื่อให้ตอบสนองได้ทันต่อการเปลี่ยนแปลงของเทคโนโลยี โดยจะร่วมกับ MEKTEC เพื่อดำเนินกิจกรรมดังกล่าว

 **2.4 บริหารจัดการน้ำและทรัพยากรธรรมชาติ**

 **(1) ทรัพยากรป่าไม้** ข้อสั่งการ :1) มอบหมายให้กรมป่าไม้ จัดทำรายละเอียดการดำเนินงานด้านงานป่าไม้ในแต่ละระดับ เพื่อเป็นคู่มือประกอบการดำเนินงาน รวมถึงการฝึกอบรมเจ้าหน้าที่ 2) ให้กรมป่าไม้ดำเนินโครงการ “สวนป่าในเมือง เพื่อความสุขของคนไทย” โดยจัดระเบียบ/กำหนดแนวทางให้ประชาชนสามารถเข้าใช้ประโยชน์หรือศึกษาธรรมชาติในพื้นที่สวนพฤกษศาสตร์/สวนรุกขชาติ ซึ่งเป็นป่าอนุรักษ์ของกรมอุทยานแห่งชาติ สัตว์ป่า และพันธุ์พืชรวมทั้งจัดให้มี “เรือนเพาะชำชุมชน” เพื่อส่งเสริมให้ประชาชนเพาะชำกล้าไม้ที่เหมาะสมกับท้องถิ่น โดยให้กรมป่าไม้ทำหน้าที่ให้ความรู้ทางวิชาการแก่ประชาชน 3) ให้กรมอุทยานแห่งชาติ สัตว์ป่า และพันธุ์พืช ดูแลช้างป่าทั้งในและนอกพื้นที่อุทยานแห่งชาติ และให้จัดทำข้อมูลพื้นที่เสี่ยงที่จะเกิดภัยจากช้างป่า

ส่งให้สำนักงานทรัพยากรธรรมชาติและสิ่งแวดล้อมจังหวัดที่เกี่ยวข้องทราบเป็นแนวปฏิบัติในการป้องกันและแก้ไขปัญหาต่อไป 4) ให้ทุกหน่วยงานทบทวนแผนงาน/โครงการ โดยเน้นการสร้างเครือข่ายภาคประชาชนและการพัฒนาเครือข่ายให้มีประสิทธิภาพ

 **(2)** **แก้ปัญหาในลุ่มน้ำท่าจีน** ข้อสั่งการ :1) ให้สำนักงานปลัดกระทรวงทรัพยากรธรรมชาติและสิ่งแวดล้อมมีหนังสือแจ้งหน่วยงานที่เกี่ยวข้อง ได้แก่ กระทรวงมหาดไทย กระทรวงเกษตรและสหกรณ์ กระทรวงอุตสาหกรรม และกระทรวงสาธารณสุข ทราบข้อเสนอแนะของเครือข่ายภาคประชาชนในการแก้ปัญหาในลุ่มน้ำท่าจีนเพื่อนำไปพิจารณาแก้ไขต่อไป 2) ให้หน่วยงานในสังกัดกระทรวงทรัพยากรธรรมชาติและสิ่งแวดล้อมนำข้อเสนอแนะของเครือข่ายภาคประชาชนในการแก้ปัญหาในลุ่มน้ำท่าจีน ที่เกี่ยวข้องไปดำเนินการแก้ไขโดยด่วน

 **2.5 เชื่อมโยงเขตเศรษฐกิจพิเศษทวาย-ภาคกลาง-ระเบียงเศรษฐกิจภาคตะวันออก**

 **(1) โครงการก่อสร้างทางหลวงพิเศษระหว่างเมือง สายบางใหญ่-กาญจนบุรี** ข้อสั่งการ : มอบหมายให้กรมทางหลวงให้ความสำคัญกับการควบคุมงานก่อสร้างโครงการฯ ให้มีคุณภาพและ ได้มาตรฐานสากลตามหลักการด้านวิศวกรรม และความปลอดภัย

 **(2) โครงการสถานีขนส่งสินค้าชายแดนในเขตพัฒนาเศรษฐกิจพิเศษบ้าน
พุน้ำร้อน** ข้อสั่งการ :ให้กรมการขนส่งทางบกเร่งรัดดำเนินการจัดทำรายละเอียดข้อมูลเพิ่มเติมเพื่อประกอบการขอใช้พื้นที่ รวมทั้งประสานกรมธนารักษ์ ในการดำเนินการก่อสร้างตามแผนที่กำหนดไว้ต่อไป

 **(3)** **ประชุมและรับฟังบรรยายสรุปการพัฒนาโครงสร้างพื้นฐานด้านคมนาคมในพื้นที่เขตเศรษฐกิจพิเศษ จ.กาญจนบุรี** ข้อสั่งการ : 1) ให้กรมทางหลวงเร่งรัดดำเนินการจัดสรรงบประมาณเพื่อดำเนินการจ่ายค่าทดแทนที่ดินสำหรับที่จะต้องเวนคืนทั้งหมดโดยเร็ว และเร่งรัดประสานกับการไฟฟ้าฝ่ายผลิตแห่งประเทศไทย ให้ดำเนินการก่อสร้างให้แล้วเสร็จตามแผนที่กำหนดไว้ต่อไป 2) ให้กรมการขนส่งทางบกเร่งรัดพิจารณาความเหมาะสมในการก่อสร้างสถานีขนส่งผู้โดยสารจังหวัดกาญจนบุรีในเขตพัฒนาเศรษฐกิจพิเศษบ้านพุน้ำร้อน

 **2.6 พัฒนาความเชื่อมโยงเศรษฐกิจและสังคมกับทุกภาค**

 **(1) โครงการรถไฟทางคู่ ช่วงนครปฐม – หัวหิน** ข้อสั่งการ : 1) ให้การรถไฟแห่งประเทศไทยพิจารณาดำเนินการ 1.1) สำรวจและจัดทำข้อมูลเส้นทางเข้าออกสถานีรถไฟของโครงการรถไฟทางคู่นครปฐม-หัวหิน ทุกสถานีภายใน 1 เดือน และประสานข้อมูลดังกล่าวให้แก่กรมทางหลวง กรมทางหลวงชนบทและอปท. 1.2) วางแผนการใช้ประโยชน์พื้นที่ภายในของสถานีรถไฟและพื้นที่โดยรอบสถานีฯ โดยออกแบบให้มีพื้นที่สาธารณะ ที่จอดรถ และจุดเชื่อมต่อกับระบบขนส่งสาธารณะได้อย่างเหมาะสมและเป็นระเบียบ 1.3) ออกแบบสถานีรถไฟและแนวเส้นทางรถไฟแต่ละประเภท ได้แก่ รถไฟทางคู่ และรถไฟความเร็วสูง ให้ประชาชนผู้ใช้บริการสามารถขึ้นขบวนรถไฟแต่ละประเภทได้อย่างสะดวกและปลอดภัย 1.4) ออกแบบสถานีรถไฟใหม่ให้มีความเป็นเอกลักษณ์และสอดคล้องกับสถาปัตยกรรมท้องถิ่น สำหรับอาคารสถานีเก่าที่มีความเป็นเอกลักษณ์และสมควรที่จะอนุรักษ์ไว้ ให้การรถไฟแห่งประเทศไทยหาแนวทางอนุรักษ์อาคารดังกล่าวไว้ 1.5) ประชาสัมพันธ์เส้นทางการเดินทางโดยรถไฟจากสถานีรถไฟหัวหินไปยังสถานีรถไฟหัวลำโพง เพื่อใช้เป็นข้อมูลให้แก่นักท่องเที่ยวที่มีความสนใจในการเดินทางในแนวเส้นทางดังกล่าว 2) มอบหมายให้กรมการขนส่งทางบกศึกษาปริมาณผู้โดยสารที่มีความต้องการเดินทางจากสถานีรถไฟไปยังศูนย์กลางเมืองหรือสถานที่สำคัญ เพื่อให้สามารถพิจารณาความเหมาะสมของการจัดให้มีผู้ประกอบการเดินรถโดยสารสาธารณะมาเดินรถให้บริการประชาชนในเส้นทางดังกล่าว

 **(2) โครงการก่อสร้างขยายช่องจราจร ทางหลวงหมายเลข 367 ตอนทางเลี่ยงเมืองกาญจนบุรี** ข้อสั่งการ : มอบหมายให้กรมทางหลวง ดำเนินการดังนี้1) ออกแบบก่อสร้างจุดกลับรถตลอดแนวเส้นทางให้มีความปลอดภัยและเป็นไปตามมาตรฐานทางวิศวกรรม พร้อมทั้งติดตามพฤติกรรมการใช้รถใช้ถนนของประชาชนผู้ใช้บริการ เพื่อให้สามารถทราบพฤติกรรมการขับขี่และสามารถนำมาวิเคราะห์และปรับปรุงการก่อสร้างจุดกลับรถให้เกิดความปลอดภัยได้อย่างมีประสิทธิภาพมากยิ่งขึ้น 2) ออกแบบแนวเส้นทางจากเส้นทางเลี่ยงเมืองกาญจนบุรีเชื่อมต่อไปยังด่านพุน้ำร้อน เพื่อรองรับปริมาณการเดินทางที่คาดว่าจะเกิดขึ้นในอนาคต 3) ให้ความสำคัญกับการควบคุมคุณภาพงานก่อสร้างให้เป็นไปตามมาตรฐานสากลและควบคุมต้นทุนการก่อสร้างให้อยู่ภายใต้กรอบงบประมาณและดำเนินโครงการอย่างมีประสิทธิภาพ 4) ประสานการรถไฟแห่งประเทศไทยในการติดตั้งเครื่องกั้นบริเวณจุดตัดระหว่างถนนและทางรถไฟ

 **(3) โครงการก่อสร้างสะพานข้ามแม่น้ำเจ้าพระยา อ.มโนรมย์ จ.ชัยนาท**
ข้อสั่งการ : มอบหมายให้กรมทางหลวงชนบทพิจารณาดำเนินการดังนี้ 1) ติดตั้งสัญญาณไฟจราจรบริเวณสี่แยกก่อนถึงโครงการฯ เพื่อให้ผู้ใช้ทางเกิดความปลอดภัยในการเดินทางข้ามสี่แยก 2) จัดทำแผนงานก่อสร้างขยายถนนทางหลวงหมายเลข 3212 ซึ่งอยู่บริเวณใกล้เคียงกับให้แล้วเสร็จพร้อมกับโครงการก่อสร้างสะพาน 3) ให้ความสำคัญในการควบคุมการก่อสร้างเพื่อให้เกิดความปลอดภัยในระหว่างการก่อสร้าง

 **(4)** **โครงการอุโมงค์ทางลอดบนทางหลวงหมายเลข 32 ช่วงกม.ที่ 97+200 จ.สิงห์บุรี** ข้อสั่งการ : มอบหมายให้กรมทางหลวงพิจารณาศึกษาแนวทางการก่อสร้างทางลอดอย่างมีประสิทธิภาพ ปลอดภัย และให้เป็นไปตามหลักวิศวกรรมโดยขอให้ลดระยะเวลาการก่อสร้างให้ได้น้อยกว่า 6 เดือน และสามารถเปิดให้ประชาชนได้ใช้อุโมงค์ทางลอดได้เร็วขึ้น

 **(5) โครงการถนนปลอดภัยหน้าโรงเรียนบางปลาม้า** ข้อสั่งการ : มอบหมายให้กรมทางหลวงดำเนินการดังนี้ 1) ดำเนินโครงการหน้าโรงเรียนปลอดภัยอย่างต่อเนื่อง โดยมีรูปแบบการเฝ้าระวัง และป้องกันต่างๆ เพื่อลดอุบัติเหตุบริเวณโรงเรียน เช่น การตั้งด่านที่ไม่ได้กำหนดวันเวลาสถานที่ไว้เป็นการล่วงหน้า เพื่อให้ผู้ขับขี่มีวินัยในการปฏิบัติตามกฎระเบียบอย่างต่อเนื่อง เป็นต้น 2) ติดตั้งป้ายเตือนตามแนวเส้นทางให้ชัดเจนก่อนถึงโรงเรียนให้เพิ่มมากขึ้น เพื่อเป็นการแจ้งเตือนผู้ขับขี่ล่วงหน้าและเกิดความระมัดระวังเพิ่มขึ้น 3) ศึกษาและวิจัยการลดอุบัติเหตุโดยการใช้หลักวิศวกรรมจราจรมาช่วยแก้ไขปัญหาอย่างต่อเนื่อง 4) ให้ประสานกับกรมการขนส่งทางบกในการร่วมกันจัดอบรมกฎระเบียบและสร้างวินัยจราจรที่ดีให้กับเด็กนักเรียน เพื่อเป็นการให้ความรู้และปลูกฝังจิตสำนึกของการเป็นผู้ใช้รถใช้ถนนที่ดีในอนาคต

 **(6)** **งานอำนวยความปลอดภัยบริเวณหน้าโรงเรียนวัดสระเนินพระรามในสายทาง ชน. 1002 แยกทางหลวงหมายเลข 1 - แยกทางหลวงหมายเลข 3212 อ.มโนรมย์ จ.ชัยนาท กม.ที่ 5+900**
ข้อสั่งการ : มอบหมายให้กรมทางหลวงชนบทดำเนินการดังนี้ 1) ติดตั้งไฟฟ้าแสงสว่างบริเวณทางโค้ง เพื่อใช้ผู้ขับขี่สามารถมองเห็นเส้นทางได้อย่างชัดเจนในเวลากลางคืน และสามารถขับขี่ได้อย่างปลอดภัย2) ติดตั้งป้าย Your Speed Sign ป้ายลดความเร็วเขตโรงเรียน และให้ตีเส้นจราจรบนผิวทางเพิ่มเติมบริเวณก่อนถึงทางโค้ง เพื่อให้ผู้ใช้ทางได้ทราบล่วงหน้าและเกิดความระมัดระวัง ซึ่งจะทำให้เกิดความปลอดภัยต่อผู้ใช้รถใช้ถนนและนักเรียนที่ข้ามถนนบริเวณหน้าโรงเรียน

 **(7)** **โครงการดำเนินแนวทางการติดตั้งป้ายจราจรและเครื่องหมายจราจรบนผิวทาง** ข้อสั่งการ : มอบหมายให้กรมทางหลวงพิจารณาดำเนินการ ดังนี้ 1) ให้ลงพื้นที่สำรวจและจัดเก็บข้อมูลปริมาณจราจรบริเวณหน้าโรงเรียนอ่างทองปัทมโรจน์วิทยาคม 2) พิจารณาออกแบบปรับปรุงพื้นที่บริเวณหน้าโรงเรียนโดยใช้พื้นที่เขตทางให้เต็มพื้นที่ เพื่อให้สามารถแก้ไขปัญหาจราจรได้อย่างมีประสิทธิภาพ ได้แก่ การออกแบบพื้นที่จุดจอดรถชั่วคราวทั้งด้านหน้าโรงเรียนและฝั่งตรงข้าม การออกแบบที่ตั้งและปรับปรุงศาลาพักคอยรถทั้งสองฝั่งถนนให้เหมาะสม การออกแบบสะพานลอยให้มีความยาวมากขึ้นเพื่อให้เด็กนักเรียนและประชาชนสามารถใช้งานได้อย่างสะดวกพร้อมทั้งการติดตั้งหลังคาเพิ่มเติม และการออกแบบทางระบายน้ำเพื่อป้องกันน้ำท่วมขัง 3) พิจารณาออกแบบติดตั้งป้ายจราจร และแถบสีจราจรบนถนน เพื่อให้ผู้ขับขี่ทราบว่ากำลังเข้าเขตพื้นที่โรงเรียนและต้องชะลอความเร็วของรถยนต์

 **(8) ตรวจเยี่ยมสำนักงานขนส่งจังหวัดสุพรรณบุรี** ข้อสั่งการ : มอบหมายให้กรมการขนส่งทางบกพิจารณาดำเนินการ ดังนี้ 1) สำนักงานขนส่งที่ได้รับรางวัลศูนย์ราชการสะดวก (GECC) ให้พิจารณาปรับปรุงงานบริการประชาชนที่มีมาตรฐานอย่างต่อเนื่อง 2) สำนักงานขนส่งที่ยังไม่ได้รับรางวัลศูนย์ราชการสะดวก (GECC) ให้เร่งพัฒนาปรับปรุงงานบริการประชาชน ไม่เป็นไปตามเกณฑ์ของ GECC เพื่อให้ได้รับรางวัลในปีต่อไป 3) จัดทำโครงการวิจัยและพัฒนาการให้บริการประชาชน โดยให้ประสานงานกับวิทยาลัยอาชีวศึกษาหรือสถานศึกษาต่างๆ ในการสนับสนุนให้นักเรียน/นักศึกษาจัดทำกล่องรับฟังความเห็นของประชาชน ที่มีความทันสมัยและง่ายต่อการใช้งาน 4) จัดทำแผนพัฒนาระบบจัดเก็บข้อมูลข้อสอบใบขับขี่ โดยให้พิจารณารวบรวมข้อสอบใบอนุญาตขับขี่ให้อยู่ในฐานข้อมูลกลาง ซึ่งจะทำให้มีพื้นที่ใช้สอยในห้องสอบได้เพิ่มมากขึ้น 5) ขอให้กรมการขนส่งทางบกดำเนินการปรับปรุงข้อสอบใบอนุญาตขับรถให้มีความทันสมัย พร้อมทั้งเผยแพร่กฎระเบียบและกฎหมายการจราจรให้ประชาชนและผู้ที่เกี่ยวข้องทราบ รวมทั้งจัดทำเป็นเอกสารเผยแพร่กฎระเบียบดังกล่าวทั้งในลักษณะ e-learning และหนังสือคู่มือ เพื่อให้ประชาชนสามารถเข้าถึงข้อมูลได้ครบทุกกลุ่ม โดยเฉพาะกลุ่มผู้ขับขี่รถบรรทุก

 **(9)** **การประชุมเตรียมความพร้อมโครงข่ายคมนาคมในพื้นที่ภาคกลาง** ข้อสั่งการ : 1) ให้กรมทางหลวงสำรวจจุดเสี่ยงบนทางหลวงทั่วประเทศ และวิเคราะห์สาเหตุของการเกิดอุบัติเหตุ และจัดลำดับความสำคัญโครงการ 2) ให้กรมทางหลวงชี้แจงทำความเข้าใจกับสำนักงบประมาณให้เห็นถึงความสำคัญของแผนความปลอดภัยทางถนน และการนำระบบเทคโนโลยีสมัยใหม่มาใช้ในการเพิ่มความปลอดภัยในการใช้รถใช้ถนน 3) ให้กรมทางหลวงสำรวจถนนหน้าโรงเรียนทั่วประเทศที่มีความเสี่ยงต่อการเกิดอุบัติเหตุ และให้เสนอขอรับจัดสรรงบประมาณเพื่อปรับปรุงด้านความปลอดภัยทางถนนของโรงเรียนทุกแห่งในปีงบประมาณ 2562 เพื่อให้สอดคล้องกับการดำเนินการของกรมทางหลวงชนบท 4) ให้กรมการขนส่งทางบกกำกับดูแลการให้บริการรถตู้สาธารณะที่วิ่งให้บริการระหว่างจังหวัดสุพรรณบุรี และจังหวัดชัยนาท ให้ปฏิบัติตามกฎระเบียบที่เกี่ยวข้องอย่างเคร่งครัด 5) ให้กรมทางหลวงและกรมทางหลวงชนบทพิจารณาการเชื่อมต่อเส้นทางกับสถานีรถไฟทางคู่ สถานีรถไฟความเร็วสูง และท่าเรือแม่น้ำป่าสัก และแม่น้ำเจ้าพระยา เพื่อพัฒนาให้เป็นการขนส่งต่อเนื่องหลายรูปแบบ (Multi Modal)

 **(10)** **จุดเสี่ยงอันตรายบนทางหลวงหมายเลข 3263 กม.ที่ 10+716** ข้อสั่งการ : มอบหมายให้กรมทางหลวงดำเนินการ ดังนี้ 1) สำรวจข้อมูลจำนวนประชาชนที่ต้องการข้ามถนนบริเวณแยกวัดบางยี่โท เพื่อก่อสร้างสะพานลอยคนข้ามและติดตั้งรั้วบริเวณเกาะกลางถนน จะช่วยลดอุบัติเหตุได้อย่างมีประสิทธิภาพ
2) พิจารณาออกแบบติดตั้งป้ายจราจรต่างๆ ก่อนถึงจุดกลับรถให้เป็นไปตามมาตรฐานวิศวกรรมจราจร

 **(11) โครงการปรับปรุงผิวทางแอสฟัสต์ติกคอนกรีต เป็นผิวทางคอนกรีต ริมแม่น้ำป่าสัก** ข้อสั่งการ : 1) มอบหมายให้กรมทางหลวงดำเนินการศึกษาออกแบบการขยายถนนทางหลวงหมายเลข 3267 ให้เป็น 4 ช่องจราจร เพื่อให้สามารถรองรับปริมาณจราจรที่เพิ่มมากขึ้น และเชื่อมโยงการเดินทางระหว่างจังหวัดลพบุรีและพระนครศรีอยุธยา 2) มอบหมายให้กรมทางหลวงและกรมทางหลวงชนบท ดำเนินการศึกษาโครงข่ายคมนาคมขนส่งทางถนนที่สนับสนุนการขนส่งสินค้าทางลำน้ำของแม่น้ำป่าสัก แก้ไขปัญหาจราจรติดขัด และลดอุบัติเหตุของพื้นที่บริเวณดังกล่าว โดยพิจารณาออกแบบเป็นถนนขนาด 2 ช่องจราจร พร้อมทั้งมีไหล่ทางที่เพียงพอต่อการใช้งาน

 **2.7 ประเด็นอื่นๆ**

 **(1) กองทุนหมู่บ้านและชุมชนเมือง** ข้อสั่งการ : 1) เห็นชอบให้กองทุนหมู่บ้าน บ้านย่านยาว หมู่ 3 ตำบลย่านยาว อำเภอสามชุก เป็นต้นแบบของการน้อมนำศาสตร์พระราชาและปรัชญาของเศรษฐกิจพอเพียงมาใช้อย่างเป็นรูปธรรม ซึ่งเป็นต้นแบบการพัฒนาที่ยั่งยืน 2) หากกองทุนหมู่บ้านมีความจำเป็นต้องใช้งบประมาณเพิ่มเติม เพื่อให้เกิดประโยชน์กับประชาชน ขอให้เสนอขอรับการสนับสนุนจากสำนักงานกองทุนหมู่บ้านและชุมชนเมืองแห่งชาติ

 **(2) การจัดการศึกษานอกโรงเรียนตามแนวทางหลักปรัชญาของเศรษฐกิจพอเพียง** ข้อสั่งการ : มอบหมายให้สำนักงานส่งเสริมการศึกษานอกระบบฯ (กศน.) ดำเนินการ 1) ประสานงานและบูรณาการร่วมกับ สอศ.ในการสำรวจและตรวจสอบความต้องการในสาขาวิชาชีพ เพื่อวางแผนการผลิตกำลังคนร่วมกันให้สอดคล้องกับการพัฒนาพื้นที่ รวมถึงพิจารณาจุดแข็งและโอกาสของจังหวัดพระนครศรีอยุธยา โดยเฉพาะด้านการท่องเที่ยวเพื่อส่งเสริมให้ประชาชนมีความรู้ความสามารถในการประกอบอาชีพด้านบริการเป็นอาชีพเสริม 2) กศน.ตำบล พัฒนาศักยภาพในการเป็นศูนย์การเรียนรู้ทั้ง 4 ศูนย์ เพื่อบริการชุมชน โดยเฉพาะอย่างยิ่งศูนย์ดิจิตอลชุมชน ซึ่งมีอยู่ในทุกตำบล โดยเน้นในเรื่อง E-Commerce เพื่อให้ประชาชนสามารถใช้ประโยชน์ได้อย่างสมบูรณ์ ตามนโยบายของรัฐบาลและสอดคล้องกับบริบทของพื้นที่ 3) รวบรวมประเด็นปัญหา ข้อขัดข้อง ข้อกฎหมาย ระเบียบต่างๆ ที่ได้จากการตรวจเยี่ยมพื้นที่ในครั้งนี้ เพื่อพิจารณาแก้ไขปัญหา ในเชิงนโยบายด้านอัตรากำลังครู และงบประมาณในการจัดการเรียนรู้ให้แต่ละชุมชน รวมถึงปัญหาด้านอาคารสถานที่ระหว่างหน่วยงานภายใน ศธ.

 **(3) การดำเนินงานศูนย์ถ่ายทอดการเรียนรู้ตามหลักปรัชญาเศรษฐกิจพอเพียง (ซองเดอร์ ไทยออร์แกนิคฟู้ด)** ข้อสั่งการ : มอบหมายสำนักงานพาณิชย์จังหวัด กรมการค้าภายใน กรมส่งเสริมการค้าระหว่างประเทศ ผลักดันการผลิต การแปรรูป และการค้าสินค้าอินทรีย์ให้สอดคล้องกับความต้องการของตลาดทุกระดับ โดยเริ่มจากตลาดภายในประเทศและขยายไปสู่ตลาดต่างประเทศ รวมทั้งเชื่อมโยงตลาดชุมชนกับการท่องเที่ยว เพื่อดึงดูดนักท่องเที่ยวเข้ามาในพื้นที่ และกระจายรายได้สู่ชุมชนมากขึ้น

 **(4) โครงการยุติธรรมสู่หมู่บ้าน นำบริการรัฐสู่ประชาชน** ข้อสั่งการ : มอบหมายให้กรมคุ้มครองสิทธิและเสรีภาพดำเนินการให้ความช่วยเหลือทางกฎหมายสำหรับประชาชนที่ขอรับคำปรึกษาจากสำนักงานยุติธรรมจังหวัด

 **(5) วิจัยและพัฒนาการเพาะเลี้ยงอาหารสัตว์น้ำมีชีวิตและศูนย์การเรียนรู้ปรัชญาของเศรษฐกิจพอเพียง ศาสตร์พระราชาเพื่อการพัฒนาอย่างยั่งยืน** ข้อสั่งการ : 1) ขอให้สถานศึกษาประสานความร่วมมือกับองค์กรปกครองส่วนท้องถิ่นในการจัดการเรียนการสอน การแนะแนว เพื่อให้เด็กเข้ามาเรียนสายอาชีวะ เพื่อเพิ่มสัดส่วนผู้เรียนสายอาชีวศึกษาให้มากขึ้น 2) ขอให้สำนักงานคณะกรรมการการอาชีวศึกษาเพิ่มการประชาสัมพันธ์ผลงานอาชีวศึกษาผ่านสื่อต่างๆให้มากขึ้น และใช้สื่อประชาสัมพันธ์ของกระทรวงศึกษาธิการช่วยสนับสนุน 3) ให้ผู้บริหารสถานศึกษาจัดการศึกษาที่เน้นคุณธรรมนำความรู้

 **(6) ตรวจเยี่ยมการดำเนินงานของสถานศึกษา** ได้แก่ 1) การดำเนินงานด้านนวัตกรรมและความคิดสร้างสรรค์เพื่อสังคมและชุมชนของมหาวิทยาลัยในจังหวัดนครปฐม 2) “การจัดการศึกษาด้านคณิตศาสตร์สู่ความเป็นเลิศ” ของโรงเรียนอนุบาลสุธีธร และมอบนโยบายให้แก่คณะกรรมการศึกษาธิการจังหวัดและคณะอนุกรรมการในพื้นที่ภาคกลาง รวมทั้งบุคลากรของกระทรวงศึกษาธิการในพื้นที่จังหวัดนครปฐม 3) วิทยาลัยเทคนิคพระนครศรีอยุธยาขอรับการสนับสนุนงบประมาณดำเนินการโครงการด้านการอาชีวศึกษาตามนโยบายประเทศไทย 4.0 การผลิตและพัฒนากำลังคนรองรับ EEC

**12. เรื่อง ทิศทางการพัฒนาภาคกลางและพื้นที่กรุงเทพมหานคร ในช่วงแผนพัฒนาเศรษฐกิจและสังคมแห่งชาติ**

**ฉบับที่ 12 (พ.ศ. 2560 – 2564)**

 คณะรัฐมนตรีมีมติรับทราบทิศทางการพัฒนาภาคกลางและพื้นที่กรุงเทพมหานคร ในช่วงแผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560 – 2564) ตามที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) เสนอ ดังนี้

 **1. ภาพรวม** ภาคกลางและพื้นที่กรุงเทพมหานครมีพื้นที่ร้อยละ 12.9 ของประเทศ สร้างมูลค่าทางเศรษฐกิจร้อยละ 51.1 ของประเทศ เป็นภาคที่มีการพัฒนาโครงสร้างพื้นฐานในระดับที่ดีทั้งด้านการคมนาคมขนส่ง ระบบชลประทาน สาธารณูปโภค และสาธารณูปการ ส่งผลให้ภาคกลางและพื้นที่กรุงเทพมหานครมีศักยภาพและโอกาสในการพัฒนาทั้งทางด้านเกษตรกรรม อุตสาหกรรม การค้า การท่องเที่ยวและบริการ โดยเป็นแหล่งงานและแหล่งสร้างรายได้ที่สำคัญของประเทศ ทำให้ประชาชนภาคอื่นๆ รวมทั้งแรงงานต่างด้าวอพยพเข้ามาอาศัยและหางาน

ทำในพื้นที่จำนวนมาก อย่างไรก็ตามภาคกลางและพื้นที่กรุงเทพมหานครประสบปัญหาทรัพยากรธรรมชาติและสิ่งแวดล้อมเสื่อมโทรม โดยเฉพาะในพื้นที่เมืองและแหล่งอุตสาหกรรมสำคัญของภาค

 **2. ปัญหาและประเด็นท้าทาย** ที่สำคัญได้แก่ ปัญหาคุณภาพชีวิตของคนในเมือง อาทิ ปัญหาจราจร ขยะ น้ำเสีย ฯลฯ ปัญหาการดูแลผู้สูงอายุที่มีแนวโน้มเพิ่มจำนวนขึ้นอย่างต่อเนื่อง ทักษะกำลังแรงงานอยู่ในเกณฑ์ต่ำไม่สอดรับกับระดับการพัฒนาของภาค พื้นที่เกษตรที่อุดมสมบูรณ์ลดลงจากการขยายตัวของเมืองและอุตสาหกรรม และเป็นการทำเกษตรเชิงพาณิชย์ที่ใช้สารเคมีจำนวนมาก อุตสาหกรรมส่วนใหญ่ยังขาดการนำนวัตกรรมมาสร้างมูลค่าเพิ่ม ใช้แรงงานเข้มข้น และส่งผลกระทบด้านลบต่อสิ่งแวดล้อม การท่องเที่ยวกระจุกตัวในกรุงเทพฯ และบางจังหวัด แหล่งท่องเที่ยวรอบนอกไม่เป็นที่รู้จักและขาดความพร้อมจึงไม่สามารถดึงดูดนักท่องเที่ยวให้พักแรมในพื้นที่ มีสถาบันการศึกษาและวิจัยชั้นนำทุกระดับแต่ยังขาดการนำผลงานวิจัยที่สามารถใช้ประโยชน์ในเชิงพาณิชย์เพื่อ สร้างมูลค่าเพิ่มให้กับสินค้าและบริการที่ชัดเจน

 **3. ศักยภาพและโอกาส** การพัฒนาภาคกลางและพื้นที่กรุงเทพมหานครในระยะต่อไป
มีศักยภาพและโอกาสที่เด่นชัดจากการเป็นที่ตั้งของกรุงเทพฯ เป็นศูนย์กลางบริหารราชการ ศูนย์กลางเศรษฐกิจและธุรกิจสำคัญของประเทศ เป็นที่ตั้งของสถาบันการศึกษาชั้นนำทุกระดับและมีความพร้อมด้านเครื่องมืออุปกรณ์และบุคลากรการวิจัยเป็นที่ตั้งของสถานพยาบาลที่ดีที่สุดและมากที่สุดของประเทศ เป็นแหล่งรวมของแม่น้ำสายสำคัญและมีพื้นที่ลุ่มแม่น้ำขนาดใหญ่ที่มีความอุดมสมบูรณ์ มีพื้นที่ชลประทานมากที่สุดเป็น “อู่ข้าว อู่น้ำ” ของประเทศเป็นศูนย์รวบรวมและกระจายสินค้าเกษตรของประเทศเป็นฐานอุตสาหกรรมส่งออก และแหล่งจ้างงานหลักของประเทศ และมีแหล่งท่องเที่ยวหลากหลาย เช่น วัดพระศรีรัตนศาสดาราม เมืองเก่าอยุธยา ชะอำ-หัวหิน-ปราณบุรี-ประจวบฯ ตลาดน้ำอัมพวา ตลาดสามชุก อุทยานแห่งชาติแก่งกระจาน ฯลฯ และมีกรุงเทพฯ เป็นเมืองท่องเที่ยวที่มีผู้เดินทางมาเยือนมากที่สุดในโลก (Global Destinations Cities Index)

 **4. แนวคิดและทิศทาง** การพัฒนาภาคกลางและพื้นที่กรุงเทพมหานครไปสู่ความ “มั่นคง มั่งคั่ง ยั่งยืน” จำเป็นต้องรักษาความมีชื่อเสียงของกรุงเทพมหานครให้เป็นเมืองชั้นนำระดับโลกตลอดไป ควบคู่กับการใช้ศักยภาพพื้นฐานด้านความอุดมสมบูรณ์ของดินและน้ำ และความพร้อมของสถาบันการศึกษา/วิจัยในการยกระดับภาคการเกษตรสู่เกษตรอุตสาหกรรมที่ใช้เทคโนโลยี และนวัตกรรมเพื่อผลิตสินค้าและบริการที่มีมูลค่าสูง รวมทั้งการเร่งรัดผลักดันเส้นทางลัดโลจิสติกส์เชื่อมโยงทวาย (เมียนมา) กับระเบียงเศรษฐกิจภาคตะวันออก (EEC) เพื่อให้ภาคกลางเป็นพื้นที่ยุทธศาสตร์ในการเชื่อมโยงเส้นทางการค้าการขนส่งระหว่างทะเลตะวันตกและทะเลตะวันออกในระยะยาวโดยมุ่งสู่เป้าหมาย “พัฒนากรุงเทพฯ สู่มหานครทันสมัยและภาคกลางเป็นฐานการผลิตสินค้าและบริการที่มีมูลค่าสูง” โดยมีวัตถุประสงค์ เป้าหมาย แนวทางการพัฒนา และข้อเสนอแผนงาน/โครงการเบื้องต้น ดังนี้

 **4.1 วัตถุประสงค์** (1) เพื่อรักษาภาพลักษณ์ของกรุงเทพฯให้เป็นเมืองที่มีความทันสมัย และเป็นเมืองน่าอยู่น่าเที่ยวในลำดับต้นๆ ของโลกตลอดไป (2) เพื่อยกระดับคุณภาพชีวิตของประชาชนให้อยู่ดีมีสุขทั้งสุขภาพกาย จิตใจ มีความมั่นคงด้านอาชีพและรายได้ และมีสภาพแวดล้อมที่ดี (3) เพื่อเพิ่มขีดความสามารถและยกระดับการผลิตและสร้างมูลค่าเพิ่มให้กับสินค้าและบริการด้านการเกษตร อุตสาหกรรมและการท่องเที่ยว อย่างต่อเนื่อง (4) เพื่อฟื้นฟูและรักษาฐานทรัพยากรธรรมชาติและสิ่งแวดล้อมให้เอื้อต่อการพัฒนาเศรษฐกิจและคุณภาพชีวิตอย่างยั่งยืน

 **4.2 เป้าหมายและตัวชี้วัด** (1) กรุงเทพฯ ได้รับการจัดลำดับเป็นเมืองที่มีคุณภาพชีวิตชั้นนำในโลกดีขึ้น (2) ประชาชนมีความปลอดภัยในชีวิตและทรัพย์สินดีขึ้น (3) รายได้การท่องเที่ยวเพิ่มขึ้น (4) มูลค่าผลิตภัณฑ์ภาคเกษตรเพิ่มขึ้น (5) มูลค่าผลิตภัณฑ์อุตสาหกรรมเพิ่มขึ้น (6) คุณภาพน้ำแม่น้ำเจ้าพระยาและท่าจีนตอนล่างอยู่ในเกณฑ์มาตรฐาน (7) ปริมาณขยะที่ได้รับการกำจัดอย่างถูกต้องตามหลักวิชาการเพิ่มขึ้น

* 1. **แนวทางการพัฒนา** 6 แนวทาง
1. พัฒนากรุงเทพฯ เป็นมหานครทันสมัยระดับโลกควบคู่กับการพัฒนาคุณภาพชีวิต

และแก้ไขปัญหาสิ่งแวดล้อมเมืองได้แก่ เร่งพัฒนาระบบขนส่งมวลชนและระบบขนส่งสาธารณะ ก่อสร้างถนนวงแหวน ถนนเชื่อมต่อ (Missing link) สะพานข้ามแม่น้ำเจ้าพระยา ใช้มาตรการผังเมืองควบคุมการใช้พื้นที่รวมทั้งคุ้มครองแหล่งอนุรักษ์และทัศนียภาพเมือง พัฒนาระบบดูแลผู้สูงอายุ (เช่น ออกแบบโครงสร้างพื้นฐานตามหลักการUniversal Design) แก้ไขปัญหาขยะ น้ำเสีย ป้องกันและแก้ไขปัญหาน้ำท่วมกรุงเทพฯ วางระบบป้องกันภัยอาชญากรรมและภัยก่อการร้ายในกรุงเทพฯและพื้นที่ต่อเนื่อง

 (2) พัฒนาคุณภาพแหล่งท่องเที่ยวที่มีชื่อเสียงระดับนานาชาติและสร้างความเชื่อมโยงเพื่อกระจายการท่องเที่ยวทั่วทั้งภาคได้แก่ พัฒนาคุณภาพแหล่งท่องเที่ยวระดับนานาชาติ วัดพระศรีรัตนศาสดารามชะอำ-หัวหิน สนามกอล์ฟระดับโลกที่เพชรบุรี กาญจนบุรี และพระนครศรีอยุธยา พัฒนาแหล่งท่องเที่ยวมรดกโลกพระนครศรีอยุธยาอย่างยั่งยืน เพิ่มมาตรฐานแหล่งท่องเที่ยวท้องถิ่นและแหล่งท่องเที่ยวโดยชุมชน เช่นตลาดสามชุก ตลาดน้ำอัมพวา ตลาดน้ำดำเนินสะดวก เกาะเกร็ด ท่องเที่ยวธรรมชาติสวนผึ้ง อุทยานแห่งชาติแก่งกระจาน ฯลฯ พัฒนาแหล่งท่องเที่ยวที่มีศักยภาพ เช่น กลุ่มประวัติศาสตร์และศาสนา กาญจนบุรี-สุพรรณบุรี-พระนครศรีอยุธยา-ลพบุรี-สระบุรี-นครปฐม-ราชบุรี-เพชรบุรี กลุ่มดูแลสุขภาพด้วยแพทย์แผนไทย อาทิ นนทบุรี-สมุทรสาคร-นครปฐม-เพชรบุรี และกลุ่มท่องเที่ยวทางน้ำ อาทิ พระนครศรีอยุธยา อ่างทอง พัฒนาการเข้าถึงแหล่งท่องเที่ยวชุมชน แหล่งผลิตสินค้า OTOP และแหล่งท่องเที่ยวเชิงเกษตร

 (3) ยกระดับการผลิตสินค้าเกษตรและอุตสาหกรรมโดยใช้นวัตกรรม เทคโนโลยี และความคิดสร้างสรรค์ เพื่อให้สามารถแข่งขันได้อย่างยั่งยืน ได้แก่ การนำผลงานวิจัยและพัฒนาของสถาบันวิทยาศาสตร์ข้าวแห่งชาติมาใช้ในการพัฒนาการผลิตข้าวในพื้นที่ พัฒนามาตรฐานฟาร์มเพื่อผลิตอาหารปลอดภัย (Food Safety) จากสินค้าเกษตรหลักของภาค ส่งเสริมการใช้เทคโนโลยีการเกษตรเพื่อยกระดับสู่ Smart Farmer และ Smart Farming ฟื้นฟูความอุดมสมบูรณ์ทรัพยากรประมงทะเล เพิ่มความสามารถการแข่งขันอุตสาหกรรมประมง (สมุทรสาคร) อุตสาหกรรมก่อสร้าง(สระบุรี) อุตสาหกรรมยานยนต์และอิเล็กทรอนิกส์(พระนครศรีอยุธยา) สู่การใช้เทคโนโลยีที่สูงขึ้นและเป็นมิตรสิ่งแวดล้อม และส่งเสริมธุรกิจ SMEs และ Startup

 (4) บริหารจัดการน้ำและทรัพยากรธรรมชาติเพื่อแก้ไขปัญหาน้ำท่วม ภัยแล้ง และคงความสมดุลของระบบนิเวศอย่างยั่งยืนได้แก่ พัฒนาแหล่งน้ำ และระบบกระจายน้ำ ในพื้นที่แล้งซ้ำซาก ป้องกันและแก้ไขปัญหาน้ำท่วมพื้นที่เศรษฐกิจ ชุมชน แหล่งประวัติศาสตร์ โบราณสถาน และพื้นที่น้ำท่วมซ้ำซาก ป้องกันการบุกรุกทำลายป่าและฟื้นฟูป่าเสื่อมโทรม จังหวัดกาญจนบุรี เพชรบุรี และราชบุรี ขุดลอกลำน้ำเพื่อเพิ่มปริมาณการกักเก็บน้ำและใช้ในการขนส่ง อาทิ แม่น้ำเจ้าพระยา แม่น้ำท่าจีน รวมทั้งฟื้นฟูคุณภาพน้ำแม่น้ำเจ้าพระยาตอนล่าง ป้องกันและแก้ไขปัญหาการกัดเซาะชายฝั่งทะเล อาทิ สมุทรสาคร สมุทรสงคราม เพชรบุรี ประจวบคีรีขันธ์

 (5) เปิดประตูการค้า การลงทุน และการท่องเที่ยว เชื่อมโยงเขตเศรษฐกิจพิเศษทวาย-ภาคกลาง-ระเบียงเศรษฐกิจภาคตะวันออกได้แก่ พัฒนาทางหลวงพิเศษระหว่างเมือง รถไฟ เชื่อมกรุงเทพ – กาญจนบุรี เร่งพัฒนาพื้นที่เขตเศรษฐกิจพิเศษชายแดน จังหวัดกาญจนบุรี พัฒนามาตรฐานด่านชายแดนไทย-เมียนมา บ้านพุน้ำร้อน ด่านเจดีย์สามองค์ และด่านสิงขร พัฒนาเมืองและพื้นที่เศรษฐกิจของภาคกลางตามแนวแกนหลักการเชื่อมโยงเขตเศรษฐกิจพิเศษทวายกับ EEC

 (6) พัฒนาความเชื่อมโยงเศรษฐกิจและสังคมกับทุกภาคเพื่อเสริมสร้างเสถียรภาพและลดความเหลื่อมล้ำภายในประเทศโดยเร่งดำเนินการแผนพัฒนาโครงสร้างพื้นฐานการคมนาคมขนส่งเชื่อมโยงภาคกลางกับภาคอื่นๆ ของประเทศได้แก่ ภาคเหนือ : รถไฟความเร็วสูงกรุงเทพฯ-พิษณุโลก รถไฟทางคู่ลพบุรี-ปากน้ำโพ ภาคตะวันออกเฉียงเหนือ : รถไฟความเร็วสูงกรุงเทพฯ-โคราช ทางหลวงพิเศษระหว่างเมืองบางปะอิน-นครราชสีมา ภาคตะวันออก : รถไฟความเร็วสูง กรุงเทพฯ-ระยอง ทางหลวงพิเศษ พัทยา-มาบตาพุด รถไฟทางคู่ฉะเชิงเทรา-คลองสิบเก้า-แก่งคอย ภาคใต้และภาคใต้ชายแดน : รถไฟความเร็วสูงกรุงเทพฯ–หัวหิน รถไฟทางคู่ประจวบคีรีขันธ์-ชุมพร

1. **แผนงาน/โครงการ**: กระทรวงและหน่วยงานที่เกี่ยวข้องเสนอแผนงาน/โครงการเบื้องต้น

ในการขับเคลื่อนทิศทางการพัฒนาภาคกลางและพื้นที่กรุงเทพมหานคร ในช่วงแผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560 – 2564) สรุปได้ ดังนี้

 **5.1 การพัฒนากรุงเทพฯ ควบคู่กับการพัฒนาคุณภาพชีวิตและแก้ไขปัญหาสิ่งแวดล้อมเมือง** โดยเพิ่มประสิทธิภาพการระบายรถ ด้วยการขยายถนนราชพฤกษ์ ระยะที่ 2 (ตอนที่2 และ 3) ขยายถนนกัลปพฤกษ์ ก่อสร้างถนนเชื่อมต่อราชพฤกษ์-ถนนกาญจนาภิเษก (แนวเหนือ-ใต้) ทางเชื่อมต่อทางพิเศษศรีรัช-วงแหวนรอบนอกกรุงเทพมหานครไปยังทางพิเศษศรีรัชด้านทิศเหนือ (มุ่งไปทางแจ้งวัฒนะ) ทางพิเศษสายพระราม 3-ดาวคะนอง-วงแหวนรอบนอกกรุงเทพมหานครด้านตะวันตก และระบบทางด่วนขั้นที่ 3 สายเหนือ ตอน N2 เชื่อมต่อไปยังถนนวงแหวนรอบนอกกรุงเทพมหานครด้านตะวันออก นอกจากนี้ยังมีแผนงานโครงการจัดการขยะมูลฝอย ของเสียอันตราย น้ำเสีย การกำหนดมาตรการทางผังเมืองที่เหมาะสมในพื้นที่อนุรักษ์ชนบทและเกษตรกรรมของกรุงเทพมหานคร การจัดทำแผนแม่บทและมาตรการทางผังเมืองที่เหมาะสมสำหรับระบบการจัดการโลจิสติกส์ในพื้นที่กรุงเทพมหานคร และวางผังภาคกรุงเทพมหานครและปริมณฑล

 **5.2 การพัฒนาการท่องเที่ยว**โดยการพัฒนาและปรับปรุงแหล่งท่องเที่ยวสำคัญ ได้แก่ ปรับปรุงภูมิทัศน์โดยรอบบริเวณพระปรางค์สามยอด การพัฒนาแหล่งท่องเที่ยวสวนนกชัยนาท โมเดลเนรมิตอยุธยาเพื่อความน่าอยู่และการท่องเที่ยวอย่างยั่งยืน การพัฒนาโบราณสถาน และพิพิธภัณฑสถานแห่งชาติเพื่อเพิ่มศักยภาพการท่องเที่ยวทางวัฒนธรรม รวมทั้งการพัฒนาศักยภาพบุคลากรด้านการท่องเที่ยว

 **5.3 การพัฒนาภาคเกษตร และอุตสาหกรรม** โดยการสำรวจและจัดทำเขตการใช้ที่ดินสำหรับพืชเศรษฐกิจการสำรวจและจัดทำแผนที่เพื่อปรับปรุงข้อมูลพืชเศรษฐกิจเพื่อจัดทำ Agri-Map Online การฝึกอบรมและพัฒนาเกษตรกรให้เป็น Smart Farmer การปรับปรุงพันธุ์อ้อยและพัฒนาระบบบริหารจัดการการผลิตอ้อยอย่างครบวงจร การเพิ่มศักยภาพการฉายรังสีผลิตผลการเกษตรเพื่อการส่งออกด้วยเครื่องเร่งอนุภาค การจัดการเทคโนโลยีและนวัตกรรมเกษตร การส่งเสริมตลาดสินค้าอินทรีย์ การสร้างศูนย์กระจายสินค้าเกษตรปลอดภัย การเพิ่มประสิทธิภาพและผลิตภาพการผลิตของภาคอุตสาหกรรม การพัฒนาเพื่อปรับโครงสร้าง การเพิ่มศักยภาพวิสาหกิจขนาดกลางและขนาดย่อมให้เข้าสู่อุตสาหกรรม4.0

* 1. **การบริหารจัดการน้ำและทรัพยากรธรรมชาติ** โดยการอนุรักษ์ ฟื้นฟู และพัฒนา

แหล่งน้ำ การพัฒนาแหล่งน้ำบาดาล การพัฒนาระบบกระจายน้ำ การก่อสร้างระบบป้องกันน้ำท่วมพื้นที่ชุมชนการวางผังการระบายน้ำจังหวัดในลุ่มน้ำ และการฟื้นฟูป่า

 **5.5 การเชื่อมโยงเขตเศรษฐกิจพิเศษทวาย-ภาคกลาง-ระเบียงเศรษฐกิจภาคตะวันออก**โดยการวางและจัดทำผังเมืองรวมเขตพัฒนาเศรษฐกิจพิเศษกาญจนบุรี ก่อสร้างปรับปรุงขยายการประปาส่วนภูมิภาคสาขากาญจนบุรี (เขตพัฒนาเศรษฐกิจพิเศษกาญจนบุรี) การสร้างเครือข่ายระหว่างผู้ประกอบการรุ่นใหม่ของไทยกับประเทศเพื่อนบ้าน (Young Entrepreneur Network Development Program : YEN-D Program) และ การขยายระบบส่งไฟฟ้า ระยะที่ 12 และท่อส่งก๊าซธรรมชาติ เส้นที่ 5 (ระยองไป ไทรน้อย–โรงไฟฟ้าพระนครเหนือ/ใต้)

* 1. **การพัฒนาโครงสร้างพื้นฐานการคมนาคมขนส่งเชื่อมโยงภาคกลางกับภาคอื่นๆ**

อาทิ รถไฟความเร็วสูงไทย-จีน (กทม.-นครราชสีมา-หนองคาย) รถไฟทางคู่ ช่วงมาบกะเบา-ชุมทางถนนจิระ และทางหลวงพิเศษระหว่างเมือง (บางปะอิน-สระบุรี-นครราชสีมา)

 ทั้งนี้แผนงาน/โครงการยังเป็นเพียงข้อเสนอเบื้องต้นที่จะนำไปจัดทำเป็นแผนพัฒนาภาคกลางและพื้นที่กรุงเทพมหานครแบบบูรณาการที่สมบูรณ์ ภายใต้กระบวนการและกลไกการพัฒนาพื้นที่เชิงบูรณาการระดับภาค 6 ภาค ที่จะมีการจัดตั้งขึ้นต่อไป

**13. เรื่อง รายงานการดำเนินงานการอนุรักษ์และพัฒนานครประวัติศาสตร์พระนครศรีอยุธยา**

คณะรัฐมนตรีมีมติรับทราบรายงานการดำเนินงานการอนุรักษ์และพัฒนานครประวัติศาสตร์พระนครศรีอยุธยา ตามที่กระทรวงวัฒนธรรม (วธ.) เสนอ ดังนี้

 1**. การอนุรักษ์นครประวัติศาสตร์พระนครศรีอยุธยา** กรมศิลปากรจัดทำแผนแม่บทโครงการการอนุรักษ์และพัฒนานครประวัติศาสตร์พระนครศรีอยุธยา เพื่ออนุรักษ์ พัฒนา และปรับปรุงภูมิทัศน์โบราณสถาน ปรับปรุงสาธารณูปโภค สาธารณูปการ ตลอดจนปรับปรุงฟื้นฟูวิถีชีวิตชุมชนพื้นที่อุทยานประวัติศาสตร์พระนครศรีอยุธยา โดยมีแนวความคิดให้ชุมชนอยู่กับโบราณสถานอย่างเกื้อกูลกัน

 2. **การพัฒนานครประวัติศาสตร์พระนครศรีอยุธยา** ระหว่างปี พ.ศ. 2545 – 2560 กรมศิลปากรยึดแนวทางตามแผนแม่บทฯ ดำเนินการพัฒนานครประวัติศาสตร์พระนครศรีอยุธยาสืบต่อมา อาทิ โครงการอนุรักษ์โบราณสถานวัดราชบูรณะร่วมกับรัฐบาลสหพันธรัฐเยอรมนี โครงการฟื้นฟูบูรณะวัดไชยวัฒนาราม ร่วมกับรัฐบาลประเทศสหรัฐอเมริกาและกองทุนโบราณสถานโลก โครงการร่วมระหว่างกรมศิลปากรและสำนักงานอยู่เนสโก กรุงเทพมหานคร เป็นต้น

 3. **การดำเนินงานตามมติที่ประชุมคณะกรรมการมรดกโลก** การประชุมคณะกรรมการมรดกโลกสมัยสามัญ ครั้งที่ 39 ณ กรุงบอนน์ สหพันธรัฐเยอรมนี ระหว่างวันที่ 28 มิถุนายน – 8 กรกฎาคม 2558 เรื่อง รายงานสถานภาพการอนุรักษ์นครประวัติศาสตร์พระนครศรีอยุธยา คณะกรรมการมรดกโลกมีข้อเรียกร้องให้ราชอาณาจักรไทยดำเนินการในเรื่องต่าง ๆ ซึ่งกรมศิลปากรได้ดำเนินการตามมติดังกล่าวแล้ว ได้แก่

 3.1 การฝึกอบรมเจ้าหน้าที่ของกรมศิลปากร และช่างฝีมือท้องถิ่นในการบูรณปฏิสังขรณ์มรดกโลกด้วยเทคนิคและวัสดุแบบดั้งเดิมอย่างต่อเนื่องจนถึงปัจจุบัน และความร่วมมือกับหน่วยงานที่เกี่ยวข้องในการดำเนินโครงการศึกษาในเชิงลึกเกี่ยวกับสถานการณ์ด้านอาชีพ และฝีมือของช่างท้องถิ่นและผู้มีส่วนได้เสียที่เกี่ยวข้อง ด้านการวิเคราะห์ทางวิทยาศาสตร์ของวัสดุก่อสร้างแบบดั้งเดิม

 3.2 การจัดทำร่างแผนแม่บทโครงการอนุรักษ์และการพัฒนานครประวัติศาสตร์พระนครศรีอยุธยา ระยะที่ 2

 3.3 การจัดประชุมสัมมนาวิชาการนานาชาติว่าด้วย “การอนุรักษ์โบราณสถานอิฐในแหล่งมรดกโลก” เมื่อเดื่อนพฤศจิกายน พ.ศ. 2559

 3.4 การควบคุมการปลูกสร้างอาคารใหม่ในพื้นที่กันชนและพื้นที่อนุรักษ์สำคัญที่ยื่นขออนุญาตในปี พ.ศ. 2558 – 2559

 นอกจากนี้ กรมศิลปากรได้จัดทำรายละเอียดขั้นตอนการบูรณะหลังอุทกภัยที่ดำเนินการมาตั้งแต่ปี พ.ศ. 2555 จนถึงปัจจุบัน และที่จะดำเนินการต่อไปในปี พ.ศ. 2560

 ทั้งนี้ จากการประชุมคณะกรรมการมรดกโลกสมัยสามัญ ครั้งที่ 41 ระหว่างวันที่ 2 – 12 กรกฎาคม 2560 เมืองคราคูฟ ประเทศโปแลนด์ โดยราชอาณาจักรไทยได้รับการยอมรับ ความพึงพอใจ และได้รับคำชื่นชม ดังนี้

 (1) ได้รับการยอมรับในความพยายามในการปรับปรุงความสามารถของช่างพื้นถิ่นในการอนุรักษ์ด้วยการพัฒนาหลักสูตรและฝึกอบรม

 (2) ได้รับความพึงพอใจในการจัดประชุมสัมมนานานาชาติเรื่องการอนุรักษ์โบราณสถานประเภทอิฐ และการปรับปรุงแผนแม่บทโครงการอนุรักษ์และพัฒนานครประวัติศาสตร์พระนครศรีอยุธยา

 (3) ได้รับความชื่นชมในการปกป้องคุ้มครอง ควบคุมการพัฒนาสิ่งก่อสร้างใหม่ในแหล่งทรัพย์สินทางวัฒนธรรมผ่านระเบียบกฎเกณฑ์ต่าง ๆ

 โดยมติที่ประชุมขอให้ราชอาณาจักรไทยดำเนินการต่าง ๆ อย่างต่อเนื่อง เพื่อรักษาสถานภาพการอนุรักษ์แหล่งมรดกโลกนครประวัติศาสตร์พระนครศรีอยุธยาต่อไป (กระทรวงทรัพยากรธรรมชาติและสิ่งแวดล้อมจะนำเสนอคณะรัฐมนตรีรับทราบผลการประชุมคณะกรรมการมรดกโลกสมัยสามัญ ครั้งที่ 41 ในการประชุมคณะรัฐมนตรีในวันที่ 19 กันยายน 2560)

 4. **โครงการจัดทำร่างแผนแม่บทโครงการอนุรักษ์และพัฒนานครประวัติศาสตร์พระนครศรีอยุธยา ระยะที่ 2**  ปี พ.ศ. 2560 – 2569 โดยมีแนวความคิดการพัฒนาให้เป็นเมืองประวัติศาสตร์ ที่มีชีวิตให้ประชาชนสามารถอยู่ร่วมกับโบราณสถานได้

|  |
| --- |
| **ต่างประเทศ** |

**14. เรื่อง ขอความเห็นชอบร่างเอกสารผลลัพธ์การประชุมรัฐมนตรีเศรษฐกิจอาเซม ครั้งที่ 7**

 คณะรัฐมนตรีมีมติเห็นชอบและอนุมัติตามที่กระทรวงพาณิชย์ (พณ.) เสนอ ดังนี้

 1. เห็นชอบในหลักการต่อ (1) ร่างแถลงการณ์ที่ประชุมรัฐมนตรีเศรษฐกิจอาเซม ครั้งที่ 7 (The 7th ASEM Economic Ministers’ Meeting-7th ASEM EMM) เพื่อสนับสนุนระบบการค้าพหุพาคี (2) ร่างเอกสารสรุปผลการประชุม ASEM EMM ครั้งที่ 7 ของประธาน และ (3) ร่างเอกสารข้อริเริ่มของที่ประชุม ASEM EMM ครั้งที่ 7 ด้านการปฏิวัติอุตสาหกรรมยุคที่ 4

 2. หากมีการปรับปรุงแก้ไขเอกสารดังกล่าวที่ไม่ใช่สาระสำคัญหรือไม่ขัดต่อผลประโยชน์ของไทย ให้ พณ. ดำเนินการได้โดยไม่ต้องนำเสนอคณะรัฐมนตรีเพื่อพิจารณาอีก

 3. อนุมัติให้รัฐมนตรีว่าการกระทรวงพาณิชย์หรือผู้ที่ได้รับมอบหมายเข้าร่วมรับรองเอกสารผลลัพธ์การประชุม ASEM EMM ครั้งที่ 7

 **สาระสำคัญของเรื่อง** ร่างเอกสารผลลัพธ์การประชุมฯ ทั้ง 3 ฉบับ มีวัตถุประสงค์เพื่อส่งเสริมความร่วมมือและความเชื่อมโยงทางเศรษฐกิจระหว่างเอเชียและยุโรป โดยไม่มีผลผูกพันทางกฎมาย ซึ่งเอกสารทั้ง 3 ฉบับ มีสาระสำคัญดังนี้

|  |  |
| --- | --- |
| **ร่างเอกสารผลลัพธ์การประชุมฯ** | **สาระสำคัญ** |
| 1. **ร่างแถลงการณ์ที่ประชุม ASEM EMM ครั้งที่ 7 เพื่อสนับสนุนระบบการค้าพหุพาคี** | - ความร่วมมือเพื่อสนับสนุนการดำเนินการของระบบการค้าพหุภาคีภายใต้องค์การการค้าโลก (WTO) - การยอมรับความตกลงว่าด้วยการอำนวยความสะดวกทางการค้าภายใต้ WTO เพื่ออำนวยความสะดวกทางการค้าระหว่างประเทศ การส่งเสริมความโปร่งใส และการสนับสนุนโอกาสของธุรกิจรายย่อยขนาดเล็กและขนาดกลางในการเข้าถึงห่วงโซ่มูลค่าระดับโลก - การต่อต้านนโยบายกีดกันทางการค้า - การสนับสนุนการค้นคว้าวิจัยขององค์การเพื่อความร่วมมือและการพัฒนาทางเศรษฐกิจ (Organization for Economic Co-operation and Development : OECD) และ WTO เพื่อวิเคราะห์แนวทางและผลกระทบทางการค้าที่อาจเกิดขึ้น - การส่งเสริมศักยภาพและความโปร่งใสให้สอดคล้องกับมาตรฐานระหว่างประเทศ - การผลักดันความสำเร็จของการประชุม WTO Ministerial Conference ครั้งที่ 11 (MC11) ณ กรุงบัวโนสไอเรส ประเทศอาร์เจนตินา ในเดือนธันวาคม 2560  |
| 2. **ร่างเอกสารสรุปผลการประชุมรัฐมนตรีเศรษฐกิจอาเซม ครั้งที่ 7 ของประธาน (ดร. แพค อุนกยู รัฐมนตรีกระทรวงการค้า อุตสาหกรรม และพลังงานของสาธารณรัฐเกาหลีเป็นประธาน)** | - การส่งเสริมระบบการพหุภาคี และให้ความสำคัญในการกำหนดกฎเกณฑ์ใหม่ ๆ เพื่อให้สอดคล้องกับการพัฒนาเศรษฐกิจในปัจจุบัน เช่น การค้าดิจิทัล การค้าสินค้าและบริการสิ่งแวดล้อม - การส่งเสริมการอำนวยความสะดวกและส่งเสริมการค้าและการลงทุน แลกเปลี่ยนข้อมูลและแลกเปลี่ยนประสบการณ์ด้านการส่งเสริมการลงทุนและการกำหนดนโยบายและกฎเกณฑ์ - การสร้างความแข็งแกร่งในการเชื่อมโยงทางเศรษฐกิจระหว่างเอเชียและยุโรป โดยมุ่งเน้นการเชื่อมโยงและการค้าในสาขาต่าง ๆ มากขึ้น เช่น การเชื่อมโยงด้านดิจิทัล การพัฒนาโครงสร้างพื้นฐาน- การเติบโตที่ยั่งยืนและมีส่วนร่วม เช่น การปฏิวัติอุตสาหกรรม ครั้งที่ 4 (นำมาซึ่งการเปลี่ยนแปลงของเทคโนโลยีพื้นฐาน) เสริมสร้างความร่วมมือด้านแรงงาน การปฏิบัติด้านการเปลี่ยนแปลงสภาพภูมิอากาศ บทบาทของธุรกิจรายย่อย ขนาดเล็ก และขนาดกลาง - การดำเนินการด้านการประชุมภายใต้อาเซม โดยเห็นพ้องร่วมกันในการจัดการประชุม ASEM EMM อย่างสม่ำเสมอ  |
| 3. **ร่างเอกสารข้อริเริ่มของที่ประชุม ASEM EMM ครั้งที่ 7 ด้านการปฏิวัติอุตสาหกรรมยุคที่ 4 (การเข้าสู่ความเป็นดิจิทัลและเทคโนโลยีใหม่)** | - สนับสนุนหลักการและความร่วมมือระหว่างสมาชิกอาเซมเพื่อส่งเสริมการเติบโตอย่างยั่งยืนร่วมกันในยุคแห่งการปฏิวัติอุตสาหกรรมยุคที่ 4 ซึ่งรวมถึงความร่วมมือด้านกฎระเบียบที่รองรับนวัตกรรมยุคใหม่ การส่งเสริมสภาพแวดล้อมสำหรับการเปลี่ยนแปลงด้านดิจิทัล การส่งเสริมความช่วยเหลือแก่ธุรกิจรายย่อย ขนาดเล็ก และขนาดกลาง การส่งเสริมความร่วมมือด้าน R&D และการพัฒนาด้านทรัพยากรบุคคล - ประเทศสมาชิกอาเซมต้องการให้มีการยกประเด็นการปฏิวัติอุตสาหกรรม ครั้งที่ 4 ในทุกวาระของการประชุม ASEM EMM เพื่อให้มีการทบทวนความคืบหน้าในส่วนที่เกี่ยวข้อง  |

**15. เรื่อง การประชุมรัฐภาคีอนุสัญญามินามาตะว่าด้วยปรอท สมัยที่ 1**

 คณะรัฐมนตรีมีมติรับทราบและเห็นชอบตามที่กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

 1. รับทราบองค์ประกอบคณะผู้แทนไทยสำหรับการประชุมรัฐภาคีอนุสัญญามินามาตะว่าด้วยปรอท สมัยที่ 1

 2. เห็นชอบต่อท่าทีของไทยสำหรับใช้ในการประชุมรัฐภาคีอนุสัญญามินามาตะฯ สมัยที่ 1

 ทั้งนี้ ในกรณีมีความจำเป็นที่จะต้องปรับปรุงแก้ไขท่าทีของไทยดังกล่าว ที่คณะรัฐมนตรีได้เคยอนุมัติหรือให้ความเห็นชอบไปแล้ว หากไม่ขัดกับหลักการที่คณะรัฐมนตรีเคยอนุมัติหรือให้ความเห็นชอบไปแล้ว ให้สามารถดำเนินการได้โดยนำเสนอคณะรัฐมนตรีทราบภายหลัง พร้อมทั้งชี้แจงเหตุผลและประโยชน์ที่ประเทศไทยได้รับจากการปรับเปลี่ยนดังกล่าวด้วย

 **สาระสำคัญของเรื่อง**

 องค์ประกอบคณะผู้แทนไทยสำหรับการประชุมรัฐภาคีอนุสัญญามินามาตะว่าด้วยปรอท สมัยที่ 1 รวมทั้งสิ้น 37 คน ประกอบด้วย (1) รัฐมนตรีว่าการกระทรวงทรัพยากรธรรมชาติและสิ่งแวดล้อมในฐานะหัวหน้าคณะผู้แทนไทยฯ (2) ประธานอนุกรรมการอนุสัญญามินามาตะฯ (3) ผู้แทน ทส. (4) ผู้แทนกระทรวงอุตสาหกรรม (5) ผู้แทนกระทรวงสาธารณสุข (6) ผู้แทนกระทรวงการต่างประเทศ (7) ผู้แทนกระทรวงการคลัง และ (8) ผู้แทนกระทรวงพาณิชย์ ทั้งนี้ นายกรัฐมนตรีได้อนุมัติองค์ประกอบคณะผู้แทนไทยแล้วเมื่อวันที่ 4 กันยายน 2560

 **กรอบท่าทีของไทยสำหรับการประชุมรัฐภาคีอนุสัญญามินามาตะฯ สมัยที่ 1 มีสาระสำคัญ ดังนี้**

 1. สนับสนุนการดำเนินงานให้เป็นไปตามหลักการและจุดมุ่งหมายของอนุสัญญามินามาตะฯ ในการปกป้องสุขภาพของมนุษย์และสิ่งแวดล้อมจากการปลดปล่อยสู่บรรยากาศและการปล่อยสู่ดินหรือน้ำของปรอทและสารประกอบปรอทจากกิจกรรมของมนุษย์ให้สอดรับกับเป้าหมายการพัฒนาที่ยั่งยืน

 2. คำนึงถึงสภาพการณ์ต่าง ๆ และความต้องการจำเพาะของประเทศกำลังพัฒนา โดยเฉพาะความจำเป็นที่จะต้องเพิ่มขีดความสามารถในระดับประเทศ และความร่วมมือในระดับภูมิภาคด้านการจัดการสารเคมีอย่างเป็นมิตรต่อสิ่งแวดล้อมตลอดวงจร โดยผ่านการให้ความช่วยเหลือทางด้านเทคนิคและทางด้านการเงิน การถ่ายทอดเทคโนโลยีและการส่งเสริมความร่วมมือระหว่างภาคีต่าง ๆ เพื่อปฏิบัติตามพันธกรณีของอนุสัญญามินามาตะฯ

 3. คำนึงถึงหลักการความรับผิดชอบร่วมกันในระดับที่แตกต่างกันตามขีดความสามารถและสถานภาพทางสังคมและเศรษฐกิจของแต่ละประเทศ

 4. สนับสนุนความร่วมมือและการบูรณาการร่วมกันในการดำเนินงานตามพันธกรณี ข้อตกลงระหว่างประเทศที่เกี่ยวข้องที่ประเทศไทยเป็นภาคีและข้อตกลงที่สอดคล้องกับศักยภาพและขีดความสามารถของประเทศ

 5. สอดคล้องกับนโยบายของรัฐบาลที่ได้แถลงต่อสภานิติบัญญัติแห่งชาติ กรอบยุทธศาสตร์ชาติระยะ 20 ปี และแผนพัฒนาเศรษฐกิจและสังคมแห่งชาติ ฉบับที่ 12 ทั้งนี้ หากมีข้อเจรจาใดที่นอกเหนือจากท่าทีการเจรจานี้ และไม่มีผลผูกพันทางกฎหมายต่อประเทศไทย ให้เป็นดุลยพินิจของหัวหน้าคณะผู้แทนไทย

 นอกจากนี้ การประชุมรัฐภาคีอนุสัญญามินามาตะฯ สมัยที่ 1 ยังจะพิจารณาทางเลือกในการจัดตั้งสำนักเลขาธิการถาวรของอนุสัญญามินามาตะฯ และคัดเลือกคณะกรรมการบังคับใช้และปฏิบัติตาม รวมทั้งการพิจารณาสนับสนุนการดำเนินงานของสำนักเลขาธิการอนุสัญญามินามาตะฯ ในประเด็นต่าง ๆ ได้แก่ ด้านยุทธศาสตร์ ด้านเทคนิควิชาการและวิทยาศาสตร์ ด้านกฎหมาย การบังคับใช้กฎหมาย และการกำกับดูแล ความช่วยเหลือด้านเทคนิควิชาการ ทรัพยากรและกลไกการเงิน ด้านการประเมินผลและการรายงานผล และประเด็น อื่น ๆ

**16. เรื่อง ร่างถ้อยแถลงรัฐมนตรีว่าการกระทรวงการต่างประเทศของประเทศสมาชิกการประชุมว่าด้วยการส่งเสริมปฏิสัมพันธ์และมาตรการสร้างความไว้เนื้อเชื่อใจระหว่างประเทศในภูมิภาคเอเชีย (CICA) ในโอกาสครบรอบ 25 ปี**

 คณะรัฐมนตรีมีมติเห็นชอบดังนี้

 1. เห็นชอบต่อร่างถ้อยแถลงรัฐมนตรีว่าการกระทรวงการต่างประเทศของประเทศสมาชิกการประชุมว่าด้วยการส่งเสริมปฏิสัมพันธ์และมาตรการสร้างความไว้เนื้อเชื่อใจระหว่างประเทศในภูมิภาคเอเชีย (Conference on Interaction and Confidence Building Measures in Asia-CICA) ในโอกาสครบรอบ 25 ปี ที่กระทรวงการต่างประเทศ (กต.) แก้ไขตามที่ กต. เสนอ และหากมีความจำเป็นต้องแก้ไขร่างเอกสารในส่วนที่ไม่ใช่สาระสำคัญหรือไม่ขัดต่อผลประโยชน์ของประเทศไทย ให้ กต. ดำเนินการได้ โดยให้นำเสนอคณะรัฐมนตรีทราบภายหลังพร้อมทั้งชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าวด้วย ตามนัยมติคณะรัฐมนตรีเมื่อวันที่ 30 มิถุนายน 2558

 2. ให้รัฐมนตรีว่าการกระทรวงการต่างประเทศหรือผู้แทนที่ได้รับมอบหมายร่วมรับรองถ้อยแถลงดังกล่าว

 **สาระสำคัญของเรื่อง**

 ร่างถ้อยแถลงรัฐมนตรีว่าการกระทรวงการต่างประเทศของประเทศสมาชิกการประชุมว่าด้วยการส่งเสริมปฏิสัมพันธ์และมาตรการสร้างความไว้เนื้อเชื่อใจระหว่างประเทศในภูมิภาคเอเชีย ในโอกาสครบรอบ 25 ปี ประกอบด้วย 2 ส่วน ดังนี้

 **1. ส่วนแรก** เน้นประวัติความเป็นมา หลักการพื้นฐาน กลไกการตัดสินใจในระดับต่าง ๆ ของ CICA การดำเนินมาตรการสร้างความไว้เนื้อเชื่อใจ (Confidence Building Measures-CBMs) ในมิติต่าง ๆ ทั้งในด้านการเมืองการทหาร เศรษฐกิจ ภัยคุกคามและความท้าทายรูปแบบใหม่ สิ่งแวดล้อม และมนุษย์

 **2. ส่วนที่สอง** สะท้อนถึงความยึดมั่นในกฎบัตรสหประชาชาติ และหลักการของกฎหมายระหว่างประเทศเกี่ยวกับความสัมพันธ์และความร่วมมือระหว่างประเทศ การเคารพอธิปไตยและเอกราชของแต่ละประเทศ การแก้ไขข้อพิพาทโดยสันติวิธี การส่งเสริมการพัฒนาที่ยั่งยืน ประณามการก่อการร้าย การตระหนักถึงความหลากหลายทางวัฒนธรรมของประเทศต่าง ๆ การมุ่งขยายสมาชิกภาพของ CICA ในอนาคต

**17. เรื่อง ขออนุมัติร่างบันทึกความเข้าใจระหว่างรัฐบาลแห่งราชอาณาจักรไทยและรัฐบาลแห่งมาเลเซียว่าด้วยการจัดตั้งคณะกรรมการร่วมว่าด้วยความร่วมมือด้านความมั่นคงระหว่างไทยและมาเลเซีย**

 คณะรัฐมนตรีมีมติอนุมัติตามที่สำนักงานสภาความมั่นคงแห่งชาติ (สมช.) เสนอ ดังนี้

 1. อนุมัติร่างบันทึกความเข้าใจระหว่างรัฐบาลแห่งราชอาณาจักรไทยและรัฐบาลแห่งมาเลเซียว่าด้วยการจัดตั้งคณะกรรมการร่วมว่าด้วยความร่วมมือด้านความมั่นคงระหว่างไทยและมาเลเซีย

 2. อนุมัติให้เลขาธิการสภาความมั่นคงแห่งชาติเป็นผู้แทนรัฐบาลไทยลงนามในบันทึกความเข้าใจฯ

 ทั้งนี้ ในกรณีที่มีความจำเป็นต้องแก้ไขปรับปรุงร่างบันทึกความเข้าใจฯ เพิ่มเติมจากที่คณะรัฐมนตรีได้มีมติอนุมัติหรือให้ความเห็นชอบไปแล้ว หากการปรับเปลี่ยนดังกล่าวไม่ขัดกับหลักการที่คณะรัฐมนตรีได้อนุมัติหรือให้ความเห็นชอบไว้ ให้ สมช. สามารถดำเนินการได้ โดยให้นำเสนอคณะรัฐมนตรีทราบภายหลัง พร้อมทั้งชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าว ตามหลักเกณฑ์ของมติคณะรัฐมนตรีเมื่อวันที่ 30 มิถุนายน 2558

 **สาระสำคัญของเรื่อง**

 ร่างบันทึกความเข้าใจระหว่างรัฐบาลแห่งราชอาณาจักรไทยและรัฐบาลแห่งมาเลเซียว่าด้วยการจัดตั้งคณะกรรมการร่วมว่าด้วยความร่วมมือด้านความมั่นคงระหว่างไทยและมาเลเซีย มีวัตถุประสงค์เพื่อจัดตั้งคณะกรรมการร่วมว่าด้วยความร่วมมือด้านความมั่นคงระหว่างรัฐบาลแห่งราชอาณาจักรไทยและรัฐบาลแห่งมาเลเซีย โดยมีองค์ประกอบของคณะกรรมการร่วมฯ ของทั้งสองฝ่าย ดังนี้ **ฝ่ายไทย** รองปลัดกระทรวงการต่างประเทศ รองปลัดกระทรวงกลาโหม รองปลัดกระทรวงมหาดไทย เป็นต้น **ฝ่ายมาเลเซีย** เช่น รองเลขาธิการกระทรวงการต่างประเทศ รองเลขาธิการกระทรวงกลาโหม รองเลขาธิการกระทรวงกิจการภายใน เป็นต้น และมีประเด็นความร่วมมือ ได้แก่ การบริหารจัดการความมั่นคงชายแดน การก่อการร้ายสากล และแนวคิดสุดโต่ง ภัยคุกคามความมั่นคงข้ามแดนและข้ามชาติ และสาขาความร่วมมือที่เกี่ยวข้อง กับประเด็นความมั่นคงอื่น ๆ ตามที่ทั้งสองฝ่ายตกลงกัน ทั้งนี้ บันทึกความเข้าใจฯ ฉบับนี้ไม่ก่อให้เกิดพันธกรณีตามกฎหมายภายในหรือกฎหมายระหว่างประเทศ ตลอดจนขั้นตอนทางกฎหมาย และจะไม่ถือว่ามีผลในการกำหนดหรือสร้างข้อผูกพันทางกฎหมายหรือข้อบังคับทั้งทางตรงและทางอ้อม และมีผลทันทีหลังจากการลงนาม

**18. เรื่อง การประชุมคณะผู้ว่าราชการจังหวัดและเจ้าแขวงชายแดนไทย-ลาว ครั้งที่ 10**

 คณะรัฐมนตรีมีมติเห็นชอบดังนี้

 1. เห็นชอบแนวทางการจัดทำบันทึกการประชุมคณะผู้ว่าราชการจังหวัดและเจ้าแขวงชายแดนไทย-ลาว ครั้งที่ 10 ตามที่กระทรวงมหาดไทย (มท.) เสนอ ทั้งนี้ หากมีการเปลี่ยนแปลงในร่างบันทึกการประชุมที่มิใช่สาระสำคัญและเป็นประโยชน์ต่อประเทศไทย ให้ มท. สามารถดำเนินการได้โดยให้นำเสนอคณะรัฐมนตรีทราบภายหลังพร้อมทั้งชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าว ตามนัยมติคณะรัฐมนตรีเมื่อวันที่ 30 มิถุนายน 2558

 2. เห็นชอบให้รัฐมนตรีว่าการกระทรวงมหาดไทยเป็นผู้ลงนามในบันทึกการประชุมดังกล่าว โดยกระทรวงการต่างประเทศไม่ต้องจัดทำหนังสือมอบอำนาจเต็ม (Full Powers) ให้รัฐมนตรีว่าการกระทรวงมหาดไทย ซึ่งเป็นการดำเนินการทำนองเดียวกับการประชุมคณะผู้ว่าราชการจังหวัดและเจ้าแขวงชายแดนไทย-ลาว ครั้งที่ 9

 **สาระสำคัญของเรื่อง**

 การประชุมคณะผู้ว่าราชการจังหวัดและเจ้าแขวงชายแดนไทย-ลาว ครั้งที่ 10 เป็นการทบทวนผลการดำเนินงานของการประชุมคณะผู้ว่าราชการจังหวัดและเจ้าแขวงชายแดนไทย-ลาว ครั้งที่ 9 และมีประเด็นการดำเนินความร่วมมือจากผลการประชุมคณะกรรมาธิการร่วมว่าด้วยความร่วมมือไทย-ลาว ครั้งที่ 20 และการประชุมคณะกรรมการร่วมมือรักษาความสงบเรียบร้อยตามชายแดนทั่วไปไทย-ลาว ครั้งที่ 23 รวม 16 ประเด็น เช่น (1) การจัดระเบียบเรือแม่น้ำโขง (2) การผลักดันการขยายเวลาจุดผ่านแดนสะพานมิตรภาพข้ามแม่น้ำเหือง การขยายเวลาทำการจุดผ่อนปรนการค้าบ้านใหม่ชายแดนจังหวัดน่าน (3) สนับสนุนให้มีการก่อสร้างสะพานมิตรภาพ จังหวัดบึงกาฬ-แขวงบอลิคำไซ โดยไม่ได้กล่าวถึงประเด็นอ่อนไหวที่เกี่ยวกับเขตแดนและประเด็นที่มีผลต่อความมั่นคงทางเศรษฐกิจและสังคมที่รัฐบาลทั้งสองยังมิได้เคยทำความตกลงกันไว้ รวมทั้งไม่มีการจัดทำความตกลงใด ๆ ในการประชุมครั้งนี้ ทั้งนี้ แนวทางที่กำหนดไว้ในบันทึกการประชุมอยู่ในขอบเขตอำนาจหน้าที่ของผู้ว่าราชการจังหวัดที่สามารถปฏิบัติได้

**19. เรื่อง ขอความเห็นชอบในการรับรองและลงนามเอกสารในการประชุมว่าด้วยความร่วมมือทางวัฒนธรรมภายใต้กรอบความร่วมมือล้านช้าง-แม่โขง ณ เมืองหนิงโป สาธารณรัฐประชาชนจีน**

 คณะรัฐมนตรีมีมติเห็นชอบและอนุมัติตามที่กระทรวงวัฒนธรรม (วธ.) เสนอ ดังนี้

 1. เห็นชอบข้อริเริ่มหนิงโปว่าด้วยความร่วมมือด้านวัฒนธรรมล้านช้าง-แม่โขง

 2. อนุมัติให้รัฐมนตรีว่าการกระทรวงวัฒนธรรมในฐานะหัวหน้าคณะผู้แทนไทยในการประชุมว่าด้วยความร่วมมือทางวัฒนธรรมภายใต้กรอบความร่วมมือล้านช้าง-แม่โขง (Lancang-Mekong Cultural Cooperation Forum) ณ เมืองหนิงโป สาธารณรัฐประชาชนจีน รับรองและลงนามในร่างข้อริเริ่มหนิงโปสำหรับการประชุมดังกล่าว

 ทั้งนี้ หากมีการปรับเปลี่ยนถ้อยคำของร่างข้อริเริ่มดังกล่าวที่ไม่ส่งผลกระทบต่อสาระสำคัญ หรือที่ไม่ขัดต่อผลประโยชน์ของประเทศไทยก่อนจะมีการรับรองและลงนามเอกสารดังกล่าว ให้ วธ. สามารถดำเนินการได้ โดยให้นำเสนอคณะรัฐมนตรีทราบภายหลัง พร้อมทั้งชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าวด้วย ตามนัยมติคณะรัฐมนตรีเมื่อวันที่ 30 มิถุนายน 2558

 **ร่างข้อริเริ่มหนิงโปฯ มีสาระสำคัญ**ที่เน้นย้ำพันธะของประเทศสมาชิกกรอบความร่วมมือแม่โขง-ล้านช้างในการส่งเสริมการแลกเปลี่ยนและความร่วมมือด้านวัฒนธรรม ซึ่งเป็นหนึ่งในกรอบความร่วมมือหลักที่ได้รับการระบุในการประชุมผู้นำกรอบความร่วมมือแม่โขง-ล้านช้าง ครั้งที่ 1 รวมถึงการเคารพความหลากหลายทางวัฒนธรรม ส่งเสริมการเจรจาทางวัฒนธรรมและความร่วมมือข้ามพรมแดน ถ่ายทอดและนำชีวิตใหม่กลับมาสู่วัฒนธรรมดั้งเดิม แบ่งปันวัฒนธรรมเพื่อเสริมสร้างสายสัมพันธ์ระหว่างประชาชน รวมไปถึงการดำเนินการเพื่อสงวนรักษาและบริหารจัดการมรดก ถ่ายทอดและปกป้องมรดกทางวัฒนธรรม อุตสาหกรรม ศิลปศึกษา และการเจรจาทางวรรณกรรม ส่งเสริมการแลกเปลี่ยนและความร่วมมือระหว่างหน่วยงานด้านวัฒนธรรม นอกจากนี้ ยังมีการเห็นชอบรายการข้อริเริ่มหลักด้านวัฒนธรรมภายใต้กรอบความร่วมมือดังกล่าว และชี้ให้เห็นความสำคัญที่ประเทศสมาชิกควรสนับสนุนและกำหนดทิศทางในการนำข้อริเริ่มฉบับนี้ไปก่อให้เกิดผลในทางปฏิบัติเพื่อเสริมสร้างสายสัมพันธ์ระหว่างประชาชนในอนุภูมิภาคล้านช้าง-แม่โขง

 ร่างข้อริเริ่มดังกล่าวเป็นเอกสารการประชุมว่าด้วยความร่วมมือทางวัฒนธรรมภายใต้กรอบความร่วมมือล้านช้าง-แม่โขง ซึ่งมีสาระสำคัญเป็นการกระชับความสัมพันธ์และส่งเสริมความร่วมมือด้านวัฒนธรรมระหว่างประเทศสมาชิกฯ โดยมิได้ใช้ถ้อยคำหรือมีบริบทที่ก่อให้เกิดพันธกรณีภายใต้บังคับของกฎหมายระหว่างประเทศ จึงไม่เป็นสนธิสัญญาตามกฎหมายระหว่างประเทศ และไม่เข้าข่ายเป็นหนังสือสัญญาตามมาตรา 178 ของรัฐธรรมนูญแห่งราชอาณาจักรไทย

**20. เรื่อง การประชุมระดับรัฐมนตรีแผนงานความร่วมมือทางเศรษฐกิจในอนุภูมิภาคลุ่มแม่น้ำโขง 6 ประเทศ (GMS) ครั้งที่ 22 (The 22nd GMS Ministerial Conference) ณ กรุงฮานอย สาธารณรัฐสังคมนิยมเวียดนาม**

 คณะรัฐมนตรีมีมติเห็นชอบตามที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) เสนอ ดังนี้

 1. เห็นชอบต่อร่างแถลงการณ์ร่วมระดับรัฐมนตรีแผนงานความร่วมมือทางเศรษฐกิจในอนุภูมิภาคลุ่มแม่น้ำโขง 6 ประเทศ (GMS) ครั้งที่ 22 (Joint Ministerial Statement) และร่างกรอบการลงทุนของภูมิภาค ปี 2565 (Regional Investment Framework 2022 : RIF-2022) และหากมีความจำเป็นต้องแก้ไขร่างแถลงการณ์ร่วมฯ และร่างกรอบการลงทุนของภูมิภาค ปี 2565 ให้ สศช. สามารถดำเนินการได้ โดย สศช. จะได้นำเสนอคณะรัฐมนตรีเพื่อทราบในภายหลังหากมีการปรับปรุงแก้ไขพร้อมด้วยเหตุผลประกอบ

 2. เห็นชอบให้รัฐมนตรีว่าการกระทรวงคมนาคม (นายอาคม เติมพิทยาไพสิฐ) ได้ร่วมกับรัฐมนตรีของประเทศลุ่มแม่น้ำโขงให้การรับรองร่างแถลงการณ์ร่วมระดับรัฐมนตรีแผนงาน GMS ครั้งที่ 22 และร่างกรอบการลงทุนของภูมิภาค ปี 2565 โดยไม่มีการลงนามในการประชุมระดับรัฐมนตรีแผนงาน GMS ครั้งที่ 22

ในวันที่ 20 กันยายน 2560

 **สาระสำคัญของเรื่อง**

 สศช. รายงานว่า

 1. สาธารณรัฐสังคมนิยมเวียดนาม โดยกระทรวงวางแผนและการลงทุนร่วมกับธนาคารพัฒนาเอเชีย (Asian Development Bank ADB) จะเป็นเจ้าภาพจัดการประชุมระดับรัฐมนตรี แผนงานความร่วมมือทางเศรษฐกิจในอนุภูมิภาคลุ่มแม่น้ำโขง 6 ประเทศ (GMS) ครั้งที่ 22 ระหว่างวันที่ 18 – 20 กันยายน 2560 ณ โรงแรมเชอราตัน กรุงฮานอย สาธารณรัฐสังคมนิยมเวียดนาม ซึ่งในวันที่ 20 กันยายน 2560 จะมีการรับรองแถลงการณ์ ร่วมระดับรัฐมนตรีและกรอบการลงทุนของภูมิภาคปี 2565

 2. ประโยชน์ที่ประเทศไทยจะได้รับจากการเข้าร่วมประชุมดังกล่าว มีดังนี้ (1) สร้างความเชื่อมั่นให้แก่นักลงทุนต่างประเทศตามแนวนโยบายการพัฒนาระเบียงเศรษฐกิจพิเศษภาคตะวันออก (Eastern Economic Corridor: EEC) (2) เป็นโอกาสในการเสนอบทบาทความเป็นศูนย์กลางด้านโลจิสติกส์ในอนุภูมิภาคและศูนย์กลางการพัฒนาและการเป็นหุ้นส่วนการพัฒนาในภูมิภาคด้ายการให้ความช่วยเหลือสนับสนุนด้านการเงินและวิชาการ แก่ประเทศเพื่อนบ้านและอนุภูมิภาค ตลอดจนเป็นโอกาสในการหารือและหาแนวทาง ทางแก้ปัญหาและขจัดข้อจำกัดทางด้านสังคมและร่วมกันแก้ไขปัญหาต่าง ๆ โดยประเด็นหารือ ประกอบด้วย ด้านการลงทุน ด้านโครงสร้างพื้นฐาน การพัฒนาพื้นที่ชายแดน ด้านพลังงาน และด้านสิ่งแวดล้อม

 **สาระสำคัญของร่างแถลงการณ์ฯ** มีสาขาความร่วมมือในด้านต่าง ๆ ดังนี้ 1) คมนาคม 2) การอำนวยความสะดวกทางการค้าและคมนาคมขนส่ง 3) พลังงาน 4) เกษตร 5) สิ่งแวดล้อม 6) ท่องเที่ยว 7) การพัฒนาทรัพยากรมนุษย์ 8) การพัฒนาเมืองและชายแดน 9) พาณิชย์อิเล็กทรอนิกส์ และ 10) การลงทุน

 **สำหรับกรอบการลงทุนภูมิภาค ปี 2565** ประกอบด้วย **1.ภาพรวมของภูมิภาค** โดยมีโครงการความร่วมมือจำนวน 226 โครงการ ประกอบด้วย โครงการลงทุน 149 โครงการ และโครงการความช่วยเหลือทางวิชาการอีก 77 โครงการ โดยโครงการลงทุนยังมุ่งเน้นแผนงานด้านคมนาคม รวมถึงสาขาความร่วมมือใหม่ ได้แก่ สาขาการพัฒนา สาขา ICT และสาขาการพัฒนาเขตเศรษฐกิจพิเศษ **2.ภาพรวมในส่วนของประเทศไทย**  มีโครงการความร่วมมือ จำนวน 76 โครงการ โดยมีแผนงานที่ได้รับการลงทุนมากที่สุดเรียงลำดับ ดังนี้ 1. สาขาคมนาคม จำนวน 22 โครงการ 2. สาขาพลังงาน จำนวน 15 โครงการ 3. สาขาท่องเที่ยว จำนวน 8 โครงการ 4. สาขาสิ่งแวดล้อม จำนวน 5 โครงการ และสาขาอื่น ๆ ได้แก่ ส่งเสริมความปลอดภัยและความมั่นคงทางอาหาร การเพิ่มทักษะแรงงานและการเคลื่อนย้ายแรงงานในภูมิภาคอย่างปลอดภัย การคุ้มครองสุขภาพของแรงงานข้ามแดน การลดความซับซ้อนของมาตรการศุลกากร การพัฒนาบุคลากรสาขา ICT และการจัดตั้งเขตเศรษฐกิจพิเศษชายแดนกับ สปป.ลาว

**21. เรื่อง การขอความเห็นชอบต่อร่างแถลงข่าวร่วมการประชุมอาเซียน-เมอร์โคซูร์ ระดับรัฐมนตรีในช่วงคู่ขนานการประชุมสมัชชาสหประชาชาติสมัยสามัญ สมัยที่ 72**

 คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอดังนี้

 1. เห็นชอบต่อร่างแถลงข่าวร่วมการประชุมอาเซียน-เมอร์โคซูร์ ระดับรัฐมนตรี ในช่วงคู่ขนานการ

ประชุมสมัชชาสหประชาติสมัยสามัญ สมัยที่ 72 และหากมีความจำเป็นต้องแก้ไขร่างเอกสารในส่วนที่ไม่ใช่สาระสำคัญหรือไม่ขัดต่อผลประโยชน์ของประเทศไทย ให้ กต. ดำเนินการได้โดยไม่ต้องนำเสนอคณะรัฐมนตรีเพื่อพิจารณาอีก

 2. อนุมัติให้รัฐมนตรีว่าการกระทรวงการต่างประเทศหรือผู้แทนที่ได้รับมอบหมายร่วมรับรองการออกแถลงข่าวร่วมฯ

 **สาระสำคัญของร่างแถลงข่าวร่วมฯ** เป็นการแสดงเจตนารมณ์ทางการเมืองของประเทศสมาชิกอาเซียนและประเทศสมาชิกเมอร์โคซูร์ ในการส่งเสริมความสัมพันธ์ด้านเศรษฐกิจร่วมกันทั้งในระดับทวิภาคึและระดับระหว่างภูมิภาค โดยมุ่งส่งเสริมความสัมพันธ์ด้านการค้าและการลงทุน และในสาขาอื่น ๆ ทั้งความร่วมมือด้านการพัฒนาที่ยั่งยืน ความมั่นคงทางอาหาร ความมั่นคงทางพลังงาน การท่องเที่ยว ความเชื่อมโยงและความสัมพันธ์ระหว่างประชาชนกับประชาชน โดยเฉพาะอย่างยิ่งในส่วนของวิสาหกิจขนาดกลาง ขนาดย่อม และรายย่อย เพื่อส่งเสริมการขยายตัวและความหลากหลายด้านการค้าและการลงทุนของอาเซียน –เมอร์โคซูร์ พร้อมทั้งส่งเสริมการแลกเปลี่ยนข้อมูลเกี่ยวกับโอกาสในด้านการค้าและการลงทุนอย่างสม่ำเสมอ โดยร่างแถลงข่าวร่วมฯ **ไม่มีถ้อยคำหรือบริบทที่มุ่งจะก่อให้เกิดพันธกรณีภายใต้บังคับของกฎหมายระหว่างประเทศ จึงไม่ใช่สนธิสัญญาตามกฎหมายระหว่างประเทศ และไม่เป็นหนังสือสัญญาตามมาตรา 178 ของรัฐธรรมนูญแห่งราชอาณาจักรไทย**

**22. เรื่อง บันทึกความเข้าใจว่าด้วยความร่วมมือด้านสาธารณสุขระหว่างกระทรวงสาธารณสุขแห่งราชอาณาจักรไทยกับกระทรวงสาธารณสุขแห่งราชอาณาจักรภูฎาน (Memorandum of Understanding on Health Cooperation between the Ministry of Public Health of the Kingdom of the Thailand and the Ministry of Health of the Kingdom of Bhutan)**

 คณะรัฐมนตรีมีมติเห็นชอบและอนุมัติตามที่กระทรวงสาธารณสุข (สธ.) เสนอ ดังนี้

 1. เห็นชอบต่อบันทึกความเข้าใจระหว่างกระทรวงสาธารณสุขแห่งราชอาณาจักรไทยกับกระทรวงสาธารณสุขแห่งราชอาณาจักรภูฎาน (Memorandum of Understanding on Health Cooperation between the Ministry of Public Health of the Kingdom of the Thailand and the Ministry of Health of the Kingdom of Bhutan)

 2. อนุมัติให้รัฐมนตรีว่าการกระทรวงสาธารณสุขเป็นผู้ลงนามในบันทึกความเข้าใจฯ ทั้งนี้ หากมีความจำเป็นต้องปรับเปลี่ยนบันทึกความเข้าใจในส่วนที่ไม่ใช่สาระสำคัญและไม่ขัดกับหลักการที่คณะรัฐมนตรีได้ให้ความเห็นชอบไว้ให้ สธ. ดำเนินการได้โดยให้นำเสนอคณะรัฐมนตรีทราบภายหลัง พร้อมทั้งให้ชี้แจงเหตุผลและประโยชน์ที่ประเทศไทยได้รับจากการปรับเปลี่ยนดังกล่าวตามหลักเกณฑ์ของมติคณะรัฐมนตรีเมื่อวันที่ 30 มิถุนายน 2558 (เรื่อง การจัดทำหนังสือสัญญาเกี่ยวกับความสัมพันธ์ระหว่างประเทศหรือองค์การระหว่างประเทศ) ดัวย และให้ สธ. เป็นหน่วยงานหลักร่วมกับหน่วยงานที่เกี่ยวข้องส่งเสริมต่อยอดให้เกิดการใช้ประโยชน์จากความร่วมมือตามบันทึกความเข้าใจดังกล่าว โดยเฉพาะในเรื่องการใช้ประโยชน์จากองค์ความรู้ด้านการแพทย์ดั้งเดิมและสมุนไพรหายากของภูฎานรวมทั้งประสบการณ์ในการบริหารจัดการน้ำดื่มในชนบทของภูฎาน มาปรับใช้ให้เกิดประโยชน์กับประเทศไทยต่อไป

 **บันทึกความเข้าใจดังกล่าว มีสาระสำคัญในการส่งเสริมความร่วมมือด้านสาธารณสุขระหว่างไทยกับภูฎาน** โดยเฉพาะประเด็นที่เป็นความสนใจร่วมกันรวม 10 ประเด็น ได้แก่ (1) การควบคุมโรค (2) การแพทย์ดั้งเดิม (3) ผลิตภัณฑ์ยาและเครื่องสำอาง (4) การรับรองคุณภาพห้องปฏิบัติการ (5) ทรัพยากรบุคคลด้านสาธารณสุข (6) การประเมินผลกระทบด้านสุขภาพ (7) การให้บริการด้านการบำบัดและรักษายาเสพติด (8) การวิจัยและการศึกษาด้านการแพทย์ (9) ระบบการกำกับดูแลยาของประเทศ และ (10) สาขาร่วมมืออื่น ๆ โดยผลการวิจัยและการศึกษาที่ดำเนินร่วมกันและผลประโยชน์ที่เกิดจากการวิจัยและการศึกษาร่วมกันจะมีการแบ่งปันกันระหว่างคู่ภาคีโดยเท่าเทียมและเสมอภาคกันตามข้อกำหนดที่ได้ตัดสินใจโดยคู่ภาคี ทั้งนี้ ค่าใช้จ่ายสำหรับกิจกรรมต้องได้รับการตัดสินใจร่วมกันโดยคู่ภาคีเป็นรายกรณี

|  |
| --- |
| **แต่งตั้ง** |

**23. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงสาธารณสุข)**

 คณะรัฐมนตรีมีมติอนุมัติตามที่กระทรวงสาธารณสุขเสนอแต่งตั้ง **พันตำรวจตรี วิชาญ กาญจนถวัลย์** นายแพทย์เชี่ยวชาญ (ด้านเวชกรรม สาขาออร์โธปิดิกส์) กลุ่มศูนย์การแพทย์เฉพาะทางด้านออร์โธปิดิกส์ กลุ่มภารกิจด้านวิชาการและการแพทย์ โรงพยาบาลเลิดสิน กรมการแพทย์ ให้ดำรงตำแหน่ง นายแพทย์ทรงคุณวุฒิ (ด้านเวชกรรม สาขาออร์โธปิดิกส์) กลุ่มศูนย์การแพทย์เฉพาะทางด้านออร์โธปิดิกส์ กลุ่มภารกิจด้านวิชาการและการแพทย์ โรงพยาบาลเลิดสิน กรมการแพทย์ กระทรวงสาธารณสุข ตั้งแต่วันที่ 26 กันยายน 2559 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**24. เรื่อง การแต่งตั้งข้าราชการให้ดำรงตำแหน่งประเภทวิชาการระดับทรงคุณวุฒิ (สำนักนายกรัฐมนตรี)**

 คณะรัฐมนตรีมีมติอนุมัติตามที่สำนักข่าวกรองแห่งชาติเสนอแต่งตั้ง **นายเกียรติศักดิ์ วรจิตรานนท์** นักการข่าวเชี่ยวชาญ กลุ่มงานที่ปรึกษา สำนักข่าวกรองแห่งชาติ ให้ดำรงตำแหน่ง ที่ปรึกษาด้านการพัฒนาระบบงานการข่าว (นักการข่าวทรงคุณวุฒิ) กลุ่มงานที่ปรึกษา สำนักข่าวกรองแห่งชาติ สำนักนายกรัฐมนตรี ตั้งแต่วันที่ 24 กุมภาพันธ์ 2560 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**25. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (สำนักนายกรัฐมนตรี)**

 คณะรัฐมนตรีมีมติอนุมัติตามที่สำนักงาน ก.พ. เสนอแต่งตั้ง **นางสาวชมนาด ศรีสวาสดิ์** ที่ปรึกษาระบบราชการ (นักทรัพยากรบุคคลเชี่ยวชาญ) สำนักงาน ก.พ. ให้ดำรงตำแหน่ง ที่ปรึกษาระบบราชการ (นักทรัพยากรบุคคลทรงคุณวุฒิ) สำนักงาน ก.พ. สำนักนายกรัฐมนตรี ตั้งแต่วันที่ 15 มีนาคม 2560 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**26.เรื่อง การแต่งตั้งข้าราชการ (สำนักนายกรัฐมนตรี)**

 คณะรัฐมนตรีมีมติอนุมัติตามที่สำนักงานคณะกรรมการส่งเสริมการลงทุนเสนอแต่งตั้งข้าราชการพลเรือนสามัญ สังกัดสำนักนายกรัฐมนตรี ให้ดำรงตำแหน่งประเภทบริหารระดับสูง จำนวน 2 ราย ดังนี้

 1. **นางสาวบงกช อนุโรจน์** ที่ปรึกษาด้านการลงทุน (นักวิเคราะห์นโยบายและแผนทรงคุณวุฒิ) สำนักงานคณะกรรมการส่งเสริมการลงทุน ดำรงตำแหน่ง รองเลขาธิการคณะกรรมการส่งเสริมการลงทุน สำนักงานคณะกรรมการส่งเสริมการลงทุน

 2. **นายนฤตม์ เทอดสถีรศักดิ์** ที่ปรึกษาด้านการลงทุน (นักวิเคราะห์นโยบายและแผนทรงคุณวุฒิ) สำนักงานคณะกรรมการส่งเสริมการลงทุน ดำรงตำแหน่ง รองเลขาธิการคณะกรรมการส่งเสริมการลงทุน สำนักงานคณะกรรมการส่งเสริมการลงทุน

 ตั้งแต่วันที่ 1 ตุลาคม 2560 เพื่อทดแทนตำแหน่งที่จะว่าง ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**27. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (สำนักนายกรัฐมนตรี)**

 คณะรัฐมนตรีมีมติอนุมัติตามที่สำนักงานคณะกรรมการพัฒนาการเศรษฐกิจและสังคมแห่งชาติเสนอแต่งตั้ง **นายวิชญายุทธ บุญชิต** ที่ปรึกษาด้านนโยบายและแผนงาน (นักวิเคราะห์นโยบายและแผนทรงคุณวุฒิ) สำนักงานคณะกรรมการพัฒนาการเศรษฐกิจและสังคมแห่งชาติ ให้ดำรงตำแหน่ง รองเลขาธิการคณะกรรมการพัฒนาการเศรษฐกิจและสังคมแห่งชาติ สำนักงานคณะกรรมการพัฒนาการเศรษฐกิจและสังคมแห่งชาติ สำนักนายกรัฐมนตรี ตั้งแต่วันที่ 1 ตุลาคม 2560 เพื่อทดแทนผู้ที่จะเกษียณอายุราชการ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**28. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงยุติธรรม)**

 คณะรัฐมนตรีมีมติอนุมัติตามที่กระทรวงยุติธรรมเสนอแต่งตั้งข้าราชการพลเรือนสามัญ สังกัดกระทรวงยุติธรรม ให้ดำรงตำแหน่งประเภทบริหารระดับสูง จำนวน 3 ราย ดังนี้

 1. **นายสหการณ์ เพ็ชรนรินทร์** รองอธิบดีกรมพินิจและคุ้มครองเด็กและเยาวชน ดำรงตำแหน่ง อธิบดีกรมพินิจและคุ้มครองเด็กและเยาวชน

 2. **นายประสาร มหาลี้ตระกูล** รองอธิบดีกรมคุมประพฤติ ดำรงตำแหน่ง อธิบดีกรมคุมประพฤติ

 3. **นายเรืองศักดิ์ สุวารี** รองอธิบดีกรมราชทัณฑ์ ดำรงตำแหน่ง ผู้ตรวจราชการกระทรวง สำนักงานปลัดกระทรวง

 ตั้งแต่วันที่ 1 ตุลาคม 2560 เพื่อทดแทนตำแหน่งที่ว่าง ทดแทนตำแหน่งที่จะว่าง และทดแทนผู้ที่จะเกษียณอายุราชการ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**29. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงวิทยาศาสตร์และเทคโนโลยี)**

คณะรัฐมนตรีมีมติอนุมัติตามที่กระทรวงวิทยาศาสตร์และเทคโนโลยีเสนอแต่งตั้ง **นายเพิ่มสุข สัจจาภิวัฒน์** ผู้ช่วยปลัดกระทรวง สำนักงานปลัดกระทรวง ให้ดำรงตำแหน่ง ผู้ตรวจราชการกระทรวง สำนักงานปลัดกระทรวง กระทรวงวิทยาศาสตร์และเทคโนโลยี ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง

**30. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงวิทยาศาสตร์และเทคโนโลยี)**

 คณะรัฐมนตรีมีมติอนุมัติตามที่กระทรวงวิทยาศาสตร์และเทคโนโลยีเสนอแต่งตั้ง **นางอุมาพร สุขม่วง** รองอธิบดีกรมวิทยาศาสตร์บริการ ให้ดำรงตำแหน่ง อธิบดีกรมวิทยาศาสตร์บริการ กระทรวงวิทยาศาสตร์และเทคโนโลยี ตั้งแต่วันที่ 1 ตุลาคม 2560 เพื่อทดแทนผู้ที่จะเกษียณอายุราชการ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**31. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงศึกษาธิการ)**

 คณะรัฐมนตรีมีมติอนุมัติตามที่กระทรวงศึกษาธิการเสนอแต่งตั้งข้าราชการพลเรือนสามัญ สังกัดกระทรวงศึกษาธิการ ให้ดำรงตำแหน่งประเภทบริหารระดับสูง จำนวน 6 ราย ดังนี้

 1. **นายพีระ รัตนวิจิตร** ศึกษาธิการภาค สำนักงานศึกษาธิการภาค 9 (ชลบุรี) สำนักงานปลัดกระทรวง ดำรงตำแหน่ง รองปลัดกระทรวง สำนักงานปลัดกระทรวง

 2. **นางสาวอุษณีย์ ธโนศวรรย์** ศึกษาธิการภาค สำนักงานศึกษาธิการภาค 2 (ลพบุรี) สำนักงานปลัดกระทรวง ดำรงตำแหน่ง รองเลขาธิการคณะกรรมการการศึกษาขั้นพื้นฐาน สำนักงานคณะกรรมการการศึกษาขั้นพื้นฐาน

 3. **นายศรีชัย พรประชาธรรม** ศึกษาธิการภาค สำนักงานศึกษาธิการภาค 15 (เชียงใหม่) สำนักงานปลัดกระทรวง ดำรงตำแหน่ง รองเลขาธิการคณะกรรมการการอาชีวศึกษา สำนักงานคณะกรรมการการอาชีวศึกษา

 4. **นายวีระกุล อรัณยะนาค** ศึกษาธิการภาค สำนักงานศึกษาธิการภาค 1 (ปทุมธานี) สำนักงานปลัดกระทรวง ดำรงตำแหน่ง ผู้ตรวจราชการกระทรวง สำนักงานปลัดกระทรวง

 5. **นายพิธาน พื้นทอง** ศึกษาธิการภาค สำนักงานศึกษาธิการภาค 4 (ราชบุรี)สำนักงานปลัดกระทรวง ดำรงตำแหน่ง ผู้ตรวจราชการกระทรวง สำนักงานปลัดกระทรวง

 6. **นายชาญ ตันติธรรมถาวร** ศึกษาธิการภาค สำนักงานศึกษาธิการภาค 7 (ภูเก็ต) สำนักงานปลัดกระทรวง ดำรงตำแหน่ง ผู้ตรวจราชการกระทรวง สำนักงานปลัดกระทรวง

 ตั้งแต่วันที่ 1 ตุลาคม 2560 เพื่อทดแทนผู้ที่จะเกษียณอายุราชการ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**32. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงสาธารณสุข)**

 คณะรัฐมนตรีมีมติอนุมัติตามที่กระทรวงสาธารณสุขเสนอแต่งตั้งข้าราชการพลเรือนสามัญ สังกัดกระทรวงสาธารณสุข ให้ดำรงตำแหน่งประเภทบริหารระดับสูง จำนวน 4 ราย ดังนี้

 1. **นายประพนธ์ ตั้งศรีเกียรติกุล** รองอธิบดีกรมการแพทย์ ดำรงตำแหน่ง ผู้ตรวจราชการกระทรวง สำนักงานปลัดกระทรวง

 2. **นายสุระ วิเศษศักดิ์** ผู้ช่วยปลัดกระทรวง สำนักงานปลัดกระทรวง ดำรงตำแหน่ง ผู้ตรวจราชการกระทรวง สำนักงานปลัดกระทรวง

 3. **นายธงชัย เลิศวิไลรัตนพงศ์** รองอธิบดีกรมอนามัย ดำรงตำแหน่ง ผู้ตรวจราชการกระทรวง สำนักงานปลัดกระทรวง

 4. **นายสุเทพ เพชรมาก** รองอธิบดีกรมควบคุมโรค ดำรงตำแหน่ง ผู้ตรวจราชการกระทรวง สำนักงานปลัดกระทรวง

 ตั้งแต่วันที่ 1 ตุลาคม 2560 เพื่อทดแทนตำแหน่งที่จะว่าง ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**33. เรื่อง การแต่งตั้งประธานกรรมการและกรรมการอื่นในคณะกรรมการพัฒนาการเศรษฐกิจและสังคมแห่งชาติ**

 คณะรัฐมนตรีมีมติอนุมัติตามที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) เสนอแต่งตั้งประธานกรรมการและกรรมการอื่นในคณะกรรมการพัฒนาการเศรษฐกิจและสังคมแห่งชาติชุดใหม่ รวม 10 คน ดังนี้

 1. นายอำพน กิตติอำพน ประธานกรรมการ (สาขา/ด้าน เศรษฐศาสตร์)

 2. นายคณิศ แสงสุพรรณ กรรมการ (สาขา/ด้าน เศรษฐศาสตร์)

 3. นายวรากรณ์ สามโกเศศ กรรมการ (สาขา/ด้าน เศรษฐศาสตร์/การศึกษา/สังคม)

 4. คุณหญิงกษมา วรวรรณ ณ อยุธยา กรรมการ (สาขา/ด้าน เศรษฐศาสตร์/การศึกษา/สังคม)

 5. นายศักรินทร์ ภูมิรัตน กรรมการ (สาขา/ด้าน วิทยาศาสตร์และเทคโนโลยี/พลังงาน)

 6. นายทวีศักดิ์ กออนันตกูล กรรมการ (สาขา/ด้าน วิทยาศาสตร์และเทคโนโลยี/พลังงาน)

 7. นายสนิท อักษรแก้ว กรรมการ สาขา/ด้าน ทรัพยากรธรรมชาติและสิ่งแวดล้อม

 8. นายอัชพร จารุจินดา กรรมการ สาขา/ด้าน กฎหมาย

 9. นายลักษณ์ วจนานวัช กรรมการ สาขา/ด้าน เกษตร/อุตสาหกรรม

 10. นายนินนาท ไชยธีรภิญโญ กรรมการ สาขา/ด้าน เกษตร/อุตสาหกรรม

 ทั้งนี้ ตั้งแต่วันที่ 19 กันยายน 2560 เป็นต้นไป

**34. เรื่อง แต่งตั้งกรรมการผู้ทรงคุณวุฒิในคณะกรรมการป้องกันและปราบปรามการฟอกเงิน**

 คณะรัฐมนตรีมีมติอนุมัติตามที่รองนายกรัฐมนตรี (นายวิษณุ เครืองาม) เสนอแต่งตั้งกรรมการผู้ทรงคุณวุฒิในคณะกรรมการป้องกันและปราบปรามการฟอกเงิน (ปปง.) จำนวน 4 คน ตามมาตรา 24 แห่งพระราชบัญญัติป้องกันและปราบปรามการฟอกเงิน พ.ศ. 2542 ซึ่งแก้ไขเพิ่มเติมโดยคำสั่งหัวหน้าคณะรักษาความสงบแห่งชาติ ที่ 38/2560 ลงวันที่ 8 สิงหาคม 2560 เรื่อง การแก้ไขเพิ่มเติมองค์ประกอบและอำนาจหน้าที่ของคณะกรรมการ ปปง. ดังนี้

 1. พลตำรวจเอก ชัยยะ ศิริอำพันธ์กุล

 2. นายประยงค์ ปรียาจิตต์

 3. นายประสงค์ พูนธเนศ

 4. นางสาวสุทธิรัตน์ รัตนโชติ

 ทั้งนี้ ตั้งแต่วันที่ 1 ตุลาคม 2560 เป็นต้นไป

.........................